Fahathun Arai Gaumu juniors Ge mahchah Two Brothers Kaamiyaabu Hoadhaifi\nފަހަތުންއަރާ ގައުމު ޖޫނިއާސްގެ މައްޗަށް ޓޫބްރަދާސް ...\nސަބްއޯޝަނިކުން ރެޑްއެންޓްސް ތަފާތުބޮޑުކޮށް ބަލިކޮށްފި\nby vomadmin November 16, 2018\nސިޔާކަޕް ފުޓްބޯޅަ މުބާރާތުގައި ފަހުހާފްގައި ޖެހި ލަނޑުތަކުން ފަހަތުން އަރާ ގައުމު ޖޫނިއާސް ބަލިކޮށް ޓޫބްރަދާސްއިން މެޗް ކާމިޔާބުކޮށްފިއެވެ.\nއިއްޔެ ހަވީރު މީދޫ ފުޓްބޯޅަ ދަނޑުގައި ކުޅުނު މި މެޗު ޓޫބްރަދާސް އިން ކާމިޔާބުކުރީ3ލަނޑު 1 ލަނޑުންނެވެ .\nސަހާފްއަތުން ބޯޅަ ހޯދުމަށް ގައިސު މަސައްކަތްކުރަނީ\nމި މެޗުގެ ފުރަތަމަ ލަނޑު މެޗުގެ ކުރީކޮޅު ކާމިޔާބުކުރީ ގައުމުޖޫނިއާސްއިންނެވެ. މިލަނޑު އެޓީމަށް ކާމިޔާބުކޮށްދިނީ ޖައުމު ޖޫނިއާސްގެ ސަހާފްއެވެ. ގައުމު ޖޫނިއާސްއިން ލަނޑެއް ޖަހާ ކުރިހޯދުމުން މެޗްގެ ނަތީޖާ ހަހަމަކުރުމަށް ޓޫބްރަދާސްގެ ކުޅުންތެރީން ކުރިއަށް ޖެހި ލަނޑެއް ޖެހޭތޯ ކުރަމުންދިޔަ މަސައްކަތް ކާމިޔާބުވީ ފުރަތަމަ ހާފް ނިމެން ކައިރިވެފައިވަނިކޮށެވެ.\nރެފްރީ ޝިމާއުއަށް ރަތްކާޑު ދައްކަނީ\nނަތީޖާ ހަހަމަކުރިލަނޑު ޓޫބްރަދާސްއަށް ކާމިޔާބުކޮށްދިނީ ފަރުހާދެވެ.\nފުރަތަމަ ހާފު 1-1 އިން ނިމުނު ނަމަވެސް ދެވަނަ ހާފު ފަށައިގެން މެޗު 47 ވަނަ މިނެޓްގައި ޓޫބްރަދާސްގެ އަބްދުﷲ އިމްރާން ވަނީ އެޓީމަށް ލިބުނު ޕެނަލްޓީއަކުން އެޓީމުގެ2ވަނަ ލަނޑު ކާމިޔާބުކޮށްދީ އެޓީމަށް ލީޑު ހޯދައިދީފައެވެ.\nޓޫބްރަދާސްގެ އަބްދުﷲ އިމްރާން ޕެނަލްޓީން ލަނޑު ކާމިޔާބުކޮށްދިން\nމިމެޗްގައި ޓޫބްރަދާސްއިން ކާމިޔާބުކުރި3ވަނަ ލަނޑު މެޗުގެ 57 ވަނަ މިނެޓްގައި ގައުމު ޖޫނިއާސްގެ ޑިފެންސަށް ހެދުނު މިސްޓޭކެއްގެ ފައިދާ ނަގައި ކާމިޔާބުކޮށްދިނީ ޓޫބްރަދާސްގެ ފަރުހާދެވެ.\nމޮޅުކުޅުންތެރިޔާއަށް ހޮވުނު ފަރުހާދުއާއި ޟޯމިރު ޓްރޮފީ ހަވާލްކުރަނީ\nމިމެޗްގައި ޓޫބްރަދާށްގެ މައުޝޫގަށް ރެފްރީ ރީދޫ ކާޑު ދައްކާފައިވާއިރު ގައުމު ޖޫނިއާސްގެ ޝިމާއުއަށް ރެފްރީވަނީ2ރީދޫ ކާޑު ދެއްކުމަށްފަހު ރަތްކާޑު ދައްކާފައެވެ. ޝިމާއުއަށް ދެ ރީދޫކާޑާއި ރަތްކާދު ދައްކާފައިވަނީ ތަކުރާރުކޮށް ރެފްރީގެ ނިންމުންތަކާއި ހިތްހަމަނުޖެހިގެން ވާހަކަ ދައްކަމުން ދިއުމުގެ ސަބަބުންނެވެ.\nމިމެޗްގެ މޮޅުކުޅުންތެރިއަކަށް ހޮވުނު ފަރުހާދަށް ޓްރޮފީ ހަވާލްކޮށްދެއްވީ މީދޫގެ ކުރީގެ މަޝްހޫރު ފުޓްބޯޅަ ކުޅުންތެރިއެއްކަމުގައިވާ މުހައްމަދު ޟާމިރުއެވެ.


Soneva in B adhi N atholhah sihhee saamaanu hadhiyaakohfi\nސޮނެވާއިން ބ. އަތޮޅަށް ސިއްހީ ސާމާނު ހަދިޔާކޮށްފި\nސޮނެވާއިން ބ. އަދި ނ އަތޮޅަށް ސިއްހީ ސާމާނު ހަދިޔާކުރުމަށް ބޭއްވި ރަސްމިއްޔާތުގެ ތެރެއިން– އީޓީފޮޓޯ\nސޮނޭވާ ކުންފުނިން ބ އަދި ނ އަތޮޅުގެ ރަށްރަށުގެ ސިއްހީ ޚިދުމަތްދޭ މަރުކަޒުތަކަށް ބޭނުންވ ބައެއް ސާމާނު މިއަދު ހަދިޔާކޮށްފި އެވެ.\nއެހީ ހަވާލުކުރަން މިއަދު މެންދުރުފަހު، ބ. އަތޮޅު ހޮސްޕިޓަލުގައި ވާޗުއަލްކޮށް ބޭއްވި ރަސްމިއްޔާތުގައި ރާއްޖޭގެ އެންމެ މުއްސަނދި އެއް ރިސޯޓު ސޮނެވާގެ ވެރިޔާ ސޯނޫ ޝިވްދަސާނީ ވިދާޅުވީ ސޮނެވާއިން ވިޔަފާރި ހިންގާ ސަރަހައްދުތަކަށް އެހީތެރިކަން ފޯރުކޮށްދިނުމަކީ އެ ކުންފުނިން ވަރަށް އިސްކަން ދޭ ކަމެއް ކަމަށެވެ. އަދި ދެ އަތޮޅު ހޮސްޕިޓަލަށާއި ސިއްހީ މަރުކަޒުތަކަށް އެހީތެރިވެވުމަކީ ލިބޭ އުފަލެއް ކަމަށް ވެސް ސޯނޫ ވިދާޅުވި އެވެ.\nސޮނެވާއިން ހަދިޔާ ކުރި ސާމާނުގެ ތެރޭގައި ވިހާ ކޮޓަރިތަކަށް ބޭނުންވާ ސާމާނާއި، ޑްރެސިން ކޮޓަރިތަކަށް ބޭނުންވާ ސާމާނާއި، ކޮންސަލްޓޭޝަން ކޮޓަރިތަކަށް ބޭނުންވާ ސާމާނާއި ހޮސްޕިޓަލު ވޯޑުތަކަށް ބޭނުންވާ ސާމާނު ހިމެނެ އެވެ. ސޮނެވާއިން ބުނި ގޮތުގައި ހަދިޔާ ކުރި ސާމާނުގެ އަގު 27،000 ޑޮލަރު (417،150 ރުފިޔާ)އަ ވުރެ މައްޗަށް އަރަ އެވެ.\nމިތަކެތީގެ ތެރެއިން ބ. އަތޮޅަށް ހަވާލުކުރި ތަކެއްޗާއި ހަވާލުވެވަޑައިގަތީ ބ. އަތޮޅު ހޮސްޕިޓަލުގެ މެނޭޖަރު ހެލްތު ސާވިސް މުހައްމަދު ރަޝީދެވެ.\nއެ ރަސްމިއްޔާތުގައި ހެލްތު މިނިސްޓަރު އަހްމަދު ނަސީމް ވިދާޅުވީ ސޮނެވާއިން ދިން ސާމާނު ބޭނުންކުރާނީ މި ދެ އަތޮޅުގެ ހޮސްޕިޓަލްތަކާއި ސިއްހީ މަރުކަޒުތަކުގައި ކަމަށެވެ. އަދި ސޮނެވާއިން ދެއްވި އެހީތެރިކަމަށް ޓަކައި ސޮނެވާ ކުންފުންޏަށް މިނިސްޓަރު ވަނީ ޝުކުރު އަދާކުރައްވައިފަ އެވެ.


Kyiv dhookoh dhiya meehun enburi annanee\nކީޔެވް ދޫކޮށް ދިޔަ މީހުން އެނބުރި އަންނަނީ\nޔުކްރޭންގެ ވެރިރަށް ކީޔެވް ދޫކޮށް ދިއަ މީހުން އެނބުރި އަމިއްލަ ގެއަށް ދަނީ\nރަޝިއާ ސިފައިން ފެބްރުއަރީ 24 ގައި ޔުކްރޭނަށް ހަމަލާ ދޭން ފެށުމާއެކު ވެރިރަށް ކީޔެވް ދޫކޮށް ދިއަ މީހުން އެނބުރި އެ އަވަށަށް ދާން ފަށައިފި އެވެ. ކިޔެވްގެ ރައްޔިތުން އަމިއްލަ ގެއަށް ދާން ފެށީ އެ ސަރައްދުގައި ހަމަލާތައް ހުއްޓާލުމާ ގުޅިގެންނެވެ.\nކީޔެވްގެ މޭޔަރު ވިޓާލީ ކުއިޗްކޯ ވިދާޅުވި ގޮތުގައި އަވަށުން ފައިބައިގެން ދިޔަ މީހުންގެ ތެރެއިން ބޮޑުބައި މިހާރު ތިބީ އަވަށުގަ އެވެ. އޭނާ ވިދާޅުވީ އަވަށުގެ އާންމު ހާލަތު މަޑުމަޑުން ރަނގަޅުވަމުން އަންނަ ކަމަށެވެ.\nމޭޔަރު ވިދާޅުވި ގޮތުގައި މިހާރު ވެސް ކިޔެވްގައި 2.1 މިލިއަން މީހުން އެބަ އުޅޭ އެވެ. އަދި ރައްކާތެރި ތަންތަނަށް ދިޔަ މީހުން އަލުން އަންނަން ފެށުމުން އަވަށަށް ދިރުން އެބަ އާދެ އެވެ.\nކީޔެވް މިހާރު ވެސް އޮތީ ހަނގުރާމައިގެ މައިދާނެއް ގޮތުގައި ކަން އެނާ ފާހަގަ ކުރެއްވި އެވެ. އޭނާ ވިދާޅުވި ގޮތުގައި ކީޔެވްއަށް ކޮންމެ ވަގުތެއްގައި ވެސް މިސައިލް ހަމަލާއެއް އަރާފާނެ އެވެ. އެހެންކަމުން، ރައްކާތެރި ތަންތަނުގައި ތިބި މީހުން ރައްކާތެރި ވަގުތުތަކުގައި ނޫން ގޮތަކަށް ބޭރަށް ނުކުމެ ނޫޅުމަށް އޭނާ ނަސޭހަތްތެރިވެ އެވެ.\nކުއިޗްކޯ ވިދާޅުވި ގޮތުގައި ހަމަޖެހޭ ތަންތަނުގައި ދިރިއުޅުމަށް ފުރުސަތު ލިބިފައި ތިބި މީހުން އަވަސް އަރުވާލައިގެން ކީޔެވްއަށް ދިއުން ބުއްދިވެރިއެއް ނޫނެވެ. ހާލަތު ރަނގަޅު ނަމަ ތިބި ތަންތަނުގައި ތިބުން އެދެވޭ ކަމަށް ވެސް އޭނާ ވިދާޅުވި އެވެ.\nމޭޔަރު ވިދާޅުވި ގޮތުގައި އާންމުންނަށް ބޭނުންވާ ވަސީލަތްތައް ފަސޭހަކޮށް ދެއްވާނެ ކަމަށެވެ. އެކަމަށް އަދި ވަގުތު ނަގާނެ ކަމަށާއި ދަތުރުފަތުރު ވެސް ފަސޭހަ ކޮށްދެއްވާނެ ކަމަށެވެ.\nކީޔެވްގެ މަގުތައް އަދި ހުރީ އާންމު އުޅަނދުތަކަށް ބަންދު ކޮށްފަ އެވެ. މޭޔަރު ވިދާޅުވި ގޮތުގައި ބްރިޖްތައް ވެސް މިވަތު ހުރީ ބޭނުން ކުރެވޭ ގޮތަކަށް ނޫނެވެ.\nހައިވޭތައް ބޮޑެތި ކޮންކްރީޓް ބްލޮކްތަކުން ބަންދުކޮށްފައި ހުރީ ރަޝިއާ ސިފައިން ފައިބައިގެން ދިއަކަން އަދި މުޅިން ސާފު ނުވާތީ ކަމަށް ވެސް އޭނާ ވިދާޅުވި އެވެ.\nމޭޔަރު ވިދާޅުވީ ސަރަހައްދުތައް އާންމުންނަށް ރައްކާތެރި މިންވަރު ބަލައި ހުޅުވަމުން ގެންދާނެ ކަމަށެވެ.\nރަޝިޔާ އީޔޫ ޕޮލިޓިކްސް + ޔުކްރެއިން\nދެން އޮތް އެންމެ ބޮޑު ބަލިމަޑު ކަމަކީ ކާބޯތަކެތި ހުސްވުން


Maumoon ge Liyumeh: Ahraam binaakurigothuge sirru Quran in engen eba oyithoa?\nމީގެ އެތައް ހާސް އަހަރެއްގެ ކުރިން، އޭރުގެ މިސުރުގެ ރަސްރަސްކަލުން ބިނާކުރައްވާފައިވާ ބޮޑެތި ބިޔަ އަހްރާމުތަކެއް މިސުރުގައި ހުރެއެވެ. އެތަންތަން ހިމެނެނީ، މިސުރުގެ އެންމެ މުހިންމު އާސާރީ ތަންތަން ކަމުގައެވެ. އޭގެތެރެއިން އެންމެ ބޮޑު އެންމެ އުސް ހަރަމަކީ، ދުނިޔޭގެ ހަތް އަޖައިބު ތެރެއިން އަޖައިބެއް ކަމުގައި ވަނީ ޤަބޫލު ކުރެވިފައެވެ. އެ ހަރަމުގެ ނަމަކީ، ހަރަމު ޚޫފޫ އެވެ. މާނައަކީ، ޚޫފޫ ނަމަކަށް ކިޔުނު މިސުރުގެ ފިރްޢައުނު ބިނާކުރެއްވި ހަރަމެވެ. [ފިރްޢައުން] އަކީ، އޭރުގެ މިސުރުގެ ރަސްރަސްކަލުންގެ ލަޤަބެވެ.\nމިހަރަމުގެ އުސްމިނުގައި 146.6 މީޓަރު ހުރެއެވެ. އެ ހަރަމް ބިނާކޮށްފައި ވަނީ، ވަރަށް ބޮޑެތި ބިޔަ ހިލަތަކެއް ބޭނުން ކޮށްގެންނެވެ. އެހަރަމުގައި 2.6 މިލިޔަން ހިލަ ހުރެއެވެ. ކޮންމެ ހިލައެއްގެ ބޮޑުމިނުގައި 1 ކޮޑި މީޓަރު ހުރެއެވެ. ހަރަމުގެ ބުޑުގަނޑުގެ ބޭރުމިނުގައި 922 މީޓަރު ހުރެއެވެ. އޭގެ ވަށައިގެން ހިނގާ މީހަކަށް އެހިނގެނީ، އެއް ކީލޯމީޓަރުގެ ދުރުމިނަށެވެ. އޭގެ ބުޑުގަނޑުގެ އޭރިޔާގައި، 5.29 ހެކްޓަރ ހުރެއެވެ. އެހަރަމުގެ ސަޠްޙުގައި 53,055 އަކަމީޓަރު ހުރެއެވެ. މީގެ 4,500 އަހަރު ކުރިން އިންސާނުންގެ ބަޔަކު މިވަރުގެ ބޮޑު ބިނާއެއް ގާއިމް ކުރީ ކިހިނަކުންކަން ސައެންޓިސްޓުންނަށް ވަނީ ހޯދަން ދަތިވެފައެވެ. މިހެން މިކަން އޮއްވާ، ސީރިޔާގެ އިސްލާމީ މުފައްކިރަކު ކަމުގައިވާ ޑރ. ޢަބްދުއްދާއިމް އަލް ކަޙީލް، ކީރިތި ޤުރްއާނުން މިހަރަމު ބިނާކުރިގޮތް އެނގެން އޮތް ކަމުގައި ވިދާޅުވެ ވާހަކަފުޅު ދައްކަވައިފިއެވެ. އެވާހަކަފުޅުގެ ތަރުޖަމާ މިނޯޓާއެކު މިވަނީއެވެ. -- މައުމޫން ޢަބްދުލްޤައްޔޫމް\nކީރިތި ޤުރްއާނުގެ މުޢުޖިޒާތުގެ ތެރެއިން އަހްރާމު ބިނާކުރިގޮތް\nﷲ ތަބާރަކަ ވަތަޢާލާ ވަޙީ ކުރެއްވިއެވެ. [ قُلْ أَنزَلَهُ الَّذِى يَعْلَمُ السِّرَّ فِى السَّمَـٰوَٰتِ وَالْأَرْضِ ؛ إِنَّهُ كَانَ غَفُورًا رَّحِيمًا .] (الفرقان : 6) މާނައީ: [ކަލޭގެފާނު ވިދާޅުވާށެވެ! އެ قرآن ބާވައިލެއްވީ، އުޑުތަކާއި، ބިމުގައިވާ ސިއްރުތައް ދެނެވޮޑިގެންވާ ރަސްކަލާނގެ އެވެ. ހަމަކަށަވަރުން، ގިނަގިނައިން ފާފަފުއްސަވާ رحيم ވަންތަ ކަލަކު ކަމުގައި، އެކަލާނގެ ވޮޑިގެންވެއެވެ.]\nމިޒަމާނުގައި މެނުވީ އަޅުގަނޑުމެންނަށް އޭގެ ސިއްރުތައް ހޯދިފައިނުވާ ޢިލްމީ ވަރަށް ގިނަ ޙަޤީޤަތްތަކެއް، ﷲ ތަބާރަކަ ވަތަޢާލާ ޤުރްއާނުން އަޅުގަނޑުމެންނަށް އަންގަވައި ބަޔާން ކޮށްދެއްވާފައި ވެއެވެ. މިއިން ހާމަވެގެންދާ ޙަޤީޤަތަކީ، ކީރިތި ޤުރްއާނަކީ ހުރިހާ ޒަމާނަކަށާއި ތަނަކަށް އޮތް ޢިލްމީ މުޢުޖިޒާތެއް ކަމެވެ.\nޤުރްއާން ބަޔާން ކޮށްދީފައިވާ ބޮޑެތި ސިއްރުތަކުގެ ތެރޭގައި މިސުރުގެ އަހްރާމުތައް ބިނާ ކުރެވުނު ގޮތުގެ ސިއްރު ވެއެވެ. މީގެ އެތައް ހާސް އަހަރެއް ކުރިން މިސުރުގައި ވެރިކަން ކުރި ފިރްޢައުނުން މި ބޮޑެތި ބިޔަ ބިނާތައް ބިނާކުރީ ކިހިނެއް ހެއްޔެވެ؟ މިއީ އެތައް އަހަރެއް ވަންދެން ސައެންޓިސްޓުންނަށް ހޯދަން އުނދަގޫވެފައި އޮތް ސިއްރެކެވެ.\nއަހްރާމުތައް ބިނާ ކުރިގޮތާ ބެހޭގޮތުން ތަފްސީރުތަކެއް ދެވޭތޯ ސައެންޓިސްޓުން ގިނަގުނަ މަސައްކަތްތަކެއް ކޮށްފައި ވެއެވެ. އެތައް ހާސް ކީލޯގްރާމެއްގެ ބަރުދަން ހުރި މި ހިލަތައް ސަތޭކަ މީޓަރަށް ވުރެ އުހަށް އުފުލީ ކިހިނެއް ހެއްޔެވެ؟\nއެތާނގައި ހުރި އަހްރާމުތަކުގެ ތެރެއިން ޚޫފޫ ހަރަމަކީ 146 މީޓަރުގެ އުސް ހަރަމެކެވެ. މިހާ އުހަށް އެހާ ބަރު ބިޔަ ހިލަތަކެއް އުފުލީ ކިހިނެއް ހެއްޔެވެ؟ އެއް ހިލަ އަނެއް ހިލަ މަތީގައި ހަމަޖެހޭގޮތަށް ހިމުންކަމާއެކު ހުސްތަންކޮޅެއް ނެތި ބޭއްވުމަށްޓަކައި، މި ހިލަތަކުގެ ދަށްފުށް އެހާ ރީތިކޮށް ކޮށައި މަށައި އޮފުކުރީ ކިހިނެއް ހެއްޔެވެ؟ މި ޙަޤީޤަތްތަކުގެ ކުރިމަތީގައި ސައެންޓިސްޓުން އެތައް ތިޔަރީތަކެއް ހުށައަޅާފައި ވެއެވެ. ބައެއް ސައެންޓިސްޓުން ބުނާގޮތުގައި އެ މަސައްކަތް ކުރީ ޢަމާލިޤުންގެ ބަޔެކެވެ. އަނެއްބައި މީހުން ބުނަނީ މި އަހްރާމުތައް ބިނާކުރީ ޖިންނީންނެވެ. މިކަހަލަ އެތައް ތިޔަރީތަކެކެވެ.\nމިކަން މިގޮތަށް އޮއްވާ 21 ވަނަ ސައްތައިގައި، މީގެ މަދު އަހަރުތަކެއް ކުރިން އެމެރިކާގެ ސައެންޓިސްޓުންކޮޅެއް ވަނީ މި ސިއްރު ހޯދާފައެވެ. ބައެއް ސައެންޓިސްޓުން އެންމެ ބޮޑު ހަރަމުގެ ހިލަތަކުން ސާމްޕަލްތަކެއް ނަގައިގެން އެމެރިކާއަށް ގެންގޮސް، އިލެކްޓްރޯނިކް މައިކްރޮސްކޯޕް ބޭނުންކޮށްގެން ކުރި ތަޙްލީލުތަކުގެ ސަބަބުން މި ސިއްރު ހޯދިފައިވެއެވެ. މި މައިކްރޮސްކޯޕް ބޭނުންކޮށްގެން އެ ފޮޓޯތައް އެތައް ލައްކަގުނައަކަށް ބޮޑުކޮށްގެން ކުރި ތަޙްލީލުތަކުން، އެ ސައެންޓިސްޓުންނަށް ވަރަށް ބޮޑު ސިހުމެއް ލިބިގެން ދިޔައެވެ. މި ދިރާސާތަކުން އެނގުނު ގޮތުގައި، އެ ހިލަތަކަކީ ޠަބީޢީ ހިލަތަކެއް ނޫނެވެ. އެއީ އަތުން ހަދައިފައިވާ ހިލަތަކެކެވެ. މިހިލަތަކުގެ އެތެރޭގައި ޠަބީޢަތާ ޚިލާފު މިންވަރަކަށް ފެން ގިނައިން ހުރިކަމާއި، އެ ހިލަތަކުގެ ތެރޭގައި ވައިގެ ބޮކިތަކެއްވެސް ހުރިކަން ފާހަގަ ކުރެވުނެވެ. މި ބޮކިތަކުން އެނގޭގޮތުގައި، މި ހިލަތައް ހިކި ހަރުވެފައިވަނީ ވަރަށް އަވަހަށެވެ.\nމި ދިގު ދިރާސާތަކުގެ ނަތީޖާތަކުން އެނގުނު ގޮތުގައި، ފިރްޢައުނުމެން މި އަހްރާމުތައް ބިނާކުރީ، ލަކުޑީގެ ތައްގަނޑުތަކެއް ހަދައިގެން، ކިސަޑު ބޭނުންކޮށްގެން ޚާއްޞަ ގަލެއް އަޅައިގެންނެވެ. މިގޮތަށް ގައު އެޅުމުން، ފިރްޢައުނުމެންނަށް އެމީހުން ބޭނުންވާ މިގާތަކުގައި ހުންނަންޖެހޭ ހަރުކަމާއި ގަދަކަން ކަށަވަރު ކުރެވުނެވެ. މި ދިރާސާތަކުން ސައެންޓިސްޓުންނަށް ދެ ޙަޤީޤަތަކާ ހަމައަށް ދެވުނެވެ. މި ދިރާސާތައް އެމެރިކާއާއި ޔޫރަޕްގެ މަޖައްލާތަކުގައި ވަނީ ޝާއިޢުކޮށްފައެވެ.\nމި ދިރާސާތަކުގެ މައްޗަށް ބުރަވެތިބެ ހުޅަނގުގެ ޢިލްމުވެރިން ދެ ޙަޤީޤަތެއް ބަލައިގަތެވެ. ފުރަތަމަ ޙަޤީޤަތަކީ، އަހްރާމުތައް ބިނާކޮށްފައިވަނީ ކިސަޑުން ކަމެވެ. ދެވަނަ ޙަޤީޤަތަކީ، މި ހިލަތައް އުފެއްދުމަށްޓަކައި ފިރްޢައުނުން އަލިފާނުގެ ހޫނު ބޭނުންކުރި ކަމެވެ. އޭގެ މާނައަކީ، އެ ލަކުޑި ތައްގަނޑުތަކަށް އެމީހުން ކިސަޑު އޮއްސައި، އަލިފާނުގެ ހޫނުން އެ ކިސަޑުތައް ހިއްކީއެވެ. އެހެންވީމާ އެއްވެސް މީހަކަށް5ޓަނުގެ ހިލަގަނޑެއް އުފުލާކަށް ނުޖެހެއެވެ. މަސައްކަތުމީހާއަށް އުފުލަން ޖެހުނީ، ކިސަޑުކޮޅެކެވެ. މި ކިސަޑު ތައްގަނޑުތެރެއަށް އޮއްސަނީއެވެ. އެއަށްފަހު، މި ހިކެންދެން މަޑުކުރަނީއެވެ. ރަނގަޅަށް ހިކި ހަރުވުމުން، ދެން ޖެހުނު ގައު އަޅަނީއެވެ. މިގޮތަށް ގަލަކަށްފަހު ގަލެއް އަޅަމުން މަސައްކަތް ކުރިއަށް ގެންދަނީއެވެ. އަހްރާމު ބިނާކޮށް ނިންމައިލެވެންދެން އެގޮތަށް މަސައްކަތް ކުރިއަށް ގެންދިޔައީއެވެ.\nމި ސިއްރު ކީރިތި ޤުރްއާނުގައި ވަރަށް ފުރިހަމައަށް ބަޔާން ކުރައްވާފައި އެބައޮތެވެ. ﷲ ސުބްޙާނަހޫ ވަތަޢާލާ ވަޙީ ކުރެއްވިއެވެ. [ وَقَالَ فِرْعَوْنُ : يَــٰٓـأَيُّهَا الْمَلَأُ مَا عَلِمْتُ لَكُم مِّنْ إِلَـٰهٍ غَيْرِى ؛ فَأَوْقِدْ لِى يَـٰهَـٰمَـٰنُ عَلَى الطِّينِ ؛ فَاجْعَل لِّى صَرْحًا لَّعَلِّى أَطَّلِعُ إِلَىٰۤ إِلَـٰهِ مُوسَىٰ ؛ وَإِنِّى لَأَظُنُّهُ مِنَ الْكَـٰذِبِينَ .] (القصص : 38) މާނައީ: [فرعون ބުންޏެވެ. އޭ އަހުރެންގެ قوم ގެ ބޮޑުންނޭވެ! އަހުރެން ފިޔަވައި އެހެން އިލާހަކު ތިޔަބައިމީހުންނަށް ވާކަމެއް އަހުރެންނަކަށް އެނގިފައެއް ނުވެތެވެ. އޭ هامان އެވެ! އަހުރެންނަށް، އަލިފާން ބޭނުންކޮށްގެން މަށިން ގައުއަޅައި ދޭށެވެ! އަދި އަހުރެންނަށް އުސް ބިނާއެއް ތައްޔާރުކޮށްދޭށެވެ! (އެއީ) މޫސާގެފާނުންގެ އިލާހު އަހުރެންނަށް ފެނޭތޯއެވެ. އަދި ހަމަކަށަވަރުން، އަހުރެންނަށް ހީވަނީ، އޭނާވަނީ ދޮގުވެރިންގެ ތެރެއިން ކަމަށެވެ.]\nމި ބަސްފުޅުން އެނގޭ ގޮތުގައި، ފިރްޢައުނު އޭނާގެ ވަޒީރަށް މިފަދަ އުސް ބިނާތައް ބިނާކުރުމަށް ބޭނުންކުރާނެ ޓެކްނޮލޮޖީގެ ޚަބަރު މިވަނީ ދީފައެވެ. އެއީ އަހްރާމުތައް ފަދަ އުސް ބިނާތަކުގެ ވާހަކައެވެ. ފިރްޢައުނު އޭނަގެ ވަޒީރު ހާމާނަށް މި އަމުރުކުރަނީ [ فَأَوْقِدْ لِى يَـٰهَـٰمَـٰنُ عَلَى الطِّينِ ] މި އުސްބިނާ ހެދުމަށްޓަކައި އަލިފާނާއި ކިސަޑު ބޭނުން ކުރާށެވެ. މާތް ﷲ ގެ ހުސްޠާހިރުވަންތަކަމާއެވެ! އެތައް ހާސް އަހަރެއް ވަންދެން އޮތް މި ސިއްރު އެމެރިކާގެ ސައެންޓިސްޓުންގެ ބަޔަކަށް އެނގުނީ މީގެ މަދު އަހަރުކޮޅެއްގެ ކުރިންނެވެ. އެހެނެއްކަމަކު، މި ސިއްރު މީގެ 14 ސައްތަ އަހަރު ކުރިން ކީރިތި ޤުރްއާނުގައި އަޅުގަނޑުމެންނަށް ވަނީ ހާމަކޮށްދެއްވާފައެވެ. މިއީ މި ޤުރްއާނުގެ މަތިވެރިކަން ނޫންތޯއެވެ؟\nوَءَاخِرُ دَعْوَانَا أَنِ الْحَمْدُ ﷲ رَبِّ الْعَٰلَمِينَ. އަދި އަހުރެމެންގެ دعاء ގެ ނިންމުމަކީ، [ الحمد ﷲ رب العالمين ] އެވެ. حمد ހުރީ عالم ތަކުގެ ވެރި ﷲ އަށެވެ.\nރައީސް މައުމޫން އަބްދުލްގައްޔޫމް މިސްރު ކީރިތި ގުރުއާން + ތާރީހު ދީނީ އިލްމުވެރިން


Victory balikoh, TC in2vana buruge feshun rangalhu koffi - One Online\nޓީސީ ސްޕޯޓްސް ކްލަބު -- ފޮޓޯ/ އެފްއޭއެމް\nވިކްޓަރީ ބަލިކޮށް، ޓީސީން ދެވަނަ ބުރުގެ ފެށުން ރަނގަޅުކޮށްފި\nވިކްޓަރީ ސްޕޯޓްސް ކްލަބު ބަލިކޮށް، ޓީސީ ސްޕޯޓްސް ކްލަބުން ދިރާގު ދިވެހި ޕްރިމިއާ ލީގުގެ ދެވަނަ ބުރުގެ ފެށުން ރަނގަޅުކޮށްފިއެވެ.\nގައުމީ ފުޓުބޯޅަ ދަނޑުގައި މިއަދު ހަވީރު ކުޅުނު މެޗުގައި ވިކްޓަރީ އަތުން ޓީސީ މޮޅުވީ 3-0ގެ ނަތީޖާއަކުންނެވެ.\nނޭޕާލުގައި ކުރިއަށްދާ 18 އަހަރުން ދަށުގެ ސާފް ޗެމްޕިއަންޝިޕްގައި ވާދަކުރާ ރާއްޖޭގެ ޒުވާން ގައުމީ ޓީމުގައި ވިކްޓަރީގެ ފަސް ކުޅުންތެރިޔަކު ހިމެނިފައިވުމުން އެޓީމަށް ވަނީ އުނދަގޫތަކަކާ ކުރިމަތިލާން ޖެހިފައެވެ. އޭގެ އިތުރުން ވިކްޓަރީގެ ކޯޗު މުހައްމަދު އާދަމް ވެސް ވަނީ ދާދި ފަހުން މަގާމުން އިސްތިއުފާ ދީފައެވެ.\nފުރަތަމަ ބުރުގައި ވިކްޓަރީން ކްލަބު ގްރީން ސްޓްރީޓްސްއާ ދެކޮޅަށް ކުޅުނު މެޗަށް ކުޅުންތެރިން ހާޒިރުނުވުމުން އެ މެޗު ގްރީނަށް ވަނީ ލިބިފައެވެ. އަދި އެންމެ ފަހުން ނިލަންދޫ ސްޕޯޓްސް ކްލަބާ ދެކޮޅަށް ކުޅުނު މެޗުގައި ވިކްޓަރީން ނުކުތީ 11 ކުޅުންތެރިންނާއެކުއެވެ. ނިލަންދޫ އަތުން 6-0ގެ ނަތީޖާއަކުން ބަލިވި އެ މެޗުގައި ވިކްޓަރީގެ ބެންޗުގައި އެއްވެސް ކުޅުންތެރިޔަކު ނެތެވެ. ވިކްޓަރީން ޓީމު ހަމަކުރީ ބަދަލު ކީޕަރުން ކުޅުންތެރިންގެ ގޮތުގައި ޖަހައިގެންނެވެ.\nމިއަދު ޓީސީއާ ދެކޮޅަށް ކުޅުނު މެޗުގައި ވިކްޓަރީގެ ބެންޗުން ފެނިގެންދިޔައީ ދެ ބަދަލު ކީޕަރުންނެވެ. ވިކްޓަރީން ގެނައި ހަމައެކަނި ބަދަލަކީ ވެސް ދެވަނަ ހާފުގައި އެއް ނަމްބަރު ކީޕަރު އަހްމަދު ހުސްނީގެ ބަދަލުގައި ކީޕަރު އަހްމަދު ރަމީޒް ކުޅެން ނެރުމެވެ.\nއެ މެޗުގެ ފުރަތަމަ ހާފުގައި ޓީސީއަށް ލަނޑު ޖަހާނެ ގިނަ ފުރުސަތުތަކެއް ލިބިގެންދިޔައެވެ. އެގޮތުން މެޗުގެ ތިންވަނަ މިނެޓުގައި ނިޝާމް މުހައްމަދު ރަޝީދު ދިން ބޯޅައަކުން ޕެނަލްޓީ އޭރިއާ ތެރޭ ހުސްކޮށް ހުރެ، ނޭޕާލް ފޯވަޑް ބިމާލް ގާތީ މަގަރްއަށް ލިބުނު ފުރުސަތު ފާހަގަކޮށްލެވެއެވެ. އޭނާ ފޮނުވާލި އެ ހަމަލާ ދިޔައީ ވިކްޓަރީ ގޯލުގެ އަރިމަތީ ދަނޑި ކައިރިން ބޭރަށެވެ.\nމެޗު ނިމެން ދިހަ މިނެޓަށް ވެފައި ވަނިކޮށް ވެސް ޓީސީއަށް ލަނޑު ޖަހާނެ ދެ ފުރުސަތެއް ލިބިގެންދިޔައެވެ. މެޗުގެ 35 ވަނަ މިނެޓުގައި ނިޝާމް ދިން ބޯޅައެއް ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު، އިބްރާހިމް ސަފްރާޒް ފޮނުވާލި ހަމަލާ، ވިކްޓަރީގެ ކީޕަރު އަހްމަދު ހުސްނީ ވަނީ މަތަކޮށްފައެވެ. އަދި މެޗުގެ 44 ވަނަ މިނެޓުގައި އަކްރަމް އަބްދުލްޤަނީ (އަކޫ) ނަގައިދިން ކޯނަރަކުން ޕެނަލްޓީ އޭރިއާ ތެރޭ ހުސްކޮށް ހުރި ބިމާލް ފޮނުވާލި ބާރު ހަމަލާ ވެސް ވިކްޓަރީގެ ކީޕަރު ހުސްނީ ވަނީ މަތަކޮށްފައެވެ. މެޗުގެ ފުރަތަމަ ހާފު ނިމިގެންދިޔައީ ދެ ޓީމުން ކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ.\nމެޗުގެ 54 ވަނަ މިނެޓުގައި ޓީސީން ވަނީ ލަނޑެއް ޖަހައި ލީޑު ހޯދައިފައެވެ. ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް އިޝާން އިބްރާހިމް (ސައްޓު) ދިން ބޯޅައަކުން ޓީސީއަށް އެ ލަނޑު ކާމިޔާބުކޮށްދިނީ އަކޫއެވެ.\nމެޗުގެ 64 ވަނަ މިނެޓުގައި ޓީސީން ވަނީ އިތުރު ލަނޑެއް ޖަހައި ލީޑު ފުޅާކޮށްފައެވެ. އަކޫ ދިން ބޯޅައަކުން ޓީސީއަށް އެ ލަނޑު ކާމިޔާބުކޮށްދިނީ ސައްޓުއެވެ. ވިކްޓަރީގެ ޕެނަލްޓީ އޭރިއާ ތެރެއިން ބޯޅަ ލިބުނު އިރު، އޭނާ ހުރީ ވަރަށް ހުސްކޮށެވެ.\nމެޗުގެ 69 ވަނަ މިނެޓުގައި ޓީސީން ވަނީ ތިން ލަނޑުގެ ލީޑެއް ހޯދައިފައެވެ. މުހައްމަދު އައްޒާމް ދިން ބޯޅައަކުން ޓީސީއަށް އެ ލަނޑު ކާމިޔާބުކޮށްދިނީ އެޓީމުގެ ދެވަނަ ލަނޑު ވެސް ކާމިޔާބުކޮށްދިން ސައްޓުއެވެ. އޭނާ އެ ލަނޑު ކާމިޔާބުކުރީ ވިކްޓަރީގެ ޕެނަލްޓީ އޭރިއާ ތެރެއަށް ވަނުމަށްފަހު ފޮނުވާލި ހަމަލާއަކުންނެވެ.\nޕްރިމިއާ ލީގު ތާވަލުގެ އެއްވަނައިގައި އޮތީ އަށް މެޗުން 20 ޕޮއިންޓް ހޯދި މާޒިޔާ ސްޕޯޓްސް އެންޑް ރެކްރިއޭޝަން ކްލަބެވެ. ދެވަނައަށް ޖެހިލި ޓީސީއަށް ނުވަ މެޗުން 16 ޕޮއިންޓް ލިބިފައިވާ އިރު، ތިންވަނައިގައި އޮތް ގްރީނަށް އަށް މެޗުން ލިބިފައިވަނީ 15 ޕޮއިންޓެވެ. ހަތަރުވަނައިގައި އޮތް ކްލަބު އީގަލްސް އާއި ފަސްވަނައިގައި އޮތް ދަ ގްރާންޑޭ ސްޕޯޓްސް ކްލަބަށް، އެއިން ކޮންމެ ޓީމަކަށް ވެސް އަށް މެޗުން ލިބިފައިވަނީ 14 ޕޮއިންޓެވެ. އީގަލްސް ކުރީގައި އޮތީ ގޯލުގެ ތަފާތުންނެވެ.\nމިއަދު ޓީސީ އަތުން ބަލިވި ވިކްޓަރީއަށް ޕޮއިންޓެއް ނުލިބި، އެޓީމު އޮތީ ތާވަލުގެ ފުލުގައެވެ. ވިކްޓަރީ ކުޅުނު ނުވަ މެޗުން ވެސް ބަލިވެފައިވާ އިރު، އެޓީމަށް ކާމިޔާބުކުރެވިފައިވަނީ އެންމެ ލަނޑެކެވެ.\nލީގުގައި މިރޭ ވެސް މެޗެއް ކުޅުމަށް ހަމަޖެހިފައިވެއެވެ. މިރޭ 9:00ގައި ކުޅޭ އެ މެޗުގައި ބައްދަލުކުރާނީ ގްރީނާއި އީގަލްސްއެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ ޓީސީ ސްޕޯޓްސް ކްލަބު ވިކްޓަރީ ސްޕޯޓްސް ކަލްބު


masthuva thaketheege operation thakegga3meehun hayyaru koffi\nމަސްތުވާތަކެތީގެ އޮޕަރޭޝަންތަކެއްގައި ތިން މީހަކު ހައްޔަރުކޮށްފިއެވެ.\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ނ. ހޮޅުދުއާއި އދ. މާމިގިލީގައި ހިންގި މަސްތުވާތަކެތީގެ އޮޕަރޭޝަންތަކެއްގައި ތިން މީހަކު ހައްޔަރުކޮށް އެ މައްސަލަތައް ފުލުހުން ތަހުގީގު ކުރަން ފަށައިފިއެވެ.\nއެގޮތުން، އެ އޮޕަރޭޝަންތަކުގެ ތެރެއިން މާމިގިލީގައި ހިންގި މަސްތުވާތަކެތީގެ އޮޕަރޭޝަނަކީ މާލެއިން އެ ރަށަށް ދިޔަ ފެރީއަކުން އެރަށަށް މަސްތުވާތަކެތި އެތެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. މާމިގިލީގައި މަސައްކަތްކުރާ ފުލުހުންނާއި އިންޓެލިޖެންސް ގުޅިގެން ހިންގި އެ އޮަޕަރޭޝަނުގައި 25 އަހަރުގެ މީހަކާއި 28 އަހަރުގެ މީހަކު ހައްޔަރުކޮށްފައިވެއެވެ. މި ދެ މީހުންނަކީވެސް ދިވެހި ފިރިހެނުންނެވެ. މި އެޕްރީލް މަހުގެ 19 ވަނަ ދުވަހު ހިންގި އެ އޮޕަރޭޝަނުގައި އެރަށު ބަނދަރުމަތިން އެ ދެ މީހުން ހުއްޓުވައި އެ މީހުން ގެންގުޅުނު ފޮށިގަނޑެއް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 77 ރަބަރު ޕެކެޓާއި، މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅެއް ފެނިފައިވެއެވެ.\nހޮޅުދޫގައި ހިންގި މަސްތުވާތަކެތީގެ އޮޕަރޭޝަނަކީ ވެސް މި އެޕްރީލް މަހުގެ 19 ވަނަ ދުވަހު ހިންގި އޮޕަރޭޝަނެކެވެ. މާލެއިން އެރަށަށް ދިޔަ ސަޕްލައި ދޯންޏަކުން މަސްތުވާތަކެތި އެތެރެކުރަން އުޅޭކަމަށް ލިބުނު މައުލޫމާތަކާ ގުޅިގެން ހޮޅުދޫ ޕޮލިސް ސްޓޭޝަނުން ހިންގި އެ އޮޕަރޭޝަނުގައި 31 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. އަދި އޭނާ ބަލައި ފާސްކުރިއިރު އޭނާ ގެންގުޅުނު ފޮށިގަނޑެއްގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިފައިވެއެވެ


Mi aharuge furathma dhuvahu 392,078 kudhin ufanvi | Mihaaru\nމި އަހަރުގެ ފުރަތަމަ ދުވަހު 392,078 ކުދިން އުފަންވި\n02 ޖެނުއަރީ 2020 - 07:38 1 comment\nމި އަހަރުގެ ފުރަތަމަ ދުވަހު ދުނިޔޭގެ އެކި ސަރަހައްދުތަކުގައި 392،078 ކުދިން އުފަންވި ކަމަށް އދ. ގެ އާބާދީއާ ބެހޭ ޖަމިއްޔާ، ޔުނިސެފުން ބުނެފި އެވެ.\nއެ ޖަމިއްޔާ އިން ބުނީ، އޭގެ ތެރެއިން 17 ޕަސަންޓް ކުދިން އުފަންވީ މިދިޔަ އަހަރުގެ ފުރަތަމަ ދުވަހު ވެސް އެންމެ ގިނަ ކުދިން އުފަންވި އިންޑިއާގައި ކަމަށެވެ.\nޔުނިސެފުން ބުނީ ޖެނުއަރީ 1، 2020 ގައި އިންޑިއާގައި ޖުމްލަ 67,385 ކުދިން އުފަންވި ކަމަށެވެ. މިއީ ދެވަނަ އަށް އެންމެ އާބާދީ ބޮޑު ގައުމަށް މި މަގާމު ޖެހިޖެހިގެން ލިބުނު ދެވަނަ ފަހަރެވެ. މިދިޔަ އަހަރުގެ ޖެނުއަރީ މަހުގެ 1 ވަނަ ދުވަހު އިންޑިއާގައި އުފަންވި ކުދިންގެ އަދަދަކީ 69,944 އެވެ.\nމި އަހަރުގެ ފުރަތަމަ ކުއްޖާ ވެސް އުފަންވީ މިދިޔަ އަހަރެކޭ އެއްގޮތަށް ފިޖީގަ އެވެ. އެގޮތުން، މި އަހަރުގެ އެއްވަނަ އަށް ވީ އަންގާރަ ދުވަހުގެ ރޭ 12:10 ގައި އެ ގައުމަށް އުފަންވީ މިޓިއެލީ ޑިޖިޓާކީ ކިޔާ ފިރިހެން ކުއްޖެކެވެ. މިދިޔަ އަހަރު އެ ޝަރަފު ލިބުނީ އަންހެން ކުއްޖަކަށެވެ.\nމި އަހަރުގެ ފުރަތަމަ ދުވަހު އެންމެ ގިނަ ކުދިން އުފަންވި އަށް ގައުމުގެ ގޮތުގައި ޔުނިފެސުން އާންމުކުރި ލިސްޓްގެ ދެވަނައި ގައި އޮތީ އެންމެ އާބާދީ ބޮޑު ޗައިނާ އެވެ. އެ ގައުމަށް އެ ދުވަހު އުފްނަވީ 46,299 ކުދިންނެވެ. ނައިޖީރީ އަށް ތިން ވަނަ ލިބުނީ 26,039 ކުދިންނާ އެކީގަ އެވެ.\nއާ އަހަރުގެ ފުރަތަމަ ދުވަހު ހަތަރު ވަނަ އަށް އެންމެ ގިނަ ކުދިން އުފަންވީ ޕާކިސްތާނުގަ އެވެ. އެއީ 16,787 ކުދިންނެވެ. ފަސް ވަނައިގައި އުޅެނީ 13,020 ކުދިންނާ އެކު އިންޑޮނީޝިއާ އެވެ. މި އަހަރުގެ ފުރަތަމަ ދުވަހު ހަ ވަނަ އަށް އެންމެ ގިނަ ކުދިން އުފަންވީ އެމެރިކާ ގަ އެވެ. އެއީ 10,452 ކުދިންނެވެ. ލިސްޓުގެ ހަތް ވަނައިގައި އޮތީ 10,247 ކުދިންނާ އެކު ކޮންގޯ އެވެ. އާ އަހަރުގެ ފުރަތަމަ ދުވަހު އެންމެ ގިނަ ކުދިން އުފަންވި އަށް ވަނަ ގައުމުގެ ގޮތުގައި އިތިއޯޕިއާ ހިމެނުނީ އެ ދުވަހު 8,493 ކުދިން އެ ގައުމުގައި ދުނިޔެ އަށް އައުމުންނެވެ.\nAu aharu emme gina kudhin ufanvee India gai\nއިތުރު ލިޔުންތައް އިންޑިއާ ޕާކިސްތާން ޗައިނާ އާބާދީ އިންޑޮނީޝިއާ ޔުނިސެފް ނައިޖީރިއާ އިތިއޯޕިއާ އާ އަހަރު\nއާ އަހަރު އެންމެ ގިނަ ކުދިން އުފަންވީ އިންޑިއާގައި\nދާޖަހާތީ ކޯމަހުގެ އާބާދީ 90 ޕަސެންޓް ދަށަށް\nއަށް އަހަރު ފަހުން އިންޑިއާ ވާނީ އެންމެބޮޑު އާބާދީއަށް


Green Streets balikoh Eagles alun dhe vana ah | Mihaaru\nލަނޑު ޖެހުމަށް ފަހު އީގަލްސް ކުޅުންތެރިން އުފާފާޅުކުރަނީ.-- ފޮޓޯ: އެފްއޭއެމް\nގްރީން ސްޓްރީޓްސް ބަލިކޮށް އީގަލްސް އަލުން ދެ ވަނަ އަށް\n25 ޖެނުއަރީ 2020 - 19:26 1 comment\nމި މެޗަށް ނުކުތްއިރު އީގަލްސް އަށް ދެ ވަނަ ގެއްލުނީ ރޭ ޓީސީ ސްޕޯޓްސް ކްލަބް ކުޅުނު މެޗުން ފޯކައިދޫ އަތުން މޮޅުވެ، ދެ ވަނަ އަށް އެރުމުންނެވެ. އީގަލްސް އަލުން ދެ ވަނަ ހޯދީ 19 މެޗުން 39 ޕޮއިންޓް ހަމަކޮށްގެންނެވެ. ތިން ވަނައިގައި އޮތް ޓީސީ އަށް ވަނީ 19 މެޗުން 37 ޕޮއިންޓް ލިބިފަ އެވެ. ޗެމްޕިއަންކަން ކަށަވަރުކޮށްފައިވާ މާޒިޔާ އަށް 19 މެޗުން ލިބިފައިވަނީ 50 ޕޮއިންޓެވެ.\nދެ ޓީމުގެ ފުރަތަމަ އެގާރައިން ވެސް ގިނަ ބަދަލުތަކެއް ފެނުނު މި މެޗު ފަށައިގެން ދެ ޓީމަށް ވެސް މާ އެދެވޭ ކުޅުމެއް ނުދެއްކެ އެވެ. ފުރަތަމަ 15 މިނިޓަށް ފަހު އީގަލްސް އިން ގްރީން ސްޓްރީޓްސް ހާފުގެ ތެރޭގައި ގިނަ ވަގުތު ބޯޅަ ހިފަހައްޓައިގެން ކުޅެ ލަނޑު ޖަހާނެ ފުރުސަތުތައް ތަނަވަސްކުރަން ފެށި އެވެ.\nފުރަތަމަ ހާފުގައި އީގަލްސް އިން ފޮނުވާލި ނުރައްކާތެރި ތިން ހަމަލާގެ ހުރަހަކަށްވީ ގްރީން ސްޓްރީޓްސްގެ ގޯލުގައި ހުރި ހަސަން އަލީފް އިބްރާހިމް އެވެ. އީގަލްސްގެ ލޯން އެއްބަަސްވުމެއްގެ ދަށުން ގްރީން ސްޓްރީޓްސްއާ ގުޅުނު އަލީފް ވަނީ އީގަލްސްގެ ޖަޕާން މިޑްފީލްޑަރު ޓޮޝީކީ އޮކަމޯޓޯ (ޓޮޝީ) އާއި އަހުމަދު ރިޒުވާން (ރިޒޭ) އަދި ހަސަން ރާއިފް އަހުމަދު (ހަންނަ) ޖެހި ޝޮޓްތައް ހުއްޓުވައިފަ އެވެ. މީގެ ތެރެއިން އެންމެ ރަނގަޅު ބޯޅައެއް ފޮނުވާލީ ޓޮޝީ އެވެ. ހަންނަ ހުސްކޮށްލާފައި ގޯލު ކުރިމަތީގައި ހުރި ޓޮޝީ އަށް ދިން ބޯޅަ އޭނާ ފޮނުވާލި ނަމަވެސް އަލީފް ވަނީ ހުށިޔާރުކަމާ އެކު އެ ބޯޅަ މަތަކޮށްފަ އެވެ.\nދެ ވަނަ ހާފް ފަށައިގެން ގްރީން ސްޓްރީޓްސް އިން ވަނީ މެޗުގައި އެ ޓީމުން ތަނަވަސްކުރި ފުރަތަމަ ފުރުސަތުގައި ލަނޑު ޖަހައިފަ އެވެ. މެޗުގެ 47 ވަނަ މިނިޓްގައި އިބްރާހިމް ޝަފްރާޒް (ޝަފްލޭ) ހުސްކޮށްލާފައި ދިން ބޯޅަ އަހުމަދު ރަޝީދު (އައްމަޑޭ) ވަނީ ހަަމަޖެހިލާފައި ގޯލުގެ ތެރެއަށް ފޮނުވާލައިފަ އެވެ.\nގްރީން ސްޓްރީޓްސް އަށް ލީޑުހިފަހައްޓައިލެވުނީ ހަތަރު މިނިޓް ވަންދެނެވެ. އޭގެ ފަހުން ގާތްގާތުގައި އީގަލްސް އިން ވަނީ ތިން ލަނޑު ޖަހައިފަ އެވެ. މެޗުގެ 53 ވަނަ މިނިޓްގައި ރިޒޭ ވަނީ އީގަލްސް އަށް ނަތީޖާ ހަމަހަމަކޮށްދީފަ އެވެ. އޭގެ ހަ މިނިޓް ފަހުން މެޗުގެ 59 ވަނަ މިނިޓްގައި ހަންނަ އީގަލްސް އަށް ލީޑުނަގަދިންއިރު، ޖެހިގެން އައި މިނިޓްގައި ޓޮޝީކީ ވަނީ އީގަލްސް އަށް ތިން ވަނަ ލަނޑެއް ޖަހައިދީފަ އެވެ. ހަންނަ ނަގައިދިން ހުރަސް ގޯލަށް ވަނީ ހަނި އޭންގަލުންނެވެ. އަދި ޓޮޝީކީ ގޯލު ޖެހީ އޭރިއާ ބޭރުން ފޮނުވާލި ބޯޅައަކުންނެވެ.\nއީގަލްސް އިން ވަނީ ބަދަލު ކުޅުންތެރިންގެ ގޮތުގައި މި ހާފުގައި އަލީ ފާސިރު (ސެންޓޭ) އާއި ފަރުހާދު އިސްމާއިލް (ފަރޭ) ކުޅެން އަރުވައިފަ އެވެ. މެޗުގެ 77 ވަނަ މިނިޓްގައި އީގަލްސްގެ ހަތަރު ވަނަ ލަނޑު ޖެހީ ރިޒޭ އެވެ. މެޗުގެ މޮޅު ކުޅުންތެރިޔާގެ މަގާމު ހޯދި ރިޒޭ ހެޓްރިކް ހަދަން ފޮނުވާލި އެއް ހަމަލާ ދަނޑި އަށް އަމާޒުވިިއިރު، އަނެއް ބޯޅަ ކީޕަރު އަލީފް ވަނީ ހުއްޓުވައިފަ އެވެ.\nގްރީން ސްޓްރީޓްސްގެ ދެ ވަނަ ލަނޑު ޖެހީ މެޗުގެ 85 ވަަނަ މިނިޓްގައި މުހައްމަދު މުސްލިހު (މުއްޓި) އެވެ. ބަދަލު ކުޅުންތެރިޔެއްގެ ގޮތުގައި ކުޅެން އެރި މުއްޓި މި ލަނޑު ޖެހީ މުހައްމަދު ރިސްވާން (ފުކޭ) ދިން ބޯޅައަކުންނެވެ.\nއީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ މި މެޗުން މޮޅުވުމުގެ ހިތްހަމަޖެހުން ލިބުނު ކަމުގައި ވިޔަސް ކުޅުމާ ދޭތެރޭ ހިތްހަމަނުޖެހޭ ކަމަށެވެ. އަދި މިއީ ބަލިވުން ވެސް ގާތް މެޗެއް ކަމަށާއި މޮޅުވެވުނީ ގާތްގާތުގައި ލަނޑުތަކެއް ޖެހުމުން ކަމަށް މޯހަން ބުންޏެވެ.\nގްރީން ސްޓްރީޓްސްގެ ކޯޗު އަލީ ސުޒޭން ބުނީ ގްރީން ސްޓްރީޓްސް ކޮޅަށް އެންމެ ފަހުން ވަން 12 ގޯލުގެ ތެރެއިން އަށް ގޯލު ވަނީ ޑިފެންޑަރުންނަށް ހެދުނު ގޯސްތަކެއްގެ ސަބަބުން ކަމަށެވެ. އަދި ޓްރާންސްފާ މާކެޓްގައި ގްރީން ސްޓްރީޓްސް އަށް ބަދަލުތަކެއް އައިސްފައިވުމުން މަދު ދުވަސްކޮޅެއްގެ ތެރޭގައި ކޮމްބިނޭޝަން ރަނގަޅުކުރަން މާ ގިނަ ކަންތައްތަކެއް ނުކުރެވޭނެ ކަމަށާއި އެކަންތައްތައް ރަނގަޅުކުރެވޭނީ މެޗުތައް ކުޅުނު ވަރަކުންކަން ސުޒޭން ފާހަގަކުރި އެވެ.\nއީގަލްސް އަތުން ފަހު ވަގުތު ގްރީން އަށް ޕޮއިންޓެއް


Anheneh Ge Shauguverikan Hoadhaanee Kihineh? - Vaguthu\nހަޔާތުގެ ބައިވެރިޔަކު ކޮންމެ މީހަކު ވެސް ހޯދަން ޖެހެއެވެ. ތިމާ ހިތް އެދޭ ތިމާ ބޭނުންވާ ފަދަ ސިފަތަކެއް ހުރި ހަޔާތުގެ ބައިވެރިޔަކު ހޯދުން އެއީ އެއްވެސް މީހަކަށް ފަސޭހަ ކަމެއް ނޫނެވެ. އެހެންކަމުން ތިބާ ހިތް ރުހޭ އަންހެނަކު ފެނުމުން އޭނާގެ ހިތުން ޖާގައެއް ހޯދުން އެއީ މުހިންމު ކަމެކެވެ. އަހަރެން މިކިޔައި ދެނީ ސައިކޮލޮޖިސްޓުން ލިޔެފައިވާ ލިޔުންތަކަށް ބަލާ އެކަން ކުރެވިދާނެ ގޮތްތަކެވެ.\nހުޅުވާލެވިގެން ވާހަކަ ދެއްކުން\nތިބާގެ އެއްވެސް ކަމެއް ނުފޮރުވާ ކޮންމެ ކަމެއްގައި ވެސް ވަރަށް ހުޅުވާލެވިގެން ވާހަކަ ދެއްކުމަކީ އެންމެ މުހިންމު ކަންތަކެވެ. އެއީ ތިބާ އަކީ އެއްވެސް ކަމެއް ސިއްރު ނުކުރާ މީހެއްކަން އޭނާ އަށް ސާބިތުކޮށްދިނުމަކީ މުހިންމު ކަމަކަށް ވާތީއެވެ.\nކޮންމެ ތަނަކުން ވެސް ބައްދަލު ކުރުން\nސީރިއަސް ރިލޭޝިޕަކަށް ދިއުމަށް މަގު ކޮށާއިރު އޭނާ އާއި ކޮންމެ ތަނަކުން ވެސް ބައްދަލު ކުރަން ޖެހިލުން ނުވާށެވެ. ޕާކަކުން ވިޔަސް ކެފޭ އަކުން ވިޔަސް ނުވަތަ އެހެން ތަނަކުން ވިޔަސް ބައްދަލު ކުރަން ޖެހިލުން ނުވާށެވެ. މިއީ އޭނާގެ އިތުބާރު ހޯދަން މުހިންމު ކަމެކެވެ.\nކޮންމެ ވަގުތެއް އޭނާ އަށް ހުސްނުކުރުން\nބައެއް މީހުން ހީކޮށްފާނެއެވެ. އޭނާ ގުޅާލާ ކޮންމެ ގަޑިއަކު އޭނާ ބުނާ ކޮންމެ ކަމެއް ކުރުން އެއީ ޕްލަސް ޕޮއިންޓެކެވެ. ނަމަވެސް ތިއީ ގޯހެކެވެ. ބައެއް ކަންކަމުގައި ތިބާ ވެސް ހިފެހެއްޓުންތަކެއް ގެންގުޅެން ޖެހެއެވެ. ތިއީ އޭނާ ބޭނުން ވަގުތަކު ބޭނުން ކޮންމެ ކަމެއް ކުރަން ހުންނަ މީހެއް ކަމުގެ އިހްސާސް އޭނާ އަށް ކުރެވިއްޖެނަމަ ލޯބިވެރިޔެއްގެ މަގާމުގެ ބަދަލުގައި ބެސްޓްފްރެންޑްގެ މަގާމު ލިބިދާނެއެވެ.\nދައްކާ ވާހަކަ އަށް ސަމާލުކަން ދިނުން\nއޭނާ ދައްކާ ވާހަކައަށް ސަމާލުކަން ދިނުން ވަރަށް މުހިންމެވެ. ހާއްސަކޮށް ވާހަކަ ދައްކާއިރު އޭނާގެ ލޮލަށް ބެލުން އެއީ އެންމެ މުހިންމު ކަންތަކެވެ.\nރަނގަޅަށް ހެދުން އަޅާ ފިރިހެނުން ދެކެ އަންހެނުން ވަރަށް ބޮޑަށް ޝައުގުވެރިވެއެވެ. އެހެންކަމުން ރަނގަޅަށް ހެދުން އެޅުމަށް ވަރަށް ބޮޑަށް ސަަމާލުކަން ދޭން ވާނެއެވެ.\nމީގެ އިތުރުން ވެސް އަންހެނުންގެ ޝައުގުވެރިކަން ހޯދޭނެ ކިތަންމެ ގޮތެއް ހުރެއެވެ. އެވާހަކަތައް އަދި ކުރިއަށް އޮތްތަނުގައި ލިޔެވޭނެ ކަމަށް އުއްމީދު ކުރަމެވެ.\nލޯބިވެރިޔާ ކައިރީ ސޮރީ އޭ ބުނުމަކީ މައްސަލައެއް ނޫން\nހަޔާތަކީ ކުރު އެއްޗެއް، މީހަކު ދެކެ ލޯބިވާނަމަ އެވާހަކަ އަވަހަށް ބުނޭ!\nލޯބިވާ މީހަކާއި އެކު އުމުރު ދުވަހު އެކުގައި އުޅޭނީ ކިހިނެއް؟\nޖެނުއަރީ 21, 2022 10:52\nމި ދެ ކަންތައް ފުރިހަމަވީމާ ނިމުނީ\nޖެނުއަރީ 21, 2022 15:44\nގިނައިން ފޮނި ކެނޑުން\nޖެނުއަރީ 21, 2022 17:07\nފިރިހެނުން އުފެއްދެވީ އަންހެނުންގެ ޝައުގުވެރިކަން ހޯދުނުގައި ދުނިޔޭގެ ހަޔާތް ހޭދަކުރާކަށެއްނޫން. ދުނިޔޭގަ ލިބޭ މި މަދުދުވަސްކޮޅުގައި އިސްލާމްދީނުގައި މާތްރަސްކަލާނގެ ކަނޑައަޅުއްވާފައިވާ ގޮތައް ރަސޫލާ ހިންގެވިމަގުން ހިނގައި ސުވަރުގެހޯދުމައް މަސައްކަތްކޮއް މާތްރަސްކަލާނގެ ރުހުން ލިބިގެންވާ އަޅަކުކަމުގައި ވުމައް މަސައްކަތް ކުރުމަށެވެ. ދުނިޔެއަށް ފޮނުއްވާފައިވަނީ ހަވާ ނަފްސައް ތިމާ ހިތައްއެރިގޮތަކައް ހަޔާތުގެ ވަގުތު ފަނާކުރާކަށެއް ނޫނެވެ.


Story: Vakivaan jehumun EP39 - One Online\nވަކިވާން ޖެހުމުން - 39\nމަސައްކަތަށް ބޭނުންވާ ސަމާނު ހިފައިގެން ކަމަށް ހާއްސަ ކުރެވިފައިވާ ގޮޑީގައި އިށީނދެ ތައްހާނުބެއްޔަ އޭނާގެ ބޮޑުވާބިއްލޫރި ނަންބަރު އައިނު ލޮލަށް ހެޔޮވަރު ކޮށްލިއެވެ. އަދި ފޮތްބޮނޑިވަރު ނަގައި އޭގެއިން ކަމަށް ހާއްސަ ފޮތް ނަގައިގެން ދެލިދަޅާއި ގަލަން ތައްޔާރުކޮށްލިއެވެ.\n"ހާ... ކަނބުލޯ... ތިޔަބުނާ މަންޖެގެ ނަމާއި އެކޮއިގެ އަމާގެ ނަމާއި ހިޖުރައިން އެކޮއި ވިހޭ ތާރީހު ކިޔާބަލަ.."\nހިސާބު ނަންބަރު ތަކެއް ޖަހައި، ދެއަކައަކާއި އަރަބި އަކުރުތަކެއް ލިޔެ ފަސްކަނަށްވާ ތަރިއެއް ކުރަހާ ހަދާފައި ތައްހާނުބެއްޔަ އަހާލިއެވެ.\n"އިސްދޫކަލައިދު އެއްކޮށް އޮތް އިރު އެމަންޖެ މާލެ ބަދަލުވީ... މިހާރު އިނދެގެން އުޅެނީ މިރަށު މީހަކާ... ބެއްޔާއަށް އެނގޭނެ ކޮލިގަނޑުވަރަކީ ނޭނގޭވަރުގެ ތަނެއް ނޫނެއްނު...." ޒިމްނާ ފަރުވާތެރިކަމާއެކު ތައްހާނުބެއްޔާގެ މަސައްކަތަށް ކަޅިއުކަމުން ވާހަކަ ދެއްކިއެވެ.\n"ކޮލިގަނޑުވަރޭ.... އެގޯތި ކޮން ސޮރެއްގެ އަންހެނެއްގެ ކަމެއް މީ.... ކީއްވެ ދޮންދީދީ ވަޑައިނުގެންނެވީ...؟"\nތައްހާނުބެއްޔަ ހައިރާންވެފަ އަހާލިއެވެ.\n"ބެއްޔާ... ތިހުރިހާ އެއްޗެއް މަށަކަށް ނޭނގޭ... މަވެސް މީ ބީރައްޓެއްސެއް... އެކަމަކު މަ ބެއްޔާގެ ވާހަކަ ހޯދިތާ ދެތިން ހައެއްކަ ދުވަސް ވެއްޖެ... މަގޭ ރަހުމަތްތެރިޔާ އެއޮއްގެން ވާނުވާ ނޭނގި މަރަށް ތެޅެނީ... ނުދައްކާ ޑޮކްޓަރެއް ނުދޭ ބޭހެއް ނެތް... ފަންޑިތަ ހާހޫރަ އެކަނި ބާކީ އޮތީ... އެކަން ކުރަން މަމިއިނީ އައިސް... ދެންވެސް އަވަހަށް ފާލެއް ބަލައިދީ.... ނަމަކީ...."\nތައްހާނުބެއްޔާ ހީވީ ކަންފަތަށް ހޫނު ތިނަރައަޅާލީހެނެވެ. ތެޅިގެންފައި ފުންމައިގެން ތެދުވީ ޝައުފާގެ ނަމާއި ވަނަވަރު ކިޔަން ފެށިތަނާއެވެ.\n"ތިކަމެއް ނުވާނެ... ނުކުރެވޭނެ..."\nތައްހާނުބެއްޔާ އަަވަހަށް ފޮތްބޮޑި އާއި ދެލިދަޅު ނަގަން ތެޅިގަތެވެ.\n"އޭހޭ... ބެއްޔާ... ސަލާމަތްވާން ބޭނުމިއްޔަ މަށަށް ޖަވާބުދީ.... ބެއްޔާއަށް ފާލެއް ނުބެލެންވީ ކީއްވެ....؟"\nޒިމްނާ ފުންމައިގަތީ ބެއްޔާއަށްވުރެ ހަލުވިކޮށެވެ.\n"ކޮއްކޯ... ބެއްޔާ އަދި މިރަށުގައި މަރުމަތި އަމާންކަމާއެކީ ނިމިދަންދެންވެސް އުޅެން ބޭނުން ހަމަޖެހިގެން އުޅެވޭނީ ބޮޑުންނާ ޖެހިނުގަނެ އުޅުނިއްޔަ... ތިއީ ބެއްޔާއާ އެކަށޭނަ ކަމެއް ނޫން...."\nތައްހާނުބެއްޔާ ޒިމްނާގެ ކުރިމަތީ ދެއަތްޖޯޑުކޮށް ކަރުއެލުވާލިއެވެ.\n"ހަމަ ގަންދީ ބުނާ ތެދެއް... މަ ނުބުނާނަން ބެއްޔާގެ ނަން ހިލާ އެއްވެސް ދިރިހުރި ފުރާނައެއް ގާތަކު... މަށަށް ހަމަ އެންމެ ފާލެއް ބަލައިދީ... ޝައުފާ ހެޔޮ ކުރެވޭނޭތޯ ނޫންތޯ.... ބެއްޔާއަށް މިގެނައި ނަގުދު ހިބައިން... އަދިވެސް ބުނިވަރެއް ހެޔޮވަރު.... ހަތަހުވާބިއްލާހި މިބުނީ..."\nޒިމްނާ އޭނާއަށް އެނގޭ ފާޑަކަށް ހުވާކުރެވޭތޯ މަސައްކަތް ކުރިއެވެ.\nތައްހާނުބެއްޔާގެ ލޮލުގެ ކަޅިތެރޭގައި ފައިސާގެ ނޫޓުތަކުގެ ކުލަވަރު އަނެއްކާވެސް ވިދައިގަތެވެ. އެހެންކަމުން ކުޅުދިޔާވެފައި އަނެއްކާވެސް ތައްހާނުބެއްޔާ ގޮޑީގައި އިށީނެވެ. އެކަމަކު މިފަހަރު ބެއްޔާ ޒިމްނާ ގާތަކު އެއްވެސް ސުވާލެއް ކުރާކަށް ނޫޅުނެވެ. ފޮތުގައި އަކަ ކުރަހައި ނަންބަރާއި ރޮގު ދެމީ އަމިއްލަ އަމިއްލައަށެވެ. އަދި ދެން ދެސޫރައެއް ކުރަހައި ހެދިއެއްޗެއް ހަދާފައި ފާރިސީ ލިޔުމުން ބައިވަރުތަކެއް ލިޔަންފެށިއެވެ. އިރެއްއިރަކަށް ބެއްޔާގެ މޫނުގެ ކުލަފަޑުވަމުން ދިޔަކަމާއި ބެއްޔާ މުޅިމީހާ އެކީއެކަށް ރޫރޫ އަޅަން ފެށިކަން ޒިމްނާއަށް ފާހަގަކުރެވުނެވެ.\n"އެކޮއި މަރުވަނީ..... މިއަތަކު ނާންނާނެ.... ދެނެއް...."\nތައްހާނުބެއްޔާގެ ޖުމްލަ ފުރިހަމަ ނުކުރެވެނީސް ޒިމްނާ ބެއްޔާގެ ހުދު ތުބުޅީގައި ހިފައި ދަމައިގަތީ ބޭއިހުތިޔާރުގައެވެ. "ކޮޔާ.... ކޮޔާ... ތިއައީ މާލަހުން.... އިއްޔެ އައިނަމަވެސް މިހެން ނުވީސް... މިހާރުދެން ކުރާނެ ކަމެއް ނެތް... މޮހޮރު ފީވަމުން ގޮސް ބާކީ ހުރި އެތިކޮޅުގެ ބާރުވެސް ރަހައިން ކަޑުވާލީ ހަމަ ރޭގައި.... ދޫކުރި ރޮނޑު އަތެއް ނުވާނެ... ހެދީ އެކަތި ދޭއްޗެއް ނޫން.... އެކަމަކު ކުޅަދުންވަންތަކަމާ ދެކޮޅަށް ކަން ކުރެވޭނީވެސް ވަކި ގޮތަކަށްވީމަ..."\nޒިމްނާގެ ޝައްކު ޔަގީނަށް ބަދަލުވީއެވެ. ޝައުފާއަށް ފެންނަ އެހުވަފެނުގެ ވާހަކަ އިވުނު ފުރަތަަމަ ފަހަރު އެއީ އެހާބޮޑުކަމަކަށް އޭނައަކަށް ނުވިސްނުނެވެ.\nއެހެންނަމަވެސް ދާދި އިހަށް ދުވަަހު "މިފަހަރު އެއީ ކޯޗެއްކަން ހަމަ ރަނގަޅަށްވެސް ފެނުނު. ދޯނީގެ ކުނބާއެކު މަ ކާލަނީ ބޮޑުކަޅު ވެނެއް... ދޯނީގެ އަނެއްބަޔާއެކު ޝާމިން އޮޔާދާތަން ފެނޭ.... ވެނުގެ އަނގަތެރެއަށް ގެއްލުމުގެ ކުރިން އަލިގަނޑަކާއެކު ޝާމިން އަރައިގެންދާ ބޮޑުރާޅެއްގެ ތެރެއަށް ގެއްލޭތަންވެސް ސާފުކޮށް ފެނޭ...."\n"އެކަޅުވެނަކީ މިސިހުރު.... އަލިގަނޑަކާއެކު ޝާމިން ގެއްލޭތީ ފެންނަނީ މިސްކިތުގެ ނޫރާއި ޝައުފާގެ ލޯބި...."\nޒިމްނާގެ ލޮލުން ކަރުނަ ތިއްކެއްވެސް ނައެވެ. ގަބުއަރާފައި އިނދެވުނީއެވެ. ތައްހާނުބެއްޔާގެ ފަގުޑި އަތަށް އޮޅާލިގޮތަށް އަތުތެރޭގައި ފަގުޑީގެ ނިއުޅިގެން އައި ބައި އޮތެވެ. ކުއްލިއެއް ޖަހާ ދަމައިގަތް ބެއްޔާގެ ތުނބުޅިން ބައެއްވެސް އޭނާގެ އިނގިލިތަކުގެ ތެރޭގައި ހަރުލާފައި ހުއްޓެވެ.\nއެންމެ ފުރަތަމަ ޝައުފާ އާއި ޝާމިންގެ ކައިވެނި ކުރުމުގެ މާކުރިން ދެކޮޅުގެ ޓިކެޓާއެކު އޭނާ މާލެ ގެންދެވުނު ގޮތުގެ ވާހަކައެވެ. އެތަކެއް ފާލުބަލައި ރަމަލުޖެހުމާއެކުވެސް އެދެމީހުން ކައިވެނިކުރީއެވެ.\nއެދެމީހުން ވަކިކުރެވޭތޯ އެނގިހުރި ހުރިހާ ވައްތަރެއްގެ މަސައްކަތް އޭނާ ކުރިއެވެ. އެކަމަކު އެއްފަސްގަނޑެއްގައި ތިބިހާ ހިނދަކު އެދެމީހުން ވަކިނުކުރެވޭނެކަމުގެ ޔަގީންކަން ދިނުމުން ދެން މަސައްކަތް ކުރަން ޖެހުނީ ދެމީހުން ދެފަސްގަނޑަކަށް ބަދަލުކުރުމަށެވެ. ޝާމިން އާއި ޝައުފާގެ ކެއުންތަކުގައި ހުންނާނީ މުޅިންވެސް ސިހުރުގެ ރަހަތަކެވެ. ޝާމިން ޝައުފާ ދޫކޮށްލާފައި ދިޔަކަން ގައިމެވެ. އެކަމަކު ފަހަރެއްގައިވެސް ޝާމިން ދެވަނަ ކައިވެންޏެއް ކުރަން ކީއްކުރަން ހެއްޔެވެ. ޝައުފާ ވަރިކޮށްލާކަށްވެސް ގަސްދެއް ނުކުރިއެވެ.\nހުއްޓުމެއް ނެތް މަސައްކަތުގެ ތެރެއިން ދެން ފެށީ ޝާމިން އެނބުރި އާދޭތޯ އާއި އައިސް ކައިވެނިކުރުމަށް އުޅޭނެތޯ ބެލުމަށް ކުރި މަސައްކަތެވެ. އެކަމަކު ގައުމުގެ ފަސްގަނޑުގައި ފައި ޖެހުމާއެކު ޝާމިން ދުވެފަައި ތެޅެން ފެށީ ޝައުފާ ހޯދުމުގެ މަސައްކަތެވެ. އަދި މިރަށުގައި އެމީހުން އާ ހަޔާތެއް ފަށައިގެން ކުރިއަށް ދާންފެށުމުން ކަމުގައި ހުރި ދަތިކަން ތައްހާނުބެއްޔާ ކިޔައިދިނެވެ.\nއެދެމީހުންގެ މިސާލަކީ ދެހަށިގަނޑެއްގައި އުޅޭ އެއްފުރާނައެއްގެ މިސާލުކަމެވެ. އެދެމީހުން އެކީގައި ދުނިޔޭގައި ތިބިހާ ދުވަހަކު އެމީހުން ވަކިވުމެއް ނެތެވެ. އެއީ އެއަށްވުރެ ތޯހިރު މާތް ލޯތްބެއްވާ ދެމަފިރިއެކެވެ.\nއެހިސާބުން ނުރައްކަލުގެވެސް ހައްދު ފަހަނައަޅައި ދާން ޖެހުނީއެވެ. ދެންވެސް ކާމިޔާބެއް ނުކުރެވުނެވެ. ޝައުފާގެ ނުކުޅެދުންތެރިކަން ދެކެވެސް ޝާމިންވީ ލޯތްބެވެ. އެއްވެސް އުނިކަމެއް ޝާމިނަކަށް އިހުސާސް ނުކުރެވުނެވެ. ކުރިއަށްވުރެ ޝާމިންގެ ލޯބިވީ އިތުރެވެ.\nއެހިސާބުން ހައްދުހުދޫދުން ބޭރުވެ ދަހިވެތިކަމާއި އެދުންތަކުގެ އެންމެ އުހަށް، އިބިލީހުގެ އުޑަށް ހިތުގެ ދަހިވެތިކަން ފޯރުވީއެވެ. އެއްޗެއް ބޭނުން ވެއްޖެ ހިނދެއްގައި އިންސާނާ ކޮން ދަރަޖައަކުން ކޮން ދަރަޖައަކަށް ވެއްޓިގަނޭހެއްޔެވެ.\n"އެކަކު މަރާލާ... ޝައުފާ މަރާލާ... އޭރުން ޝާމިން ދެވަނަ ކައިވެންޏެއް ނުކޮށް ވަންނާނެ ތަނެއް ނޯންނާނެއެއްނު..."\nޒިމްނާގެ އަޑު މުޅި ގޭގެ ހަތަރުފާރުގައި ޖެހިފައި އަނެއްކާވެސް އެނބުރި އައިސް ޖެހި މުޅި ތަނުގައި އެހަޅޭކުގެ އަޑު ހަރުލައިފިއެވެ. އެކަމަކު ޝާމިންގެ ކައިވެނި ބޭނުންވެގެން އޭނާގެ ރަހުމަތްތެރިޔާއަށް އެހުރިހާ ވޭނެއް ދިނީ ކޮން ޝައިތާނެއްހެއްޔެވެ.\nއާހް... ކުރިން ވިސްނާލެވުނުނަމައެވެ. މިހިސާބަށް މިކަން އައުމުގެ ކުރިން، ލޯހުޅުވާލާ ހޯދުނުނަމައެވެ. އާހް.. ހިތާމައިގެ ކޮޅެއް ނެތެވެ. މިއީ ކޮންފަދަ އަނިޔާވެރިންތަކެއް ހެއްޔެވެ. އެއްފަހަރުވެސް އެމައުސޫމު އަންހެންމީހާ ގާތުގައި ލޯތްބާއެކު ކަލޭގެ ފިރިމީހާ އަހަރެން ބުނާ ބަސް އަހައިގެން ދޫކޮށްލާށޭ، އެނޫނީ މިކަމުގެ އަގު ދޭން ޖެހިދާނެއޭ، ބުނިނަމަ އުފަލުން އެކަންކޮށްދޭނެކަން ގައިމެވެ.\n"އެކަކުވެސް ދުލެއް ނުކުރާނަން.... އޭހ ބެއްޔާ... ޕޮލިހަށް ދާން ހިނގާ.... ކަލޭތީ ވާ ފިސާރި އަޅުވެރި ޒުހުދުވެރި ވަލީވެރިއެއް... ކަޑާލިތަނަކުން ލޭވެސް ނާންނަހާ ހަރާމްކޯރު ޖަނަވާރަކަށްވުރެވެސް ނުބައި ޝައިތާނެއް ކަލޭތީ.... ކަލޭގެ އަނގައިގަ ތިހިރަ ދަތުގައި އެސް ހަރުކުރެވުނު މޮޔަ މިހާރު ހީވޭދޯ... މަށަށް ކަލެއާ ހަމައަށް އަންނަން އެނގުނީ އޭގެ ސަބަބުން... މާލޭގެ މޮޅު ދަތުގެ ކުލިނިކަކުން ކަލޭ ކަހަލަ މިރަށުގެ ފަންޑިތަވެރިއަކަށް ތިހާ އަގުބޮޑު ދަތެއް ހަދައިދޭން އެވެސް މިރަށަށް އައިސްގެން ތިހިދުމަތް ދޭން... މުސްކުޅިވިދުވަހު ކަލޭ ދަތުގައި ޖަވާހިރުޖެހުމަށް މީހެއްގެ ރޯހަލާލެކޭ ތިމަރާލީ..."\nތައްހާނުބެއްޔާ ފުލުހުންނާ ހަވާލުކޮށް ކުރު ބަޔާނެއް ދީފައި ޒިމްނާ ބާރު ސްޕީޑެއްގައި ހޮސްޕިޓަލާ ދިމާއަށް ސްކޫޕީ ދުއްވާލިއެވެ. ސަމަދުގެ ކޯލު އެތައް ފަހަރަކު ނުނެގި ކެނޑިއްޖެއެވެ. އެތައް މެސެޖެއް އެބަހުއްޓެވެ. ޒެލޯއިން މިދަނީއޭ ބުނަން ގޮވިއިރު ޝައުފާ އޭނާ ނެތިގެން ބަލިއަޑުން ކޮބާހޭ އަހާއަޑު އިވުނެވެ، އޭނާއަށް ބާރަށް ގިސްލާފައި ރޮއިގަނެވުނީ ދެނެވެ. އޭނާގެ ހިތުގައި އެއްފަހަރެއް ކަމަށް ޝާމިނަށްވެސް ރުޅިވެރިކަމެއް އުތުރިއަރައިގަންނަން އުޅުނެވެ. ވާނީވެސް އެހެންނޫން ހެއްޔެވެ.\nޔުއާނާގެ ލޯބީގާ ދިވާނާ ވެގެން މޮޔަގޮވަމުން ގޮސް ޝައުފާގެ ހަޔާތަށް ބަހާރަކަށްވެ ޔުއާނާއާ ވަކިވެ މިހުރިހާ ސަކަރާތެއް ނުޖެހިނަމަ ގައިމުވެސް އޭނާގެ އެކުވެރިޔާ އެހާލުގައި އޮންނާކަށް ނުޖެހުނީހެވެ. ދެން އަނެއްކާވެސް އަމިއްލަ ހިތާއި ސިކުނޑިއަށް ވިސްނައިދީ އޭނާ އަމިއްލަ ނަފުސު ހަމައަކަށް އެޅުވިއެވެ. އެހެންނަމަވެސް ހޮސްޕިޓަލާ ދިމާއަށް ދުއްވާފައި ދިޔަ އޭނާގެ ސައިކަލު އެތައް ފަހަރަކު ލޯފޮހެލުމަށްޓަކައި ދުވެލި މަޑުކުރަން ޖެހުނެވެ. އެހެންނަމަވެސް ދެންވެސް ލޮލުން ހޯސްލާފައި އޮހެމުންދިޔަ ކަރުނައަކަށް ބަދަލެއް ހުއްޓުމެއް ނައެވެ.\nވާނީވެސް އެހެންނޫން ހެއްޔެވެ. ދަންނަން ފެށީއްސުރެ ޝައުފާއަކީ އޭނާގެ ހަމައެކަނި ރަހުމަތްތެރިޔާއެއް ނޫނެވެ. އޭނާގެ ކޮއްކޮއެއްގެ ދައުރުވެސް އަދާ ކުރަނީ އެޝައުފާއެވެ. ކައިވެންޏެއްކޮށް ދަރިން ލިބުމުގެ އުފަލުން މަހުރޫމުވެފައި އިނދެ އޭނާ ނަފުސާނީ މައްސަލައަކާ ހަމައަށް ދިއުމުން ރައްކާތެރިކޮށްދީ މާޔޫސްނުވެ ކަލާނގެ ވާގިފުޅުން މާޔޫސްނުވެ މަސައްކަތްކުރުމަށް މެދުނުކެނޑި ނަސޭހަތްދިނީ އެއެކުވެރިޔާއެވެ. ހަޔާތުގެ އެންމެ މުހިންމު ވަގުތުތަކުގައި އޭނާއާ އެންމެ ގާތުގައި އިނީ އެލޮބުވެތި ރަހުމަތްތެރިޔާއެވެ. މިހާ ހަގު އުމުރެއްގައި މިހާ އަވަހަށް އެލޮބުވެތި އިންސާނާއާ ވަކިވާން ޖެހިދާނެކަމަކަށް އޭނާ ކުޑަކޮށްވެސް ހުވަފެނެއްގާވެސް ހިތަށް އަރައި ވިސްނިފަވެސް ނެތެވެ.\n"ޒިމޫއަކީ ވަރަށް ލޯބި ރަހުމަތްތެރިއެއް... މަރުދޭނެ... ލޯބިވާ މީހަކަށްޓަކައި ޖާނުން ފިދާވާނެ...."\nހޮސްޕިޓަލުގެ އެނދުގައި ތިމަންނާ ގުނަމުން މިދާ ހިނދުކޮޅުތަކަކީ ހަޔާތުގެ އެންމެ ފަހު ވަގުތުތައް ކަން އޭނާއަކަށް ކުޑަކޮށްވެސް އިހުސާސެއް ނުކުރެވެއެވެ. އެހިތްދަތި ބިރުވެރި އިހުސާސުގެ ހިލަމެއްވެސް ނެތި އޭނާ ހިިނިތުންވެލައިގެން އިންތިހާއަށް ލޯބިވާ ފިރިމީހާގެ އުނގުގައި ބޯ ބާއްވާލައިގެން އޮވެ ޒިމްނާ ލަސްވެގެން އެވާހަކަ ދައްކަނީއެވެ. އެނދުގެ ކަނެއްގައި ނުގޮތަކަށް ބޭރަށް ފައިބާލައިގެން ބުރަކަށި އެނދުގެ ފަޑީގައި ޖައްސާލައިގެން، ލޯބިވާ އަނބިމީހާގެ ބޯގެނެސް އުނގުގައި ބާއްވާލައިގެން އިން އިރު ޝާމިންގެ ހިތާއި ސިކުނޑި ގަބު އަރާފައި ހުރި ކަހަލައެވެ. މިވަގުތު އޭނާ އެއިނީ އެކައްޗެއްވެސް ނޭނގިފައެވެ. ވިސްނާނެ އެއްވެސް އެއްޗެއް ނޭނގިފައެވެ.\nކުދިން ގޮވައިގެން އައިސް އުޅެފައި އެކުދިން ގޮވައިގެން ސަމަދު ދިޔައީ ކުދިން ނިންދަވަން މާބޮޑަށްވެސް ލަސްވެފައިވާތީއެވެ. ރޭގަނޑުގެ ފުރަތަމަ ދަމަށް ނިމުމެއް އަންނަން އުޅެނީއެވެ. ހޮސްޕިޓާ ތެރޭގައި މީހުން މަދުވެލައިފިއެވެ. ޑޮކްޓަރުންގެ ޗެކްރައުންޑު ނިމި ނަރުހުން ބަލިމީހުންގެ ކެއުން ނިމުނުތޯ އަހާބުރުވެސް ނިމިއްޖެއެވެ. އަދި އެއަށްފަހު ބޭސްދީވެސް ނިމިއްޖެއެވެ.\nކުޑައިރުކޮޅެއް ކުރިން ޑޮކްޓަރު ޝާމިން އަށް ގޮވައި ގެންދިޔައެވެ.\n"ޒިޔާދު އަހުތަރާއި އަހުތަރު ސަލީމުގެ ދެމަފިރިން ފަތިހުގެ ފްލައިޓުން އާދޭ... ޝާމިން... އަދިވެސް އަހަންނަކަށް އެއްކަމެއް ނުވިސްނޭ... ޝައުފާ މިހާބޮޑަށް މިބަލިވަނީ ކޮންކަމަކާހެދިކަން.... ކުރީގެ އެއްވެސް ޓެސްޓެއްގައި އެއްވެސް މައްސަލައެއް ނެތް.... ހަމައެކަނި އެސްޕީއޯޓޫ ނުހިފަހައްޓަނީ... އެކަމަކު ފުއްޕާމޭ އެވަރަށް ހަލާކުވާން ޖެހުނީ ކިހިނެއް...؟ ކީއްވެ...؟ ކުރިއަކުން ސީއޯޕީޑީގެ އެއްވެސްކަމެއް ނެތް... އަދިވެސް މިހާރުވެސް އެއްވެސް ދުންފަތުގެ އިސްތިއުމާލުކުރުން، މަސްތުވާތަކެތީގެ ބޭނުން ކުރުން.... އާއިލާގެ މިބަލީގެ މާޒީއެއް.... މިކަހަލަ އެއްކަމެއްވެސް ނެތްކަމަށް ވަނީ.... އެކަމަކު ހައިރާންވެ އަންތަރީސްވާކަހަލަ ކަމެއް މިފަހަރުގެ އެކްސްރޭ ތަކުން އެބަ ފެނޭ... ކުރީގެ އެއްވެސް ހިސްޓްރީއެއް ނެތްކަމެއް... ޝައުފާގެ ފުއްޕާމޭ އަނދައިގެންގޮސް ފޫއެޅިފަ ހުރީ.... މިބުނީ ސީދާ އަނދިރިކޮށޭ ފުއްޕާމޭ ފެންނަނީ... ބަލާބަލަ... ހީވަނީ އަންދާލާފަ ހުރިހެން... މިއީ މުޅިން އާ ކަމެއް..."\nޑޮކްޓަރު ޝާމިނަށް އެކްސްރޭ ދެއްކިއެވެ. ފުރާނައަކީ ﷲތައާލާގެ މިލްކެކެވެ. އެކަލާނގެ މިންވަރު ކުރެއްވި ވަގުތަކާ ހަމައަށް ލަހައްޓަވައެވެ. އަދި ގެންދަވަން ގަޑި ޖެހުމަށްފަހު ތަފާތެއް ފަރަގެއް ނެތި އެކަލާނގެ އެފުރާނައެއް ގެންދަވައެވެ. ޝައުފާ ވެންޗޫރާ އާއި އޮކްސިޖަންގެ އެހީގައި، މެޝިނުގެ ޒަރީއާއިން ނޭވާ ލާނީ ކިހާ ވަގުތެއްވަންދެން ކަން ނޭނގުނަސް، ޝައުފާގެ އޮކްސިޖަން އަދިވެސް ދަނީ ނުހިފެހެއްޓި ދަށްވަމުންނެވެ. އެހަގީގަތަކާ ދެކޮޅެއް އެކަކަށްވެސް ނުހެދޭނެއެވެ.\nމޭ ފާރުވެ ޒަހަމްވުމުން - 09


Dhangadey ah gina furusathu libeygothah badhalu gennaanan\nދަގަނޑޭއަށް ގިނަ ފުރުސަތު ލިބޭގޮތަށް ބަދަލު ގެންނާނަން\nގްރީން ސްޓްރީޓްގެ ކޯޗު އަލީ ސުޒޭން --- ފައިލް ފޮޓޯ: ފަޔާޒު މޫސާ | ސަން\nކުރިން ކުޅުނު ދެ މެޗުގައި ވެސް، އަލީ އަޝްފާގް (ދަގަނޑޭ) އަށް ޓީމުގެ މެދުތެރެއިން ލިބެންޖެހޭ ބޯޅަތައް ވަރަށް މަދު ކަމަށާއި އަޝްފާގަށް ގިނަ ބޯޅަ ލިބޭ ގޮތަށް ޓީމަށް ބަދަލު ގެންނާނެ ކަމަށް ގުރީން ސްޓްރީޓްގެ ކޯޗް އަލީ ސުޒޭން ބުނެފި އެވެ.\nސުޒޭން ބުނީ، މެދުތެރޭގައި ޓީމުގެ ކެޕްޓަން އަސްހަދު އަލީ (އަޑޭ) ނެތުމުން ކުރިއަށް ފޯރުކޮށް ދޭން ޖެހޭ ބޯޅަތައް ވެސް މަދު ކަމަށާއި އެހެންވެ ފޯވަޑްލައިންގައި އަޝްފާގަށް ލިބޭ ބޯޅަތައް ވެސް ފެނުނީ މަދުކޮށް ކަމަށެވެ.\n"މިހާރު ފޯމޭޝަނަށާއި ކުޅޭ ގޮތަށް ވެސް ބަދަލު ގެންނަން ވިސްނަން ޖެހިފައި މިއޮތީ، އެހެންވީމަ އެއަށް ކޮންމެވެސް ވަރެއްގެ މަސައްކަތްތަކެއް ކުރެވިއްޖެ، ޓީސީގެ މެޗަށް ދާއިރު ރަނގަޅުވާނެ ކަމަށް މި ބަލަނީ،" ސުޒޭން ވާހާކަ ދެއްކި އެވެ.\n"އަޝްފާގަށް ބޯޅަ ލިބުން ވަރަށް މަދުކޮށް ފެނުނީ މިދިޔަ ދެ މެޗަށް ބަލާއިރު ވެސް އަޝްފާގަށް ލިބޭ ފުރުސަތުތައް ވަރަށް މަދުކޮށް ހަނިކޮށް ފެނުނީ، އެބައި އެއީ ރަނގަޅު ކުރަން ޖެހޭނެ ކަންކަން، ކޮންމެ ގޮތެއް ވިޔަސް ގުރީންގެ ޓާގެޓް މީހަކަށް މިހުރީ އަޝްފާގް، އޭނާއަށް ބޯޅަ ލިބޭ ކަމަށްވަންޏާ ކޮންމެ ޑިފެންޑަރެއް ހުއްޓަސް އޭނާ ނަތީޖާ ނެރޭނެ."\nމިރޭ ޓީސީއާ ދެކޮޅަށް ނުކުންނައިރު، ގިނަ މެޗުތަކެއް ޓީސީ ކުޅެފައި ވުމުން ވަރުބަލިކަން އެޓީމަށް ކުރިމަތިވެފައި ވާކަން ޓީސީގެ ކޯޗް މުހައްމަދު އާތިފް ވެސް ފާހަގަ ކުރި އެވެ. ސުޒޭން ބުނީ އެކަމަށް ވިސްނައިގެން ގުރީންއިން އޭޑްވާންޓޭޖު ނަގަން މަސައްކަތް ކުރާނެ ކަމަށެވެ.\nޓީސީގެ ކޯޗް، އާތިފް ބުނީ، ޓީސީގެ ކުޅުންތެރިންނަށް ރެސްޓް ދެމުން ރިކަވާ ވުމަށް މަސައްކަތް ކޮށްފައިވާނެ ކަމަށެވެ. އޭނާ ބުނީ ދެ ޓީމުގައި އޮތް ސްކޮޑު ހަމަހަމަ ކަމަށާއި ދެ ޓީމުގައި ތަފާތަކަށް ހުރީ އަޝްފާގް ކަމަށެވެ.\nއާތީ ވަނީ ޓީސީގެ ކީޕަރު އިމްރާން މުހައްމަދަށް ވަރަށް ބޮޑަށް ތައުރީފް ކޮށްފަ އެވެ. އޭނާ ބުނީ މެޗުގެ ޑިސައިޑިން ސޭވްތަކެއް އިމްރާންގެ ފަރާތުން ވޭތުވެދިޔަ މެޗުތަކުގައި ފެނިފައިވާ ކަމަށެވެ.\nއަލީ ސުޒޭން ދިވެހި ޕްރެމިއާ ލީގް އަލީ އަޝްފާގު (ދަގަނޑޭ)


Dhiraagun kuriyah gendhiya "Subscribe and Win" ge Naseebuverin hovaa Inaamu Dheefi - AO News\nދިރާގުން ކުރިއަށް ގެންދިޔަ “ސަބްސްކްރައިބް އެންޑް ވިން” ގެ ނަސީބުވެރިން ހޮވާ އިނާމު ދީފި\nދިރާގުން ކުރިއަށް ގެންދިޔަ “ސަބްސްކްރައިބް އެންޑް ވިން” ގެ ނަސީބުވެރިން ހޮވާ އިނާމު ދީފިއެވެ.\nދިރާގު ޓީވީ ކަނެކްޝަނެއް އަލަށް ނަގާ ފަރާތްތަކަށް އެ ކުންފުނިން ހިންގި ޕްރޮމޯޝަންގެ ނަސީބުވެރިން ހޮވައި، އިނާމު ދީފައިވަނީ ދިރާގުގެ މައި އޮފީހުގައި ބޭއްވި ހަފްލާއެއްގައެވެ.\nދިރާގު ޓީވީގެ ‘ގޯލްޑް’ ޕެކޭޖު ނެގި ފަރާތްތަކުގެ ތެރެއިން ގުރުއަތުން ހޮވުނީ އަލީ އަބްދުއްޞަމަދެވެ. އޭނާއަށް ވަނީ ‘ސެމްސަންގް ޒެޑް ފޯލްޑް 3’ ފޯނެއް ދީފައެވެ.\n“ސްޓާޓަރ”، “ބޭސިކް” އަދި “ގޯލްޑް” ޕެކޭޖު ނެގި ފަރާތްތަކުގެ ތެރެއިން ނަޞީބުވެރި ދިހަ ފަރާތަކަށް ހޮވުނީ އާމިނަތު ޝާތިރާ، މުހައްމަދު ސައުފަން، އަހުމަދު ނަޖީބު، އިބްރާހިމް ޒަމީރު، ފާތިމަތު ސަނާ، މޫސާ މަނިކުފާނު، އަހުމަދު ސުޖާން، އަހުމަދު ހަލީލް، ސަމީރު އަހުމަދު، އަހުމަދު ރަޝީދެވެ.\nއެފަރާތްތަކަށް އިނާމެއްގެ ގޮތުން ވަނީ އެ މީހަކު ޚިޔާރުކުރާ ޗެނަލްތަކެއް ހަ މަސްދުވަސް ވަންދެން ހިލޭ ބަލައިލުމުގެ ފުރުޞަތު ދީފައެވެ. އަދި އެ މީހަކު ބޭނުންވާ ޕެކޭޖެއް ޚިޔާރުކުރުމުގެ ފުރުޞަތު ވެސް ވަނީ ދީފައެވެ.\nދިރާގު ޓީވީ އަކީ 100 އަށްވުރެ ގިނަ ޗެނަލް ހިމެނޭ، ރާއްޖޭގައި އެންމެ ފުޅާ ދާއިރާއެއްގައި ފޯރުކޮށްދޭ އައިޕީޓީވީގެ ޚިދުމަތެވެ. ދިރާގު ޓީވީގައި ހިމެނޭ ޗެނަލްތަކުގެ ތެރޭގައި ސޮނީގެ އެންޓަޓެއިންމަންޓް އަދި ސްޕޯޓްސް ޗެނަލްތަކާއި ކުޑަކުދިންގެ މެދުގައި މަޝްހޫރު ޑިޒްނީ ޗެނަލްތައް ވެސް ހިމެނއެެވ.\nމީގެ އިތުރުން ލައިފްސްޓައިލް ޗެނަލްތަކުގެ ތެރޭގައި ފުޑް ނެޓްވޯކް އަދި ސްޓާރގެ ޗެނަލްތައް، ރާއްޖެ އާއި ބޭރު ދުނިޔޭގެ ޚަބަރު ޗެނަލްތަކާއި އަލް ޤުރްއާން އަލް ކަރީމް ފަދަ ދީނީ ޗެނަލްތައް ވެސް ހިމެނެއެވެ.\nކޮލިޓީ އަދި އަގުގައި އެއްވެސް ތަފާތު ކުރުމެއް ނެތި ދިރާގުން ވަނީ ރާއްޖޭގެ 82 އިންސައްތަ ގޭބިސީއަށް ދިރާގު ޓީވީގެ ޚިދުމަތް ފޯރުކޮށްދީފައެވެ.


Addu gai tourism ah haassa dhonveli thundi eh hadhanee | Mihaaru\nއައްޑޫގައި ހިންގާ ގެސްޓް ހައުސްއެއްގެ އަތިރިމަތި.\nއައްޑޫގައި ޓޫރިޒަމަށް ހާއްސަ ދޮންވެލި ތުނޑިއެއް ހަދަނީ\n25 ޑިސެމްބަރ 2018 - 18:05 27 comments\nއައްޑޫގައި ޓޫރިޒަމް ކުރިއަރުވަން ކައުންސިލުން އެކުލަވައިލާ ޕްލޭނުގެ ދަށުން ޓޫރިޒަމަށް ހާއްސަ ދޮންވެލި ތުނޑިއެއް ހަދަން ނިންމައިފި އެވެ.\nކައުންސިލުން އެކުލަވައިލާ އައްޑޫގެ ޓޫރިޒަމް ޕްލޭނަށް ރައްޔިތުންގެ ހިޔާލު ހޯދަން ބޭއްވި ދެ ބައްދަލުވުމަށް ފަހު ކައުންސިލުން މިއަދު ނެރުނު ބަޔާނެއްގައި ބުނީ އައްޑޫގައި ޓޫރިޒަމް ތަރައްގީކޮށް ކުރިއަރުވަން ބޭނުން ނަމަ ރީތި ދޮންވެލި ތުނޑިއެއްގެ މުހިއްމުކަން ބޮޑު ކަމަށެވެ.\nކައުންސިލުން ބުނި ގޮތުގައި "ރާއްޖެ އަށް ޓޫރިސްޓުން ޗުއްޓީ ހޭދަކޮށްލަން އަންނަ އެންމެ ބޮޑު ސަބަބަކީ ރާއްޖޭގެ އަޖައިބު ކުރުވަނިވި ރީތި ހުދު ދޮންވެލި ތުނޑިތަކުގެ ހިތްގައިމުކަން ދެކިލުމުމެ" ވެ. ނަމަވެސް އައްޑުއަކީ ބިމުގެ ގޮތުން ބޮޑު އަތޮޅަކަށް ވިޔަސް، ރާއްޖޭ އެހެން އަތޮޅުތަކާ ހިލާފަށް އައްޑޫގެ ރަށްތަކަކީ ރީތި ދޮންވެލި ތުނޑިތަކެއް ހުރި ތަނެއް ނޫން ކަމަށާއި އައްޑު އަށް އެފަދަ ދޮންވެލި ތުނޑިއެއް ބޭނުންވާ ކަމަށް ކައުންސިލުން ބުންޏެވެ.\nއެހެންވެ ތުނޑިއެއް ހެދުމަށް ކައުންސިލުން ވަނީ މިދިޔަ ހަފުތާގެ ބައްދަލުވުމެއްގައި ވެސް ނިންމައިފަ އެވެ.\n"ކައުންސިލްގެ ނިންމުމުގައި އައްޑޫގައި ފަތުރުވެރިކަމަށް އަމާޒު ކުރެވިގެން ތުނޑިއެއް ހެދުމަށްޓަކައި ހާއްސަ ކުރެވޭ ސަރަހައްދުތައް ކަނޑައަޅައި އެސަރަހައްދުތައް ޑިޒައިންކޮށް، ތަނުގެ އީއައިއޭ ހަދައި ޓެކްނިކަލް ސާވޭ ހެދުމުގެ މަސައްކަތް ކުރިއަށް ގެންދިއުމަށް ވަނީ ނިންމައިފަ އެވެ،" ކައުންސިލުން ބުންޏެވެ. "އަދި މި ޕްރޮޖެކްޓަށް ބޭނުންވާ ފައިސާ ކައުންސިލްގެ ދަށުގައި އިންނަ ޓްރަސްޓް ފަންޑްގައި ޓޫރިޒަމް ތަރައްގީކޮށް ކުރިއެރުވުމަށް މަސައްކަތް ކުރުމަށް ކަނޑައެޅިފައިވާ ބަޖެޓް ކޯޑުން ފައިސާ ހަރަދު ކުރުމަށް ވަނީ ނިންމައިފަ އެވެ."\nކައުންސިލުން ބުނި ގޮތުގައި ޓޫރިޒަމް ތަރައްގީ ކުރަން އެކުލަވައިލާ ޕްލޭނަށް ހިޔާލު ހޯދަން ހުޅުމީދު އާއި ހިތަދޫގައި ބޭއްވި ބައްދަލުވުންތަކުގައި ބައިވެރިވި ގިނަ ބަޔަކު ވެސް ރީތި ދޮންވެލި ތުނޑިއެއް އައްޑޫގައި ހަދަން ތާއިދުކޮށް ހިޔާލު ފާޅުކޮށްފަ އެވެ.\nޓޫރިޒަމް ޕްލޭނަށް ހިޔާލު ހޯދަން ހިތަދޫގައި ރޭ ބޭއްވި ބައްދަލުވުމުގެ ތެރެއިން.\nޕްލޭނަށް ހިޔާލު ހުށަހެޅުމުގެ ފުރުސަތު ކައުންސިލުން ވަނީ މި ހަފުތާގެ ނިޔަލަށް ހުޅުވާލައިފަ އެވެ. އެގޮތުން ސޯޝަލް މީޑިއާ މެދުވެރިކޮށް ނުވަތަ އީމެއިލުން ހިޔާލު ހުށަހެޅޭނެ ކަމަށް ކައުންސިލުން ބުންޏެވެ.\nއައްޑޫގައި މިހާރު ދެ ރިސޯޓާއި ސިޓީ ހޮޓަލެއް ހިންގަމުން އަންނަ އިރު، ތިން ވަނަ ރިސޯޓެއް ތަރައްގީ ކުރުމުގެ މަސައްކަތް އަންނަނީ ކުރަމުންނެވެ. އަދި އައްޑުއަކީ ގެސްޓް ހައުސް ވިޔަފާރި ވެސް ފުޅާވަމުން އަންނަ ތަނެކެވެ.\nއައްޑޫގައި މި ވަގުތު ހިންގާ ދެ ރިސޯޓަކީ ކެނަރީފް (ހެރެތަރަ) ރިސޯޓާއި ޝަންގްރިއްލާ ވިލިގިލި ރިސޯޓް އެންޑް ސްޕާ އެވެ. އަދި ގަމުގައި އީކްއޭޓާ ވިލެޖްގެ ނަމުގައި ސިޓީ ހޮޓަލެއް ހިންގަމުން އަންނަ އިރު، އިސްމާލެހެރަ ރިސޯޓެއްގެ ގޮތުގައި އަންނަނީ ތަރައްގީ ކުރަމުންނެވެ.\nއިތުރު ލިޔުންތައް އައްޑޫ އައްޑޫ ސިޓީ ކައުންސިލް ޓޫރިޒަމް ލޯކަލް ޓޫރިޒަމް


SunOnline: #VAAHAKA: Haasil - Ep. 64\nހާސިލް - 64\nމަރިޔަމް ހިމްނާ (ހިމީ) 20 Jan 2021, 08:07\nއަރްޒަންގެ މޫނާ މޫނު ޖެހޭހާ ކައިރިއަށް އެމީހަކަށް އާދެވުނުފަހުން އޭނާއަށް ސިހުން ލިބި އެ އަތް ފޮޅުވައިލެވުނެވެ.\nސިއްސައިގެން ގޮސް އަރްޒަންއަށް ހޭލެވުނެވެ. އޭރު މީހާ ވަނީ ދާހިތްލާ ފޯވެފައެވެ. ފުންމައިގެން ތެދުވެވުމާއެކު އޭނާއަށް ވަށައިގެން ބަލައިލެވުނެވެ. ތަނުގައި ވަނީ އަނދިރިކަމެވެ. ސިޓިން ރޫމުގައި ދިއްލާފައިވާ ބޮކިވެސް ހުރީ ނިވިފައެވެ. އަނދިރިކަމުގެ ތެރެއަށް ލޯ ހޭނިލުމާއެކު، އޭނާ ތެދުވެގެން ގޮސް ލައިޓް ދިއްލައިލިއެވެ. އެއަށްފަހު، ފުންނޭވާތަކެއް ލާން ފެށިއެވެ. އޭނާއަށް އަދިވެސް ހީވަނީ އެތަނުގައި ހުރެވޭހެންނެވެ. މީހާ ވަނީ ހާސްވެ ބިރުގަނެފައެވެ. ހުވަފެނަކަށް ވިޔަސް ހާދަ އަސްލާ އެއް ގޮތް މަންޒަރު ތަކެކެވެ. އޭނާއަށް އަތަށް ބަލައިލެވުނެވެ. އެމީހަކު ހިފެއްޓި ހިސާބު ހުރީ ނޫފައިގަނެފައެވެ. އެކަމުގެ ސަބަބުން އަރްޒަން އިތުރަށް ބިރުގަންނަ ގޮތްވިއެވެ. ބޮލުގެ އިސްތަށިގަނޑުގެ ތެރެއަށް އަތް މާހަލަމުން، އަރްޒަން އައިސް ސޯފާގައި އިށީނެވެ. އެއަށްފަހު އޭނާ ހަމަޖެހެން މަސައްކަތް ކުރިއެވެ. އޭނާ އުޅުނީ އެއީ ހުވަފެނެއްކަމަށް ވިސްނައިދޭށެވެ. އެކަމަކު އަތުގައިވާ ނިޝާން ފެނުމުން ދެކޮޅު ހެދެނީ އެވެ. މުޅި ހަށިގަނޑު ފިނިވެ ބުނެދޭން ނޭނގޭ އިޙްސާސްއެއް ދައުރުވާން ފެށިއެވެ.\n"ވަޓްސް ހެެޕެނިންްގް؟" ހިތާ ހިތާ އަރްޒަންއަށް އަމިއްލަ ނަފްސާ ސުވާލުކޮށްލެވުނެވެ.\nއޭނާ ސޯފާގައި އޮށޯވެލިއެވެ. އަނެއްކާވެސް ބަލައިލެވުނީ އަތަށެވެ. އެ ނިޝާން އޭނާގެ އަތުގައި ހުންނަންވީ ކީއްވެހެއްޔެވެ؟\nޖެހިގެން އައި ދުވަހު އާރާ ޒީޝާންއަށް ގުޅާފައި އޭނާ އާ ޖިނާންގެ ކައިވެންނާ ބެހޭގޮތުން ވާހަކެއްކިއެވެ. ޖިނާންގެ އާއިލާގެ މީހުން ބޭނުންވަނީ އަވަހަށް ކައިވެނިކުރަން ކަމުގައި އާރާ ބުނެލިއެވެ.\n"ހަޤީގަތުގައި އަހަރެން ބޭނުމެއްވެސް ނުވޭ ޒީތިހެން އުޅެނިކޮށް ކައިވެނި ކުރާކަށް. އެކަމަކު..." އާރާ ވާހަކަ ވަކި ހިސާބަކުން ހުއްޓައިލިއެވެ.\n"އާރޫ އިޓްސް އޯކޭ އޭ... ކިހިނެއް ތި ޕްލޭން ކުރަނީ؟..." ޒީޝާން ސުވާލުކޮށްލިއެވެ.\n"އެމީހުން ބޭނުންވޭ ރަންކިޔުމުގެ ކުޑަ ހަފްލާއެއްވެސް ބާއްވަން. ޖިނާ ވެސް އެކަމާ އެ ވާހަކަ ދައްކަނީ. އަނެއްކޮޅުން ޒޭންއާ އެކީގަވެސް ހުންނަން އޭނާ ބޭނުންވޭ..." އާރާ ބުނެލިއެވެ.\n"ހުރިހާކަމެއްވެސް ވާނީ ރަނގަޅަށް އިންޝާ ﷲ..." ޒީޝާން މަޑުމަޑުން ބުނެލިއެވެ.\n"ކިހިނެއްވަނީ ކަންތައްތައް؟ ޒޭންގެ އުޅުމުން އެއްވެސް ބަދަލެއް ފެނުނުތަ؟" އާރާ އަހައިލިއެވެ. ޒީޝާން ބުނީ ނުފެންނަކަމުގައެވެ ރޭގައިވެސް އަރްޒަން ނިދީ ސިޓިން ރޫމުގައި ކަމުގައެވެ.\n"އެނީވޭސް... އާރޫ... ކޮން އިރަކަށްތަ ރަންކިޔުމުގެ ހަފްލާ އޮތީ..." ޒީޝާން އަހައިލިއެވެ.\n"އަންނަ ހަފްތާ ހުކުރުގައި..."\n"ބައްްޕަ ކައިރިއަށް ދިޔައިންތަ؟" ޒީޝާން ސުވާލުކޮށްލިއެވެ. ޒީޝާންގެ އެ ސުވާލާއެކު އާރާގެ އަޑު މަޑުވިއެވެ.\n"ކީކޭ ބުނީ؟ ވާހަކަ ދެއްކިތަ؟" ޒީޝާން އަނެއްކާވެސް، އަހައިލިއެވެ.\n"ވާހަކަ ދެއްކި... އެކަމަކު.... ބުނީ އަހަރެންނެއް ނޫންހޭ ބައްޕަ އާ އެކީ ނުދިޔައީ... ބައްޕަ އަދިވެސް ހުރީ އަހަރެން ދެކެ ހިންހަމަ ނުޖެހިފަ..." އާރާ ބުނެލިއެވެ.\n"ބައްޕަ އެގޮތަށް ކަންތައް ކުރީމަ އާރޫ ކިހިނެއް ބައްޕައާ އެކު ދާނީ... ބައްޕަ މަންމަ ދޫކޮށްލާފައި ދިޔައީ ހަޤީގަތުގައި މަންމަގެ ކުށެއް އޮވެގެންނެއް ނޫނެއްނު. ބައްޕަ ވެސް އެހެން އުޅެން ފެށީމައެއްނު މަންމަ ވެސް އެހެންމީހަކާ ވާހަކަ ދައްކަން ފެށީ ވެސް." ޒީޝާން ބުނެލިއެވެ.\n"ޒީ... ދެން ތި ވާހަކަ ނުދައްކާ! އަހަރެން މާދަމާ ޖިނާ މެން ގެއަށް ދަނީ ޑްރެސް ޗޫޒް ކުރަން... އެނީވޭސް އެނގޭތަ؟ އެ ރަފްހާންވެސް އުމުރަށް ޖަލަށް ލައިފި." އާރާ ބުނެލިއެވެ.\nދެއެކުވެރިން އެކަނި އެތައް އިރަކު ވާހަކަ ދައްކަން ތިއްބެވެ. ޒީޝާން ފޯނު ބޭއްވީ އަރްޒަން ކޮޓަރިއަށް ވަނުމުންނެވެ.\n"ޒޭން... އާރޫ އުޅެނީ މެރީ ކުރަން!" ވެރިވި ހަމަހިމޭންކަން ފޫދުއްވައިލީ ޒީޝާންއެވެ.\n"ކޮން އިރަކުން؟" އަރްޒަން ޒީޝާންއަށް ބަލައިލަމުން އަހައިލިއެވެ. އޭރު އޭނާގެ މޫނުމަތީގައި ނުރުހުމުގެ އަސަރެއް ނުވެއެވެ. އެކަމުން ޒީޝާންއަށް ހިންހަމަޖެހުން ލިބުނެވެ. އަރްޒަން އަށް ލުއި ހިނިތުންވުމެއް ހަދިޔާ ކޮށްލަމުން، ޒީޝާން އެނދުން ތެދުވެގެން އައިސް އަރްޒަން ކައިރީގައި ހުއްޓުނެވެ. ޒީޝާން އަރްޒަންގެ އަތް އޭނާގެ އަތުތެރޭގައި ހައްޔަރުކޮށްލަމުން އެ އަތަށް ބަލައިލި އެވެ.\nއޭނާގެ ލޮލުގައި އަރްޒަންގެ އަތުގައި ހުރި ނިޝާން އަޅައިގަތުމާއެކު ޒީޝާންއަށް އިސްއުފުލައިލެވުނެވެ.\n"ނޭނގެ ވެދާނެ ތަނެއްގައި ޖެހިފަކަމަށް." އަރްޒަން ދޮގު ހެދިއެވެ.\n"އެހެންނުވާނެ! ދެން ކީއްވެ އަތް އިންގޮތަށް އަރާފަ މިއިނީ" ޒީޝާން އަހައިލިއެވެ.\n"ދެން ނޭނގޭ ޒީ... އަޅައިނުލާބަލަ! " އަރްޒަން ހިންހަމަ ނުޖެހޭ ގޮތްވިއެވެ. ޒީޝާންވެސް ދެން އިތުރަށް އެއްޗެއް ބުނާކަށް ގަސްތެއް ނުކުރިއެވެ. އަރްޒަން އިތުރަށް ރުޅި އަރުވާކަށް އޭނާ ބޭނުމެއް ނޫނެވެ. އެކަމަކު އޭނާ ހުރީ އެވާހަކަ އަޔާންމެން މީހަކާ ހިއްސާކުރަން ނިންމައިގެންނެވެ. އެއީ އާދައިގެ ކަމެއްހެން އޭނާއަށް ހީނުވަނީއެވެ.\nދުވަސްތައް ފާއިތުވަމުން ގޮސްއެންމެފަހުން އާރާ ރަންކިޔާ ދުވަސްވެސް އައިސް ޖެހިއްޖެއެވެ. ހުޅުމާލޭން އަރްޒަންއާ ޒީޝާންއާ ދެމީހުން މާލެ ދާން ނައްޓައިލީ ރޭގަނޑު އަށެއް ޖެހިފަހުންނެވެ. ހަފްލާ އޮތީ ނުވައެއް ޖަހާއިރުއެވެ. އާރާ ބޭނުންވަނީ ކުޑަގޮތަކަށް ކައިވެނީގެ ކަންތައް ނިންމައިލަން ކަމަށްވިޔަސް ޖިނާންގެ އާއިލާ މީހުން ބޭނުންވަނީ ހަފްލާ ބޮޑުކޮށް ބާއްވަން ކަމަށްވުމުން އާރާއަށް ދެކޮޅު ހަދަން ނުކެރުނީއެވެ. ޖިނާންއަކީ އެ އާއިލާގެ ހުރި ހަމައެކަނި ފިރިހެން ކުއްޖާވިއްޔާއެވެ.\nހަފްލާ އޮތީ ޖިނާންމެން ގޭގައެވެ. އެގެހުންނަނީ މައްޗަން ގޯޅީ ސަރަހައްދުގައެވެ.އެގެއަށް ވަން ދޮރުގެ އެއްފަރާތުގައި އޮތް ގަރާޖުގައި، ކާރު ޕާރކުކޮށްލާފައި އައިސް އަރްޒަންއާ ޒީޝާންއާ ދެމީހުންގެއަށް ވަންނަ ބޭރު ދޮރުގައި އިން ބަޓަންއަށް ފިތައިލާ ހަތަރު ވަނަ ފްލޯއަށް ބެލް އަޅައިލިއެވެ. މާ ލަސްތަކެއްނުވެ ދޮރު ހުޅުވައިފިއެވެ. ދެމީހުން އެކީ ގޭތެރެއަށް ވަތްއިރުވެސް ވާހަކައެއް ނުދައްކައެވެ. މިރޭވެސް އަރްޒަން ހުރީ ޒީޝާން ދެކެ ހިންހަމަ ނުޖެހިފައެވެ. ނުރުހުންވެފައެވެ. ޒީޝާންއަށް ނޭނގެނީ ސަބަބެވެ. އޭނާ އަހައަހާވެސް އަރްޒަން އެއްޗެއް ނުބުންޏެވެ. އެކަމާ ޒީޝާން ހުރީ ދެރަވެފައެެވެ. އޭނާ މަޑުމަޑުން އަރްޒަންގެ އަތުގައި ވެސް ހިފައްޓައިލިއެވެ. އެކަމަކު އަރްޒަން އެއަށް ފޮޅުވައިލިއެވެ. ތުންފަތުގައި ދަތް އަޅައިލަމުން ޒީޝާން ކަރުނަތައް ހިންދައިލަން މަސައްކަތް ކުރިއެވެ. އިތުރު ކަރުނަތައް ޖަމާވާން ފެށުމާއެކު، އޭނާ ހިންދިރުވައިލިއެވެ. އެއަށްފަހު، މައްޗަށް ބަލައިލަމުން ކަރުނަތައް ހުއްޓުވޭތޯ އަނެއްކާވެސް، އޭނާ މަސައްކަތް ކުރިއެވެ.\nއެއްދުވަހު ޒީޝާންއާ ރީތިކޮށް ވާހަކަ ދައްކައިފިއްޔާ އަނެއް ހަތަރު ދުވަހު އަރްޒަން ހުންނާނީ އަނގައިން ނުބުނެއެވެ. އެކަމުން ޒީޝާންއަށް ލިބޭނޭ ވޭން އަރްޒަންއަށް އިޙްސާސްވާހެނެއް ހިޔެއް ނުވެއެވެ.\nޒީޝާން ލާފައިހުރީ ރަތްކުލައިގެ ކަކުލުން ތިރިއަށް އަންނަވަރުގެ ހެދުމެކެވެ. އަރްޒަން ހުރީ ކަޅުކުލައިގެ ގަމީހުގައެވެ. ދެމީހުން އައިސް އެޕާރޓްމެންޓްގެ ބެލް އަޅައިލިއެވެ. އެތެރެއިން ދޮރު ހުޅުވީ ޖިނާންގެ އާއިލާ ކުއްޖެކެވެ. އަރްޒަން ފެނުމާއެކު ޖިނާން އަތުން ހަނާ އަޅައިލިއެވެ. އޭރު އޭނާ އުޅެނީ އާރާއެކު ފޮޓޯ ނަގާށެވެ. އާރާއަށް ވެސް ޒީޝާން ފެނުމާއެކު، ހިނިތުންވުން ފުޅާކޮށްލަމުން އެ ކޮޅަށް އައުމަށް އެދުނެވެ. އެޕާރޓްމެންޓަކީ ބޮޑު އެޕާރޓްމެންޓެކެވެ. މީހުން ފުދޭވަރަކަށް ގިނަޔަސް އެހާތޮއްޖެހިފައި ހުރިހެން ހީނުވަނީ އެހެންވެއެވެ. ގިނައީ ޖިނާންގެ އާއިލާ މީހުންނެވެ. އާރާގެ އާއިލާގެ އެކަކުވެސް ނެތެވެ. ދެން ތިބީ ހުސް ރައްޓެހިންނެވެ.\nހަފްލާގެ ތީމް ކުލައަކަށް އޮތީ ރަތާއި ކަޅުކުލަ ކަމަށްވުމާއެކު، ބެކްގްރައުންޑް ވެސް ހުރީ ރަތްކުލައިގެ ފިނިފެންމަލުން ޑިޒައިންކޮށްފައެވެ. އާރާ ލާފައިހުރީ އެއްކޮށް ދިގު ހެދުމެކެވެ. ބަންދާ ދިމާލުގައި ރަތްކުލައިގެ ވިދާ ޒާތުގެ ރޭނދަލުން ބޮޑުމަލެއް ހަރުކޮށްފައި،ވާއިރު ހެދުން ފަރުމާކޮށްފައިވަނީ ވަރަށް އާދައިގެ ގޮތަކަށެވެ. އިސްތަށިގަނޑު ދޫކޮށްލާފައިވާއިރު އިސްތަށިގަނޑުގައި ރަތާއި ކަޅުކުލައިގެ ބޭންޑެއް އަޅާލާފައިވެއެވެ.\n"ބިއުޓިފުލް!" އާރާ ގާތަށް އައުމަށްފަހު، ޒީޝާން ބުނެލިއެވެ.\n"ޔޫ ޓޫ!" ރަތް ކުލައިގެ ޓައީ އާ ކަޅުލުކައިގެ ގަމީހުގައި ހުރި ޖިނާންއަށް ބަލައިލަމުން ޒީޝާން ބުނެލިއެވެ.\n"އަހަރެން ހީކުރީ އާރާ އެކަނި ކަމަށް ފެނުނީ. އާ!. އައި ގޮތަށް އައިސް އާރާގެ ގައިގައި ވިއްޔަ ބައްދައި ގަތީތި. އަހަރެން މީ ހުރި މީހަކަށް ވެސް ހަދައެއް ނުލިވިއްޔަ" ޖިނާން އޭނާގެ ސަމާސާ ރާގުގައި ބުނެލިއެވެ.\n"ހެހެ ހޫން! ހެވޭ ދެން!" ޒީޝާން ބުނެލިއެވެ.\nއަރްޒަންއާ އަޔާންއާއެކު، ޖިނާން ކުޑަކޮށް އެއްފަރާތަކަށް ޖެހިލުމާއެކު ޒީޝާން އާރާގެ އަތުގައި ހިފާ އެއަތަށް ބާރުކޮށްލިއެވެ.\n"އައި ނޯ އާރޫ... އާރޫގެ މޫނުމަތިން އެހާ އުފާވެރިކަން ނުފެންނަި ކީއްވެގެންކަން، ޑޯންޓް ވޮރީ..." އާރާ އެ ވިސްނަނީ އޭނާގެ އާއިލާގެ އެއްވެސް މީހަކު ނާންނާތީ ކަން ޒީޝާންއަށް އެނގެއެވެ. އާރާ ދެފަރާތަށް ބޯ ހޫރައިލީ، އެކަމާ ދެކޮޅު ހެދުމުގެ ގޮތުންނެވެ. އެކަމަކު ޒީޝާންއަށް އޮޅުވައެއް ނުލެވުނެވެ. އެންމެ ފަހުން އޭނާ އެކަމަށް އެއްބަސްވެސް ވިއެވެ.\nހަފްލާތެރޭގައިވެސް އަރްޒަންއާ ޒީޝާންއާ ދެމީހުން ކޮންމެވެސް ކަމާ ހިންހަމަ ނުޖެހިގެން އުޅުނެވެ. ދެމީހުން އެކަކު އަނެކަކާ ވާހަކައެއް ނުދައްކައެވެ.\n"އެެދެމީހުންނަށް ކިހިނެއްވެގެން އުޅެނީ؟" އަޔާން އަހައިލިއެވެ.\n"ޒޭން ގެ ކަންތައް..." އާރާ ބުނެލިއެވެ.\n"ޒީޝާން ދެން ބުނި އަޑު އެހިން އޭނާ އަރްޒަންއާ އެކު ގެއަކަށް ވެސް ނުދާނަމޯ... ނޭނގޭ ކީއްވެކަން ކަމެއް."\nހަފްލާ ނިންމާފައި އަޔާންމެންނާ އެކު އަރްޒަންމެން ނުކުތްއިރު ކޮންމެވެސް ވަރަކަށް ވާރޭ ވެހެއެވެ. ޒީޝާން ހިނގައިގަންނަން އުޅުމާއެކު އަޔާން ޒީޝާންއަށް ގޮވައިލިއެވެ.\n"ޒީ ކޮންތާކަށް ތިދަނީ؟" އަޔާންގެ ސުވާލާއެކު ޒީޝާންއަށް ފިޔަވަޅުތައް މަޑުޖައްސައިލެވުނެވެ.\nއެނބުރި ބަލައިލި ނަމަވެސް އޭނާއަށް، ބުނާނެ އެއްޗެއް ނޭނގުނެވެ. އެހެންކަމުން އެއްފަހަރު އަރްޒަންއަށް އަނެއްފަހަރު އަޔާންއަށް ބަލައިލަ ބަލައިލާ އޭނާ ހުރީއެވެ.\n"ލެޓްސް ގޯ" އަޔާންގެ އިތުރުން އެތަނުގައި އެހެން ދެ ތިން ކުއްޖަކު ބަލަން ހުރުުމުން އަރްޒަންއަކަށް ވެސް އެއްޗެއް ނުބުނެއެއް ނުހުރެވުނެވެ.\n"ލެޓްސް ގޯ ޒީ..." އަރްޒަން ޒީޝާންގެ އަތުގައި މަޑުމަޑުން ހިފައްޓައިލިއެވެ. އެއަށްފަހު،އޭނާ ގަރާޖާ ދިމާލަށް މިސްރާބުޖެހިއެވެ. އެމަންޒަރު ބަލަން އަޔާންހުރީ ހިނިތުންވެފައެވެ.\nކާރަށް އަރާ އިށީންގޮތަށް ޒީޝާން ނަޒަރު ހުއްޓައިލީ ބޭރަށެވެ. އަރްޒަން އާ ދެމީހުން ހަފްލާއަށް އައީ ވެސް ޒުވާބަކަށް ފަހުއެވެ. އަރްޒަންގެ ފަރާތުން ޒީޝާންއަށް އަނިޔާވެސް ލިބުނެވެ. ލަކުނުތައް މޭކަޕުން ފޮރުވައިލި ނަމަވެސް ހިތުން އެ ހަނދާންތައް ފުހެލާނީ ކިހިނެއްހެއްޔެވެ؟.\n"މީހުންގެ ކުރިމަތީގައި ކޮންމެހެން އަހަރެން ނުބައިކުރަން އުޅޭނެކަމެއްނެތް..." އަރްޒަން ކާރަށް އެރިގޮތަށް ބުނެލިއެވެ. ޒީޝާން އެއްޗެކޭ ނުބުންޏެވެ. އިން ގޮތަށް އިނީއެވެ. ކާރު ސްޓާރޓްކޮށްލަމުން އަރްޒަން ފުންނޭވާއެއް ދޫކޮށްލިއެވެ.\nހުޅުމާލެއާ ހިސާބަށް ދެވުނު އިރު، ގަޑިން އެއްގަޑި ބަޔަށްވުރެ ބޮޑުވެއްޖެއެވެ. ގެއަށް ދާންވެގެން އަރްޒަން ކާރު އަނބުރައިލާ އެންމެ ކައިރިން އޮތް ގޯޅިއަށް އެޅިއެވެ. ދެފަރާތުގައި ބޮޑެތި ފިތުރޯނު ގަސްތައް ހުރުމުން، މަގުފެންނަނީ ފުދޭވަރަކަށް އަނދިރިކޮށެވެ. ދިރޭ ފުރާނައެއްގެ ހިލަމެއްނުވެއެވެ. މަގުމަތީގައި ޖަހާފައިވާ ލައިޓްތައްވެސް ހުރީ ނުދިއްލައެވެ. އެންމެ ލައިޓެއް ފިޔަވައެވެ. އެހެންކަމުން މަގުމަތީގައި ވަނީ ފަނޑު އަލިކަމެކެވެ. އޭރުވެސް ބޯކޮށް ވާރޭވެހެއެވެ. މަގަށް ސަމާލުކަންދީގެން އަރްޒަން ދުއްވަ ދުއްވާ އިންދާ ކާރުގެ އިންޖީނު ކުއްލިއަކަށް ހުއްޓުނެވެ. އޭނާ ކާރު ސްޓާރޓްކުރެވޭތޯ ބެލިއެވެ. އެކަން ވާގޮތް ނުވުމުން އޭނާ ބޯ ވާރޭގެ ތެރޭގައި ބޭރަށް ނުކުތީ ކުޑަކޮށް ހިންހަމަ ނުޖެހޭ ހާލުގައެވެ. ކާރުވެސް ހަލާލުވާން ޖެހުނީ މި ގަޑީގައި ހެއްޔެވެ؟ ވާރެއާ ތެމިފޯވެގެން އަރްޒަން ގޮސް ކާރުގެ މަތި ހުޅުވައިލިތަން ބަލަން ޒީޝާން އިނުމަށްފަހު، އޭނާ ކުޑައެއް އޮތްތޯ ކާރު ތެރެ ބެލިއެވެ. ކުރިން ދުވަހު އޭގެ ތެރެއަށް ލީ ކުޑަ އޮތުމާއެކު، އެ ހިފައިގެން އޭނާ ބޭރަށް ނުކުމެލިއެވެ. އަރްޒަން ވާރޭގައި ހުރުމުން އޭނާގެ ހިތް އެގޮތަށް އަރްޒަން ދޫކޮށްލަން ދެކޮޅު ހެދީ އެވެ. އަދިވެސް އޭނާ އަރްޒަންދެކެ އިންތިހާ ލޯބި ވާތީއެވެ.\nއަރްޒަންގެ ބޮލަށް ހިޔާކޮށްލުމާއެކު އަރްޒަންއަށް ވެސް ޒީޝާންއާ ދިމާލަށް ބަލައިލެވުނެވެ. ދެމީހުން އެހާ ކައިރީގައި ތިބުމުން ކޮންމެވެސް ވަރަކަށް ދެމީހުންގެ ހިތުގެ ވިންދުވެސް އަވަސްވާގޮތްވިއެވެ. "ޒޭން ތެމެނީނު... ޓެކްސީއެއްވެސް ނާދޭ" ޒީޝާން މަގުގެ ދެކޮޅު ހޯދާ ބަލައިލިއެވެ.\n"އިންޖީނަށް ގޮތެއްވީ... ކިހިނެއްދެން ހަދާނީވެސް" ޒީޝާންގެ ދެލޮލާ ނަޒަރު ވަކިކޮށްލަމުން އަރްޒަން ބުނެލިއެވެ. އޭނާއަށް އެދެލޮލަށް ބަލަން އުނދަގޫވީއެވެ. އެދެލޮލުން އޭނާއަށް ފެނުނީ ހުސް ޝަކުވާއެވެ. އިންތިހާ ވޭނާ ހިތްދަތިކަންވެސް މެއެވެ.\nމާ ބޮޑު ގޮތެއް ނުހަދަނީ ސް އިންޖިން ސްޓާރޓްވެއްޖެއެވެ. ދެމީހުން ކާރަށް އަރައިގެން ގެއާ ދިމާލަށް މިސްރާބުޖެހި އެވެ. އޭރު އެ ދެމީހުންނަށް ނުފެނުނީ ކާރުގެ ފަހަތުގައި އެ ކާރު ދިޔަ ދިމާލަށް ބަލަން މަގު މެދުގައި ހުރި އަންހެން ކުއްޖާއެވެ. އެ ކުއްޖާ ދެލޮލަށް ހަދައިލި ގޮތާއެކު އެ މަގުގައި އިން ލައިޓް ވެސް ދެފަހަރު ނިވި ދިއްލުމަށްފަހު، އެކީ ނިވިއްޖެއެވެ. އެއީ ޝިންޝިނާއެވެ. ޝިންޝިނާ ގެއްލުނީ އެ ކާރު ގޮސް ލޯމަތިން ގެއްލުނު ފަހުންނެވެ.\nއެޕާރޓްމެންޓްގެ ކާރު ޕާކުކުރާ ޖާގައިގައި ޕާރކުކޮށްލުމަށްފަހު، ޒީޝާންއާ އަރްޒަންއާ ދެމީހުން ގޮސް އެޕާރޓްމެންޓެގެ ލިފްޓް ހުންނަ ބަޔަށް ވަނެވެ. ޒީޝާން އަރާފައިހުރި އުސްފައިވާން މުށިތައް މަތިން ކަހާލާގޮތްވެ އޭނާ އަރިއަޅައިލިއެވެ. އަނގައިން ނުކުތް ވޭނީ ހަޅޭކާއެކު އޭނާއަށް ދެލޯ މަރާ ފިއްތައިލެވުނެވެ.\nދެލޯ ހުޅުވައިލެވުނީ ބާރުގަދަ އަތަކުން އޭނާގެ، އުނަގަނޑުގައި ހިފައްޓައިލި އިޙްސާސްކުރެވުމާއެކުގައެވެ. މަޑުމަޑުން ދެލޯ ހުޅުވައިލުމާއެކު އޭނާގެ ލޮލުގައި އަޅައިގަތީ އޭނާގެ ދެލޮލަށް ބަލަހައްޓައިގެން ހުރި އަރްޒަންއެވެ. އެކަކު އަނެކަކު ދެލޮލުގެ ތެރެއަށް ގެއްލިފައި ތިބެވުނު އެ ވަގުތު ކޮޅު ދެމީހުންގެ ހަނދާނަށް ވެސް ގެނުވީ އެންމެ ފުރަތަމަ އެ ގޮތަށް އަރްޒަންގެ އަތު ތެރެއަށް ޒީޝާން ވެއްޓުނު ދުވަސްމަތިންނެވެ. އެއީ އޮފީސްތެރެއިންނެވެ. އެ ހަދާންވުމާއެކު ޒީޝާންގެ ދެލޯ ފެންކަޅިވިއެވެ. ޒީޝާންގެ ދެލޯ ފެންކަޅި ވަމުން ދިޔަ މަންޒަރު އެހާ ގާތުން ފެނުމުން އަރްޒަންގެ ހިތަށް ވެސް ގޮތެއްވެއްޖެއެވެ. އޭނާގެ ހިތަށްވެސް ތަދުވެއްޖެއެވެ. އެ އަންހެންކުއްޖާއާމެދު އޭނާއަށް އެގޮތަށް ކަންތައް ކުރެވެނީ ކީއްވެހެއްޔެވެ؟\nއަރްޒަން އޭނާގެ އެއްއަތް އުފުއްލައިލާ ޒީޝާންގެ ކަރުނަތައް ފުހެދޭން އަވަސްވިއެވެ. އެކަމަކު އޭގެ ކުރިން ޒީޝާން އަރްޒަންގެ އަތު ތެރެއިން މިނިވަންވެވެގެން ލިފްޓާ ދިމާލަށް ހިނގައިގަތެވެ. އޭނާ ލިފްޓަށް އެރިއިރުވެސް އަރްޒަންއަށް އެ ހުރިގޮތަށް ހުރެވުނީއެވެ.\nއެޕާރޓްމެންޓަށް ވަނުމަށްފަހު ޒީޝާން ފުރަތަމަވެސް ވަނީ ފާޚާނާއަށެވެ. ލޯގަނޑު ކުރިމަތީގައި ހުރެ އޭނާ ރުޔެވެ. ހިތް ފުރޭވަރުވުމުން ، ނުކުމެލިއިރު އަރްޒަން އައިސް ކޮޓަރިއަށް ވަންނަނީއެވެ. އޭނާ ޒީޝާންއަށް ގޮވައިލަމުން ޒީޝާން ކައިރިއަށް ޖެހިލި އެވެ.\nމާފަށް އެދެމުން އޭނާ ޒީޝާންގެ ފުރަގަހުން ބައްދައިލިއެވެ. އެއަށްފަހު، އޭނާއާ ވީ ފަރާތަށް ޒީޝާން އަނބުރައިލިއެވެ. މަޑުމަޑުން ޒީޝާންގެ ރަތްވެފައިވާ ދެލޮލުގައި އޭނާ ފިރުމައިލިއެވެ. އެއަށްފަހު ނިތުގައި ބޮސްދިނެވެ. އެހާ ދުވަސް ފަހުން، އަރްޒަންގެ ފަރާތުން އެގޮތަށް އަޅާލުމާ އޯގާތެރިކަން ލިބުމުން ޒީޝާންއަށް އުފާވެރިކަން ލިބުނުނަމަވެސް މިހުރިހާ ދުވަހެއްގެ އުދާސްތައް ބޭރުވާން ފެށީ ކަރުނައިގެ ސިފައިގައެވެ. އަރްޒަން މަޑުމަޑުން ޒީޝާން ގެނެސް އޭނާގެ މޭގައި ޖައްސައިލިއެވެ. އެއަށްފަހު، އަނެއްކާވެސް މާފަށް އެދުނެވެ.\n"އައި އެމް ސޮރީ ޒީ... އަހަންނަކަށް ނޭނގޭ އަހަންނަށް ވާގޮތެއް. އަހަރެން ބޭނުމީ ޒީއޭ... އެހެންވެގެނެއްނު އަހަރެން ފިރާޤު ކައިރިއަށް ގޮސްގެން ވެސް ކަންތައްތައް ހަމައަކަށް އެޅުވޭތޯ މި ބަލަނީ" އަރްޒަން ބުނެލިއެވެ.\n"އެ ޖިންނީގެ ހަމަހިމޭންކަމުގެ ފަހަތުގައި ވަނީ ކޮންފަދަ ބޮޑު ނުރައްކަލެއްކަމެއް ނޭނގެ ޒޭން. އައި ވިޝް ވީ އޯލް ވިލް ބީ ސޭފް!" ޒީޝާން އަމިއްލަ ހިތާ ވާހަކަ ދެއްކިއެވެ.\nއެއީ ފިރާޤު އޭނާގެ ގާތުގައި ބުނެފައިވާ ބަސްތަކެކެވެ. ފިރާޤުބުނީ އޭނާ އިތުރު ކަންތައްތަކެއް ބެލުމަށްފަހު ޖިންނިއާ ކުރިމަތިލާނޭކަމުގައެވެ. އެ ޖިންނި މާ ބާރުގަދަ ކަމުގައެވެ. އޭނާއަށް އަދިވެސް އެއީ ސީދާ ކާކުކަން ނޭނގޭ ކަމުގައެވެ.\nއަރްޒަންއާއެކު، އެރޭ ޒީޝާން ހޭދަކުރި ވަގުތުތަކަކީ އުފާވެރި ވަގުތުކޮޅެކެވެ. އެކަކު އަނެކެއްގެ އަތުތެރޭގައި ހޭދަވި ވަގުތު އިތުރަށް ދިގުދެމިގެންދާން ދެމީހުންވެސް ބޭނުންވިއެވެ. އެތައް ދުވަހަކަށްފަހު، އެ ދެމެދަށް ވެރިވެފައިވާ ދުރުމިން ނެތިގެން ދިޔަފަދަ އިޙްސާސްއެއް ދެމީހުންނަށްވެސް ކުރެވިގެން ދިޔައެވެ.\nޒީޝާން ނިދާފައި އޮތީ އަރްޒަންގެ އަތް މަތީގައެވެ. ޒީޝާންގެ މޫނަށް ބަލަން އަރްޒަން އޮއްވައި ކުއްލިއަކަށް އޭނާގެ ފުރަގަހުން އެނދު ތިރިވިހެން އޭނާއަށް ހީވިއެވެ. ހީވަނީ މީހަކު އިށީނދެލީ ހެންނެވެ. ކުޑަކޮށް ހައިރާންވެ ބިރުގަތް އަރްޒަން މަޑުމަޑުން އެނބުރިލިއެވެ. އެއާއެކު އޭނާގެ ލޮލުގައި އަޅައިގަތް މަންޒަރުން ފުންމައިގެން ތެދުވެވުނެވެ.


Salah suspend kuran govaalaifi | Mihaaru\nލިވަޕޫލްގެ މެޗެއްގެ ތެރެއިން ސަލާހު.-- ފޮޓޯ: އޭއެފްޕީ\n27 ޑިސެމްބަރ 2018 - 10:454comments\nލިވަޕޫލް (ޑިސެމްބަރު 27) - އިނގިރޭސި ޕްރިމިއާ ލީގުގައި ރޭ ލިވަޕޫލް ކުޅުނު މެޗުގައި އެ ޓީމުގެ މުހައްމަދު ސަލާހު ޕެނަލްޓީ ހޯދީ ޑައިވްކޮށްގެން ކަމަށާއި އޭނާ އަށް ސަސްޕެންޝަނެއް އަންނަން ޖެހޭ ކަމަށް އިނގިރޭސި އެފްއޭގެ ރެފްރީ ޕެނަލްގެ އެޑްވައިޒަރު މާކް ހަލްސޭ ބުނެފި އެވެ.\nނިއުކާސަލް ޔުނައިޓެޑް އަތުން 4-0 އިން ލިވަޕޫލް މޮޅުވި މެޗުގައި ސަލާހު ލިވަޕޫލްގެ ދެ ވަނަ ލަނޑު ޖެހީ ޕެނަލްޓީ އަކުންނެވެ. ރެފްރީ އެ ޕެނަލްޓީ ދިނީ ސަލާހު އަތުގައި ނިއުކާސަލްގެ ޑިފެންޑަރު ޕޯލް ޑަމެޓް ހިފެހެއްޓުމުންނެވެ.\nބީޓީ ސްޕޯޓްސް އަށް ދިން އިންޓަވިއުއްގައި ހަލްސޭ ބުނީ ޑައިވްކުރުމާ ދެކޮޅަށް އިނގިރޭސި އެފްއޭއިން ހަރުދަނާ ފިޔަވަޅުތަކެއް އަޅަން ޖެހޭ ކަމަށާއި ސަލާހަށް މީގެ އަދަބު ލިބެން ޖެހޭ ކަމަށެވެ.\n"ޔަގީނުން ވެސް ސަލާހު ހިފެހެއްޓުމަށް ޑަމެޓް މާ ބޮޑު ކަމެއް ނުކުރޭ. ސަލާހު އެ ޕެނަލްޓީ ހޯދީ ޑައިވްކޮށްގެން. އޭރު މެޗުގެ ނަތީޖާ އޮތީ 1-0 ގައި. ނިއުކާސަލް އަށް މެޗުގެ ތެރެއަށް އަނބުރާ އައުމުގެ ފުރުސަތު ގެއްލުނީ އެ ޕެނަލްޓީއާ ހިސާބުން. ސަލާހަށް ދެ މެޗުގެ ސަސްޕެންޝަނެއް އަންނަން ޖެހޭ،" މީގެ ތިން އަހަރުގެ ކުރިން ރިޓަޔަކުރި ހަލްސޭ ބުންޏެވެ.\nއިނގިރޭސި އެފްއޭގެ ތިން މީހުންގެ ޕެނަލަކުން ހުރިހާ މެޗެއްގެ ވީޑިއޯތައް ދިރާސާކުރާނެ އެވެ. އަދި ޑައިވްކުރިކަން އެ ޕެނަލަށް ސާބިތުވެއްޖެނަމަ ކުޅުންތެރިންނަށް ފިޔަވަޅު އަޅާނެ އެވެ. މި ޕެނަލްގައި ހިމެނެނީ ފުޓްބޯޅަ ކޯޗަކާއި ކުޅުންތެރިއެއްގެ އިތުރުން މެޗު އޮފިޝަލެކެވެ.\nސަލާހަށް ދެ މެޗުގެ ސަސްޕެންޝަނެއް އައިސްފިނަމަ އޭނާ އަށް ލިވަޕޫލްގެ މުހިއްމު ދެ މެޗެއް ގެއްލޭނެ އެވެ. އެއީ ހޮނިހިރު ދުވަހުގެރޭ އަމިއްލަ ދަނޑުގައި އާސެނަލާ ދެކޮޅަށް ކުޅޭ މެޗާއި އަންނަ ބުރާސްފަތި ދުވަހުގެ ރޭ މެންޗެސްޓާ ސިޓީއާ ދެކޮޅަށް ކުޅޭ މެޗެވެ.\nރޭގެ މެޗަށް ފަހު ނިއުކާސަލްގެ ކޯޗު ރަފައެލް ބެނިޓޭޒް ވަނީ އެ ޕެނަލްޓީއާ ބެހޭގޮތުން ވާހަކަ ދައްކަން ދެކޮޅު ހަދައިފަ އެވެ. އޭނާ ބުނީ ރެފްރީގެ ނިންމުމަށް ފާޑުކިޔުމަކީ އޭނާ ކުރަން ބޭނުންވާ ކަމެއް ނޫން ކަމަށެވެ.\nލިވަޕޫލުން އިޒްރޭލުގެ ފޯވާޑް މޫނިސް ޑަބޯ ގެނެސްފިނަމަ ސަލާހު ލިވަޕޫލް ދޫކޮށްލާނެ ކަމަށް މިސްރުގެ މީޑިއާގައި އިއްޔެ ވަނީ ރިޕޯޓްކޮށްފަ އެވެ. ރޭގެ މެޗަށް ފަހު އެކަމާ ބެހޭގޮތުން ލިވަޕޫލްގެ ކޯޗު ޔާގެން ކްލޮޕް ބުނީ އެއީ ހަގީގަތެއް ނެތް ވާހަކަތަކެއް ކަމަށެވެ.\nއެވަޓަންއާ އެއްވަރުވެ ލިވަޕޫލަށް ފުރުސަތު ގެއްލިއްޖެ\nސަލާހަށް ވަކި ޓާގެޓެއް ނެތް: ކްލޮޕް


ކީރިތި ޤުރުއާނާބެހޭ މަރުކަޒު (އިޢުލާން)\nމަރުކަޒުގައި ކުލަ ލައިދޭނެ ފަރާތެއް ހޯދުމަށް\nކީރިތި ޤުރްއާނާބެހޭ މަރުކަޒުގައި ކުލަ ލައިދޭނެ ފަރާތެއް ހޯދުމަށް ބޭނުންވެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 2016 ޑިސެންބަރު 27 ވާ އަންގާރަދުވަހުގެ 13.30 އަށް މި މަރުކަޒަށް ވަޑައިގެން މަޢުލޫމާތު ސާފުކުރެއްވުމަށްފަހު 2017 ޖަނަވަރީ 02 ވާ ހޯމަދުވަހުގެ 13.30 އަށް އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރަން ހާޒިރުނުވާ ފަރާތްތަކުން ހުށަހަޅާ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ.\n21 ރަބީޢުލްއައްވަލް 1438\n20 ޑިސެންބަރު 2016\n01 ޖަނަވަރީ 2017 އިން 31 ޑިސެންބަރު 2017 އަށް، މި މަރުކަޒުގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް ބޭނުންވެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 2016 ޑިސެންބަރު 25 ވާ އާދީއްތަ ދުވަހުގެ 11.00 އަށް މި މަރުކަޒަށް ވަޑައިގެން މަޢުލޫމާތު ސާފުކުރެއްވުމަށްފަހު 2016 ޑިސެންބަރު 29 ވާ ބުރާސްފަތިދުވަހުގެ 10.00 އަށް އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރަން ހާޒިރުނުވާ ފަރާތްތަކުން ހުށަހަޅާ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ.\nމަަރުކަޒުގެ ކިޔަވައިދިނުމައި، އެކަޑަމިކް ޕްރޮގްރާމުތަކަށް އެހީވެދޭނެ ފަންނީ ލަފާދާރަކު ހޯދުމަށް\nކީރިތި ޤުރްއާނާބެހޭ މަރްކަޒުން ހިންގާ ކޯސްތަކުގައި ކިޔަވައިދިނުމާއި، އެކަޑެމިކް ޕްރޮގްރާމްތަކަށް އެހީވެދޭނެ ފަންނީ ލަފާދާރަކު ހޯދަން ބޭނުންވެއްޖެއެވެ.\nމުއްދަތު: ކޮންޓްރެކްޓު އުސޫލުން 1 (އެކެއް) އަހަރުދުވަސް\n- ފަންނީ ލަފާދިނުމާއި މަރްކަޒުން ކުރިއަށް ގެންދާ އެކަޑެމިކު ޕްރޮގުރާމުތަކުގައި އެހީތެރިކަން ދިނުން ގަޑިއަކަށް 100 (އެއްސަތޭކަ) ރުފިޔާ.\n- އެމް.އެން.ކިޔޫ.އެފް ލެވެލް7ން ފެށިގެން މަތީ ސަނަދެއް ގުޅޭދާއިރާއިން ޙާޞިލްކޮށްފައިވުން.\n- މަރްކަޒަށް ފަންނީ އެހީ ބޭނުންވާ ދާއިރާތަކުގައި މަދުވެގެން5އަހަރުދުވަހުގެ ތަޖުރިބާ ހުރުން.\n- ޤައުމީ ފެންވަރުގެ ޤުރްއާން މުބާރާތްތަކެއްގައި ފަނޑިޔާރުކަން ކޮށްފައިވުން.\n- މަރްކަޒުން ދޭ ބަސްދީގަތުމުން ފާސްވުން.\nވީމާ، ޝަރުޠު ހަމަވާ ފަރާތްތަކުން 2016 ޑިސެންބަރު 29 ވާ ބުރާސްފަތިދުވަހުގެ 13.30 ގެ ކުރިން ލިބިފައިވާ ތަޢުލީމީ ސަނަދުތަކުގެ (އެޓެސްޓު ކުރެވިފައިވާ) ކޮޕީއާއި ވަނަވަރާއި، ދިވެހިރައްޔިތެއްކަން އަންގައިދޭ ކާޑުގެ ކޮޕީއެކު ކީރިތި ޤުރްއާނާބެހޭ މަރްކަޒަށް ސިޓީ ފޮނުވުން އެދެމެވެ. މި މަސައްކަތަށް މީހުން ހޮވުމުގައި ޢަރަބިބަސް ދަންނަ ފަރާތްތަކަށް އިސްކަން ދެވޭނެއެވެ.\n20 ރަބީޢުލްއައްވަލް 4


Rajesh Khanna ge hayaathuge macha film eh ufahdhanee - AO News\nރާޖޭޝް ކަންނާގެ ހަޔާތުގެ މައްޗަށް، ފިލްމެއް އުފައްދަނީ\nބޮލީވުޑްގެ މަޝްހޫރު ތަރި ރާޖޭޝް ކަންނާގެ މަރަށް9އަހަރުވެފައިވާއިރު އަދިވެސް އޭނާގެ ހަނދާންތައް ބެލުންތެރިންގެ ހިތުން ފިލައިގެން ނުދާކަން ޔަގީނެވެ. ރާޖޭޝް ކަންނާއަކީ އާދައިގެ ދިރިއުޅުމެއް އުޅެމުން ދިޔަ މީހަކު، ހުވަފެންތަކުގައި ހަގީގީ ކުލަޖެއްސުމަށް މަސައްކަތްކޮށް އެކަން ކާމިޔާބު ކުރިތަން ފެނިގެން ދިޔަ މިސާލެކެވެ. ފިލްމުތަކުގައި ދެއްކި މޮޅު ހުނަރާއެކު އަދިވެސް އެތައް ބައެއްގެ ހިތުގައި ރަޖޭޝް ކަންނާ ވަނީ ބިންވަޅު ނެގިފައެވެ.\nމިކަމުގެ އެންމެ ބޮޑު އެއް ހެއްކަކީ، ރާޖޭޝް ކަންނާ އުފަންވީތާ 79 އަހަރު ފުރުނު ދުވަހާ ދިމާކޮށް އޭނާގެ ބައޮޕިކް އެއް އިއުލާންކުރުމެވެ، ރާޖޭޝް ކަންނާގެ ހަޔާތުގެ މައްޗަށް ގޯތަމް ޗިންޓަމާނީ ލިޔެފައިވާ ބެސްޓްސެލާ “ޑާކް ސްޓާ: ދަ ލޯންލިނަސް އޮފް ބީން ރާޖޭޝް ކަންނާ”ގެ މައްޗަށް ބިނާކޮށް އުފައްދާ މި ފިލްމު އިއުލާންކޮށްފައިވަނީ ޕްރޮޑިއުސަރު ނިކިލް ދިވޭދީ އެވެ.\nބައޮޕިކްއާ ބެހޭ ގޮތުން ވާހަކަ ދައްކަމުން ނިކިލް ބުނީ އެ ފޮތުގެ ކޮޕީރައިޓް ގަނެފައިވާ ކަމަށެވެ. އަދި ފިލްމު ޑައިރެކްޓަރަށް ފަރާ ޚާން ހަމަޖެއްސުމަށް މަސައްކަތް ކުރަމުންދާ ކަަމށް ވެސް ނިކިލް ވަނީ ބުނެފައެވެ. މީގެ އިތުރުން ނިކިލް ބުނީ ވަރަށް އަވަހަށް ފިލްމު އުފެއްދުމުގެ މަސައްކަތް ފަށަން ގަސްތުކުރާ ކަމަށެވެ.\nމީގެ 47 އަހަރު ކުރިން، ރާޖޭޝް ކަންނާ ފުލުފުލުގައި ގެނެސްދިން ކާމިޔާބު 17 ފިލްމަކީ އަދިވެސް ބެލުންތެރިން ބަލާ ފޫހިނުވާ ފިލްމުތަކެވެ. 1966 ވަނަ އަހަރު “އާހިރީ ޙަތު” އިން ބޮލީވުޑަށް ތައާރަފްވި ރާޖޭޝް ކަންނާގެ ފިލްމުތަކުގެ ތެރެއިން އެންމެ ފާހަގަކޮށްލެވޭ ފިލްމުތަކުގެ ތެރޭގައި އާނަންދު، އަރާދަނާ، ބަވަޗީ އަދި އާޕްކީ ކަސަމް ފަދަ ފިލްމުތައް ހިމެނެއެވެ،\nރާޖޭޝް ކަންނާގެ ހިދުމަތުގެ އަގު ވަޒަންކޮށް އެކިއެކި ދާއިރާތަކުން އިންޑިއާ އަށް ހިދުމަތްކޮށް ދިނުމުގައި ފާހަގަކޮށްލެވޭ ފަރާތްތަކަށް އިންޑިއާ ސަރުކާރުން ދޭ އެންމެ މަތީ އެވޯޑް ކަމުގައިވާ ‘ޕަދްމަ ބުޝަންއެވޯޑް’ވެސް އޭނާ އަށް ވަނީ ލިބިފައެވެ.\nރާޖޭޝް ކަންނާގެ ‘ކުލަ’ހަނދާންތައް


އިންތިހާއަށް އާދޭސް 13… – Esfiya\nޝީރީންއާއި ދިމާލަށް ބަލަން އިން އަޔާނާއަށް އިނދެވުނީ ޝީރީންކައިރިއަށް ދާންނުކެރިފައެވެ.\n“ޔާޔާ” ޝީރީންއާއި ދިމާލަށް ބަލަން އިން އަޔާނާ އުރާލަމުން މަނިކު ގޮވާލީ ހީލަމުންނެވެ. “ބިއްބި” އަޔާނާ މަނިކުގެ ކޮނޑުގައި ދެއަށް ވަށާލަމުން ކޮނޑުގައި ބޯއަޅާލީ ޝީރީންއާއި ދިމާލަށް ބަލަމުންނެވެ. އެހެން ނަމަވެސް ކުޑަ ކުޑަ އަޔާނާ މަނިކުގެ ކޮނޑުގައި މޫނު ފޮރުވާލީ ޝީރީންގެ ރުޅިވެރިމޫނުން ގޮތެއް ހަދާލުމުންނެވެ.\n“ދަރިފުޅު މާލެދާނަންތަ… ބައްޕިއާއި މާމަ އާއި ޔާޔާއާއި… ދާނަން؟” ލޯބިން ފުރިގެންވި ރާގަކަށް އަޔާނާއާއި ދިމާލަށް ބަލަމުން މަނިކު އަހާލީ ބޮޑު ފެންޑާގެ ޖޯލިގައި އިށިންނަމުންނެވެ. “މިންމި ނުދަނީ ކީއްވެ..” އަޔާނާއަށް ފަސްއެނބުރި ކޮޓަރިއާއި ދިމާލަށް ބަލާލެވުނީ ޝީރީންއާދޭތޯއެވެ. “މަންމި ބަލިވީމަ…. އެހެންވީމަ ބައްޕިމެން ޖެހޭނު އަވަސްކޮށް މަންމި ކައިރިއަށް އަންނަންދޯ….” މަނިކު އެހެން ބުނުމުން އަޔާނާ ބޯޖަހާލީ އާއެކޭ ބުނަމުންނެވެ.\n“ފަރިޔާލު ކޮބާ ކޮންކަމެއްގަ މާ ބުރަކޮށް ތިއުޅެނީ…..” ފިޔާތަކެއް ކޮށަން އިން ފަރިޔާލު ފެނި ޝިޔާމާ އަހާލީ އެގޭ ބަދިގެއަށް ވަންނަމުންނެވެ. “އާން މިގޭ ލައިލާ މާލެ ފޮނުވާލަން މިއުޅެނީ އޭނަގެ ދޮންބޭބެ ކައިރިއަށް… އަބަދު ގޭގަ އޮންނާތީ ލީނާވެސް މިހާރު އެކަމާ ޝަކުވާ ކޮއްފި… ކޮންމެވެސް ޕޭސްޓްރީއެކޯލަ…. އެކަހަލަ އެއްޗެއް ހަދަން އެދަނީ… އެހެންވެ އެދާބުރު ކުޅި ކާޖާ ކޮޅެއް ހަދާފަ ފޮނުވަން މިއުޅެނީ…” ފަރިޔާލު ހީލަމުން ބުންޏެވެ. “ލައިލާ މާލެ ދަނީތަ…. ކިހާ ދުވަހަކަށް އެމަންޖެ އެދަނީ…” ގޮނޑިއެއް ކައިރިކޮއްލަމުން ޝިޔާމާ އަހާލިއެވެ. “ހަމަހަށް….. އާން އަދި ހަނދާންނެތިފަ މީނީ…. އަޔާނާއަށް ކިހިނެއްވީ… ލައިލާ ބުނި އެމަންޖެ ގޮވައިގެން މާލެ ދާން އުޅޭވާހަކަ” ފަރިޔާލުއަށް އަޔާނާއާއި މެދު ކޮންބޮޑުވެވުނެވެ. “ކީކޭ ބުނާނީ ފަރިޔާލު… ވާގޮތެއް ނޭނގޭތީ މާލެ ދަނީވެސްމި…ފަރިޔާލު ލައިލާ ފޮނުވަންވީނު އަހަރެމެންނާ އެކު… އޭރަށް މަނިކުއަށްވެސް ފަސޭހަވާނެ ކަންނޭނގެ… އެކަމަކު ފަރިޔާލު އެއްބަހީޔާ އެނގޭ..” ފަރިޔާލުގެ އަތުގައި ހިފާލަމުން ޝިޔާމާ އަހާލީ އެހީއަކަށް ބޭނުންވާ މީހެއް ފަދައިންނެވެ. “ޝިޔާމާ ތީދެން އަހާކަހަލަ ވާހަކައެއްތަ… އަހަރެން ބުނާނަން ލައިލާ ކައިރީގަ…. އޭރުން ޝިޔާމާމެން ޑޮކްޓަރަށް ދައްކާ ނިމުނީމަ ލައިލާއަށް ދޮންބޭބެ ކައިރިއަށް ބަދަލު ވެވޭނު….. ޝިޔާމާ އެހާ ހާސްވާއެއްޗެއް ނޫން… އެކަމަކު ޝީރީން ނުދަނީތަ…” ފަރިޔާލު އެހެން ބުނުމުން ޝިޔާމާ އިސްދަށަށް ޖަހައިލިއެވެ. ” ދެން މިގެއަށް އާދެވުނީމަ މި މަސްކޮޅު ކޮށާދީފަ ދެވޭނީ…” ޝިޔާމާގެ މޫނުފެނި ފަރިޔާލު މައުލޫ ބަދަލު ކޮއްލީ ޝިޔާމާއަށް އުދަގޫވެފަ އިންހެން ހީވުމުންނެވެ.\n“ދެން އަޔާނާ ދުރަށްދޭބަލަ…. ހަމަ ގައިގަ ނުބައްދައި ނޯވެވޭތަ…” އެނދުގައި އޮތް އަޔާނާ ޝީރީންގެ ބަނޑުގައި އަތްބާއްވާލުމުން ޝީރީން އެއަތް ފޮޅާލީ ނުރުހުންވެއެވެ. “މިންމި” ކުޑަ ކުޑަ އަޔާނާ ހިތުގައި ޖެހުނީ ޝީރީންގެ އަޅާލުން ކުޑަކަން ފެނިއެވެ. އެހެންނަމަވެސް ޝީރީންއާއި ތަންކޮޅެއް ދުރަށް ޖެހިލަމުން އޮށޯވެލީ ޝީރީންއާއި ދިމާލަށް ބަލަމުންނެވެ. “ކިހާ ދެރަކަމެއް…. ތިހެން ދެލޯ ދިއްކޮއްގެން ބަލަން އޮއްވަ ކަލޭގެ ބައްޕަ އައިސްފިއްޔާބުނާނެ މަ ކަލޭ ރޮއްވަނީއޭ…… ބޮޑު މުސީބާތެކޭ ޖެހުނު ތީ” ޝީރީންއާ ދިމާލަށް ބަލަން އޮތް އަޔާނާފެނި ޝީރީންގެ ރުޅިގަނޑު ގަދަވިއެވެ. ބައްދައިގެން އޮތް ބާލީސް އެނދުމައްޗަށް ޖެހުމަށްފަހު ޝީރީން ކޮޓަރިން ނިކުރީ އަޔާނާ އާއި ދިމާލަށް ކުދިކިޔަމުންނެވެ.\nޝީރިންގެ އެ ނުރުހުން ބަސްތަށް ދެނެގަންނަން ނޭނގުނަސް އަޔާނާއަށް ރޮވުނީ ޝީރީންގެ ރުޅިވެރި މޫނާ ފެނި އަދި އަޑުލުމުންނެވެ. ބާލީސް މަތީއޮށޯވެގެން އޮތް އަޔާނާގެ ދެލޮލުން ހޯސްލާފައި ކަރުނަ ފައިބައިގަތް އިރު އެ ކުޑަ އަޑު ދިޔައީ ބާރުވަމުންނެވެ.\n“މަންމާ… މަންމާ” ބިސްކޯދު ހުސްކުރި މެދު ސައިޒު ފޮށިގަނޑެއް ހިފައިގެން ގެއަށް ވަތް މަނިކު ޝީޔާމާއަށް ގޮވާލީ ފެންނަން ނެތުމުންނެވެ. ޝިޔާމާއަށް ގޮވަމުން ފެނޑާގެ މެދާހަމައަށް އެރި މަނިކުގެ ދެފައި ހުއްޓުނީ އިވެންފެށި އަޑަކުންނެވެ. އަތުގައި އޮތް ފޮށިގަނޑު ބިންމައްޗަށް އެއްލާލަމުން މަނިކު ދުއްވައިގަތީ ކޮޓަރީއާ ދިމާލަށެވެ.\nކޮޓަރި ދޮރުހުޅުވާލި ވަގުތު ފެނުނު މަންޒަރުން މަނިކުގެ މެޔަށްދިޔައީ ފިނިވެގެންނެވެ. “ދަރިފުޅާ…” އެނދު މެދުގައި އިށީދެގެން ގިސްލާ ރޮމުން ދިޔަ އަޔާނާ އުރާލަމުން މަނިކު ދެކޮޅަށް ހިނގަން ފެށީ އަޔާނާ ހުއްޓުވުމަށެވެ. “ބައްޕިގެ ޕްރިންސެސްއަށް ތަދުވަނީތަ…” އަޔާނާގެ ގައިގެ އެތަން މިތަން ބަލަމުން މަނިކު އަހާލީ ކަންބޮޑުވެ ހުރެއެވެ. އޭރު އަޔާނާއަށް ވަނީ ރޮއި ރޮއި ދެލޯ ކައިރި ދުޅަވެ ރަތްވެފައެވެ. “ދަރިފުޅާ….. ބައްޕިގެ ޔާޔާ” އަޔާނާ އުނގުގައި ބައިދަމުން މަނިނު އަޔާނާގެ ކަރުނަ ފޮހެލަދިނީ އެ ދަރިފުޅުދެކެވާ ލޯބި ހާމަކުރަމުންނެވެ. ބަހެއް ނުބުނެ އަޔާނާ މަނިކުގެ މޭމަތީގައި ބޯއަޅާލުމުން މަނިކު އަޔާނާގެ ގައިގަ ބައްދާލީ ރައްކާތެރިކަން އިހްސާސްކޮއްދިނުމަށެވެ. މަނިކަށް އެކަން އަޔާނާއަށް ރަނގަޅަށްވެސް އަންގައިދެވުނުކަމުގެ ނިޝާނަކަށްވީ އެ އުނގުތެރޭގައި އޮވެ އަޔާނާ ހިނިތުންވެލަމުން ނިދާފައި އޮތްތަންފެނިއެވެ.\nބާލީސްމަތީ އަޔާނާ ބޭއްވުމަށްފަހު ދެފަރާތު ދެބާލީސް ކައިރިކޮއްލީ އަޔާނާއަށް ފަސޭހަވާނެހެންނެވެ. “މަގޭ ދަރިފުޅު” އަޔާނާގެ މޫނުމަތި ފޮހެލަ ދެމުން މަނިކު އެ ކުޑަ މަޑު ކޮލުގައި ބޮސްދިނެވެ. އަޔާނާ ރޯތާ ގިނައިރުވެއްޖެކަން މަނިކަށް އެނގުނީ އެލޮލު ކައިރީގައި ކަރުނައިގެ ރޮގުގެ ނިޝާން ރަތްކަމެއްގެ ސިފައިގެ ފެންނަން އިނުމުންނެވެ. އޭރުވެސް އަޔާނާއަށް ދިޔައީ ގިސްލެވެމުންނެވެ.\nއެނދުން ތެދުވެ މަނިކު ދެއަށް މުއްކާވާލީ ދެބުމަ ގޮއްޖަހަމުންނެވެ. “ޝީރީން،……ޝީރީން….. މަންމާ….. މަންމާ…” ކޮޓަރިން ނިކުންނަމުން މަނިކު ދިޔައީ ފަހަރަކު ކޮޓަރިއެއް ބަލަމުންނެވެ. “ދަރިފުޅާ ކިހިނެއްވީ” ބޭރު ދޮރުން ވަދެގެން އައި ޝިޔާމާއަށް މަނިކުގެ މޫނުފެނި ކޮންމެވެސް ކަމެއް ވެއްޖެކަން އެނގުނެވެ. “މަންމާ އަޔާނާ އެކަނި ގޭގައޮތީ…. ގޭގަ އެކަކުވެސް ނެތީތަ،….” މަނިކު ހިތްހަމަ ނުޖެހިފައި ހުއްޓަސް ވާހަކަ ދައްކަމުން ދިޔައީ މަޑުންނެވެ. “މަންމަ މިއައީ ފަރިޔާލު ކައިރިއަށް ވަދެލާފަ…. ޝީރިން އިނީމަ މަންމަ ދިޔައީ… ކޮބާ މިހާރު އެމަންޖެ….. ޝީރީން ނެތީތަ…” ޝިޔާމާއަށް އަޔާނާ ހޯދާލެވުނެވެ. “އަޅުގަނޑު އައި އިރު އެކަކުވެސްނެތް.. އަޔާނާ ރޮއި ރޮއި ވަރުބަލިވެފަ އޮތީ… ދެންމެ އެނިދީ…” މަނިކު ރުޅި އައިސްފައި ހުރިލެއް ބޮޑުކަމުން ޝީރީންގެ ނަންކިޔަންވެސް ފޫހިވިއެވެ.\nމެންދުރުގެ އެ ހޫނުވަގުތުގައި ރަށުގެ ގިނަބަޔަކު ބަނދަރަށް ޖަމާވެފައި ތިބީ އެބަޔެއްގެ އާއިލާ ނުވަތަ ރައްޓެހިން ފުރުވުމަށެވެ. މަނިކުވެސް އަޔާނާ އުރައިލައިގެން ހުރި އިރު އިނީ ސަމްސިއްޔައާއި ވާހަކަ ދައްކަންށެވެ. “ދަރިފުޅާ މަންމައަށް ގުޅައްޗޭ ވާނުވާ އަންގަން… މާމަގެ ކަނބުލޮއަށް ނުވާނެ ދެރަގޮތެއް އިރާދަކުރެއްވިއްޔާ…..” އަޔާނާގެ ކޮލަށް ބޮސްދެމުން ސަމްސިއްޔަ ސަލާމްކޮއްލިއެވެ. “ޝީރީންވެސް ބަލައިގެން އުޅޭތި…އެހާ ބޭރަށް ނުދައްޗޭ…. ދަރިފުޅުގެ ރައްޓެހިން ތިބޭނީ މިހާރުވެސް ލަސްވެފަ…” އަފީފްވެސް ޝީރިންގެ ބޮލުގައި ފިރުމާލަމުން ނަސޭހަތްތެރިވިއެވެ.\n“ހިނގާ ދާން… މަންމާ ދަނީ…” ސަމްސިއްޔައާއި އަފީފްއަށް ބަލާލަމުން މަނިކު މިސްރާބުޖެހީ މާލެ ފުރަން ތައްޔާރަށް އޮތް ބޯޓަށް އެރުމަށެވެ. ގެނޭ އަހަރެން އަތަށް… ހިނގާ ދާން ޝީޔާމައްތާ…” މަނިކު އަތުގައި އިން އަޔާނާ އުރާލަމުން ލައިލާ ޝިޔާމާގެ އަތުގައި ހިފާލިއެވެ. ” މަނިކު ކީއްކުރަންތަ އެ ލައިލާއެއް އެދަނީ…. މަނިކު….. ހަމަ ވާހަކަ ނުދައްކަން ދޯ ތީނި… މަށައްހެޔޮ… މަންމަ ނުބުނި ނަމަ މަ މިދަތުރު ބައިވެރިވެސް ނުވީމުސް…. ހީވަނީ މަ ކުރާހިތުން ކުރާކަމެއްހެންމީ…” މަނިކުއާއި ދިމާލަށް ލޯއަޅާލަމުން ޝީރިން ހަމަޖެހިފައިވާ ސީޓަށްގޮސް އޮށޯވެލިއެވެ. މަނިކު ޝީރީންގެ އަމަލުތަކަށް ބަލަން ހުރި އިރު މަނިކު އެކަމާ އަޅާނުލާ ދޫކޮއްލީ މިކަހަލަ އަދި އެތައް ކަންތަކެއް ފެންނާނޭ ހިތާ ހިތާ ބުނަމުންނެވެ.\nމާލޭ ފަޅަށް ވަތް ދޯނި ގާތް ކުރީ އެރޭ ދަންވަރުއެވެ. ބޯޓުން އެންމެން ފައިބައި ނިމި ހަމަވުމުން މަނިކު ޝިޔާމާމެން ކައިރި މަޑުކުރުމަށްފަހު ތަންކޮޅެއް ދުރަށްޖެހިލީ މީހަކަށް ގުޅަމުންނެވެ.\n“ހިނގާ ދާން…. މި ޕިކަޕަށް އެއްޗެހި އަޅާނީ….” ނަދީމް ދުރުން ވާހަކަ ދައްކަމުން އައިސް ފޮށިތަށް ނަގަން ފެށިއެވެ. ދުރުގައި މަންޒަރު ބަލަން އިން ލައިލާގެ ހިތަށް އެވަގުތު ގޮތެއްވެގެން ދިޔައެވެ. ނަދީމް ނުފެންނަތާ މިހާރު ދެއަހަރަށް ވުރެއް ގިނަދުވަސް ވާނެއެވެ.\nނަދީމްގެ ތުނިކޮށް ކޮށާލެވިފައިވާ އިސްތަށި ގަނޑު އެ ކުރުކޮށް ކޮށާފައިވާ މަތިމަހާއި ތުނބުޅިއާއި ވަރަށްވެސް ގުޅެއެވެ. ކުރިއަށްވުރެއް ބޮޑަށް މީހާގެ ހަށިގަނޑިގެ މަސްތަށް ބާރުވެފައި ހުރިކަން އެނގެނީ ގަޔަށް ހެޔޮވަރު ކޮއްފައިވާ އަތްދިގު ޓީޝާޓުންނެވެ. ޓީޝާޓުގެ ދަށުން ލާފައިވާ ސޯޓުބުރިން މީހާގެ ރީތިކަން އެތަށް ގުނަ އިތުރުކޮއްދެއެވެ. ލައިލާއަށް އިނދެވުނީ ނަދީމްއާ ދިމާލަށް ބަލަންށެވެ.\n“ލައީ ހިނގާދާން… މިރޭ ނުދާ ރެއެއްތަ…” ޝިޔާމާ އަތުގައި ނިދާފައި އޮތް އަޔާނާ އުރާލަމުން މަނިކު ލައިލާއާއި ސަމާސާ ކޮއްލިއެވެ. “ހެހެހ ނޫން….”ސިހުންކަން ލިބުނަސް ލައިލާ ބެލީ ހަމަޖެހޭތޯއެވެ. މަޑުހިނގުމެއްގައި މަނިކު ފަހަތުން ދިޔަ ލައިލާ ޕިކަޕަށް އެރި އިރުވެސް ނަދީމްއާއި ދިމާލަށް އިރު އިރުކޮޅާ ބަލާލެވެއެވެ. އެހެން ނަމަވެސް ނަދީމް އެއްފަހަރުވެސް ބަލާ ނުލުމުން ލައިލާގެ ހިތުގައި ޖެހުނެވެ.\nޕިކަޕްގޮސް މަޑުކޮއްލީ ތިން ބުރިއަށް ނަގާފައިވާ ރީތި ގެއެއްގެ ކުރިމައްޗަށެވެ. ލައިލާއާއި ޝީރީން އަދި ޝީޔާމާ ޕިކަޕުން ފައިބައި މަޑުކޮއްލީ ފޮށިތަށް ބާލަންދެންށެވެ.\n“ކޮބާ ރަނގަޅުތަ… ދެކޮޓަރިއާ ސިޓިންރޫމްއެއް… އަސްލު މިހާ ކުޑަ ވަގުތުކޮޅަކުން ވީ މިވަރު…. ނަސީބެއް އަދިވެސް އަހަރެމެންގެ ރައްޓެހިން ތިބޭކަންދޯ މަނިކު….” ޝިޔާމާއާއި ވާހަކަ ދައްކަމުން ނަދީމް ހީލީ މަނިކަށް ދޯ ދެމުންނެވެ.\n“ނޫނޭ ރަނގަޅޭ… މަންމާ ދޭބަލަ ތަންމަތި އަޅާދޭން… އަޔާނާ ބޭއްވޭނީ އޭރުން…” މަނިކު ނިދާފައި އޮތް އަޔާނާއަށް ބަލާލަމުން ބުނެލިއެވެ. “ނޫނޭ އަހަރެން އަންނާނަން… ” ލައިލާ ކައިރީގައި ބަނދެފައި އޮތް ތަންމަތި ބޮނޑި ހިފައިގެން އެތަނުން އެއްކޮޓަރިއަށް ވަނެވެ. ކޮޓަރިއަށް ވަދެ ދޮރުޖެހުމައްފަހު ލައިލާ ފުންނޭވާއެއްލިއެވެ. ބަނދަރުން ފަށައިގެން ގެއާ ހަމައަށްވެސް އެންމެ ފަހަރަކުވެސް ނަދީމް ލައިލާ އާއި ދިމާލަށް ބަލާނުލައެވެ. އަނެއްކާ ނަދީމް މީހަކާ އިނީތަ…. ނޫން ނުވާނެ.. މަނިކު ބުނީސް އޭނަ އިންނަމަ.. އަނެއްކާ ކުއްޖަކާ ރައްޓެހިވީބާ….. ލައިލާ އަމިއްލަ ހިތާ އެތަކެއް ސުވާލެއް ކުރަމުންދިޔައީ އެ ހިތަށް ފިނިކަމެއް ލިބޭތޯއެވެ. އެހެން ނަމަވެސް މޭމަތީގައި އަތް އަޅައިގެން އިން ލައިލާ ސިހުނީ ލައިލާއަށް ގޮވަމުން ކޮޓަރިއަށް ވަންމީހާ ފެނިއެވެ.\nHurihaa kudhinn. Miothy 13 vana bai. mibaives kamudhaanr kamah hykuran. ??\nHeiii…vrh riithi mi prt vx…whrn nxt prt lov\nreethi ekam thankolhe lahee up kuraaleh\nV rythi. ..nadheem tha evany???????\nލޯބި March 27, 2017


Raajjey match ah ticket nulibumun gadhakamun dhandah vadhegenfi | Mihaaru\nޚަބަރު / ސާފް ޗެމްޕިއަންޝިޕް\nރާއްޖޭ މެޗަށް ޓިކެޓް ނުލިބުމުން ގަދަކަމުން ދަނޑަށް ވަދެގެންފި\nޓިކެޓް ވިއްކަން ފެށުމުގެ ކުރިން ގިނަ ބަޔަކު ގޮސް ކިއޫގައި ތިބި. ޓިކެޓް ކައުންޓަރު ބަންދުކުރުމާ އެކު ބަޔަކު ރުޅިގަދަވެ ދަނޑަށް ވަދެގަނެ ނުރުހުން ފާޅުކުރި\nޓިކެޓް ގަންނަން ދިޔަ ބައެއް މީހުންނަށް ޓިކެޓް ނުލިބުމުން ހިތްހަމަނުޖެހުން ފާޅުކުރުމަށް ފަހު ދަނޑަށް ވަދެފައި. -- ފޮޓޯ: ފަޔާޒް މޫސާ / މިހާރު\n09 އޮކްޓޯބަރ 2021 - 12:15\nސާފް ޗެމްޕިއަންޝިޕްގައި ރާއްޖެ އާއި ސްރީ ލަންކާ މާދަމާ ކުޅޭ މެޗުގެ ޓިކެޓް ހުސްވުމުން ޓިކެޓު ގަންނަން ދިޔަ ބައެއް މީހުން ރުޅިގަދަވެ ގަލޮޅު ދަނޑަށް ވަދެގެންފި އެވެ.\nމާދަމާ ހަވީރު 4:00 ގައި އޮންނަ މެޗުގެ ޓިކެޓު މިއަދު ވިއްކަން ފެށުމާ އެކު ހެނދުނު ގޮސް ގިނަ ބަޔަކު ކިއުގައި މަޑު ކުރި އެވެ. ގަލޮޅު ދަނޑުގެ މައި ގޭޓާ ހިސާބުން ބަނަފްސާ މަގުގެ ކޮޅާ ޖެހެންދެން ކިއޫ ދަމާލާފައި އޮތެވެ.\nއެކަމަކު، ޓިކެޓު ހުސްވެ، ޓިކެޓު ކައުންޓަރު ބަންދުކުރުމުން، ޓިކެޓު ގަންނަން ގޮސް ތިބި ދިވެހީން ވަނީ ނުރުހުން ފާޅުކޮށް ޓިކެޓު ކައުންޓަރު ކައިރިއަށް އެއްވެފަ އެވެ. އެތަނުން ބައެއް މީހުން ވަނީ ގަދަކަމުން ގަލޮޅު ދަނޑަށް ވަދެ ސިޑިބަރިތަކަށް އަރައި އެފްއޭއެމްގެ ރައީސް ބައްސާމް އަދީލް ޖަލީލްގެ އިސްތިއުފާއަށް ވެސް ގޮވައިފަ އެވެ. ޓިކެޓް ވިއްކާ ތަނުގައި ފުލުހުން ތިބި ނަމަވެސް މީހުން ކޮންޓްރޯލް ކުރެވޭ ގޮތެއް ނުވި އެވެ.\nރާއްޖެ-ލަންކާ މެޗުގެ ޓިކެޓު ހުސްވުމުން ނުރުހުން ފާޅުކޮށް ދަނޑު ކައިރީގައި ބަޔަކު އިށީނދެގެން -- ފޮޓޯ: ފަޔާޒު މޫސާ/މިހާރު\nޓިކެޓް ނުލިބިގެން ހިތްހަމަނުޖެހުނު މީހުން ދަނޑު ކައިރީ މަގުމަތީ އިށީނދެ ތިބެގެން ވެސް ނުރުހުން ފާޅުކުރަމުން ދިޔަ އެވެ.\nއެނގިފައިވާ ގޮތުގައި ޓިކެޓު ގަންނަން ދިޔަ މީހުން ހޫނުވީ، ޓިކެޓު ކައުންޓަރު ބަންދު ކުރުމުންނެވެ. އެތަނުން ވާހަކަ ދެއްކި މީހަކު ބުނި ގޮތުގައި ކިއުގައި ތިބި މީހުންގެ ތެރެއިން ޓިކެޓު ލިބުނީ ވަރަށް މަދު ބަޔަކަށެވެ.\nރާއްޖެ-ލަންކާ މެޗުގެ ޓިކެޓު ގަންނަން ގިނަ ބަޔަކު ދަނޑު ކައިރީގައި ކިއު ހަދާފައި. -- ފޮޓޯ: ފަޔާޒު މޫސާ/މިހާރު\nނަމަވެސް، ޓިކެޓު ހުސްވި ކަމެއް ނުވަތަ ނުވާ ކަމެއް ރަސްމީކޮށް އެފްއޭއެމްގެ ފަރާތުން އަދި ކަށަވަރެއް ނުވެ އެވެ.\nރާއްޖެ އާއި ބަންގްލަދޭޝްގެ ކުޅުނު މެޗަށް ބަންގްލަދޭޝްގެ ސަޕޯޓަރުންނަށް ވިއްކި ޓިކެޓުތައް ހުސްވުމުން ވެސް މީގެ ކުރިން މައްސަލަ ހޫނުވެފައިވެ އެވެ. ބަންގްލަދޭޝްގެ ސަޕޯޓަރުންނަށް ޓިކެޓު ވިއްކީ އަވޭ ސަޕޯޓަރުންނަށް ޓިކެޓު ވިއްކާ އާންމު އުސޫލުގެ ދަށުން 200 ޓިކެޓެވެ.\nފުޓްބޯޅަ ސާފް ޗެމްޕިއަންޝިޕް\n53 ކޮމެންޓް, 40 ރިއެކްޝަންސް\nމިނިސްޓަރުންނާއި މަޖިލިސް މެމްބަރުންނާއި މިބާވަތުގެ މީސްމީހުންގެ ޢާއިލާ އަށް ޓިކެޓް ރިޒާވް ކޮށްފައި ބަހައްޓާ. ޢަންމު މީހުން މެޗް ބަލާނެ ކަމެއް ނެތް.\nދެން ޓީވީ އިން ބެލިޔަސް ހަމަ ވާނީ ރަނގަޅޭ. ކިހިނެތް ވެގެން ތަ ބައެއް މީހުން މި އުޅެނީ. ހުރިހާ ކަމެއްގަ އޯވާ ނުވެބަލަ.\nދަނޑަށް ފުލްކޮށް ވަދެވޭނެ ވަރެއް އިއުލާން ކޮށްފަ މެޗު ފެށެން5ދަޑިއިރަށް ވީމަ ދަނޑުގެ ކައުންޓަރު ހުޅުވާފަ އަނަްނަ މީހުނަށް ދަނޑަށް ވަދެވޭނެހެން ޓިކެޓް ވިއްކަބަލަ. އޭރުން ދަނޑު ފުރެންދެން އަންނަ ބަޔަކު ވަންނާނެ.. ދެން އަނެއްކާ ނުޖެހޭނެ ކޮންމެވެސް ވީއަޕީއޭ ކިޔާފަ 3000 ޓިކެޓު ހިފަހައްޓައިގެން ތިބޭކަށް.. މީކީ އިނގިރޭސިވިލާތެއްނޫން ނެތް ފެންވަރު ދައްކާފަ އިއްޒަތްލިބިގަނެގެން އުޅޭ މީހުނަށް ހުރިހާ މޮޅެއް ހޯދަދޭކަށް.. ދިވެހި ސަޕޯޓަރުންގެ އެހީ ބޭނުމިއްޔާ ސަޕޯޓަރުންނަށް ދަނޑަށް ފަސޭހަކަމާއެކު ވަދެވޭނެ އިންތިޒާމް ހަމަޖައްސާ.. ނޫނީ ތިކަން ހުއްޓާލާ...\nމެޗްބަލަން ވަންނަން ބޭނުންވާ ފަސްހާސް އާއްމުންނަށް ޓިކެޓް ލިބުނިއްޔާ ވާނެބާ!\nމީ ..... ދިވެހިންނޭ...... ކޮންމެ ކަމެއްގަވެސް އޮޅުވާލުމާ ކޮރަޕްޝަނާ، ވައްކަން ނޫންކަމެއްނުކުރާނެ. ބޮޑުއަގުގަ ވިއްކަން ޓިކެޓްކޮޅު ކައްވާލީ ނޫންބާ.\nދަނޑަށް ނުވަދެ ގޭގަ މެޗު ބަލަން ޖެހުނަސް އެކަކުވެސް ބްލެކް މާކެޓުން އަގު ބޮޑު ޓިކެޓް ގަންނާނެ ކަމެއް ނެތް. އޭރަށް ތިބޭނެ ޓިކެޓް ބޮނޑި ހިފައިގެން ގެއްލުން ވެފަ ރޯން. ދިވެހިން ވާ ގޮތަކީ ކުލި ދައްކާނެ ލާރި ނެތަސް، ކައްކައި ކާނެ ލާރި ނެތަސް 700 ރުފިޔާ ދީފަ ބެނުންވީމަ ހަަމަ ގަންނާނެ ޓިކެޓް ދަނޑަށްވަންނަންކިތައްމެ އަގުބޮޑަސް. ޓީވިދޮށުގަ ގްރޫޕް ހަދާލާފަ ކެއުން ގަނޑަކާ އެކީ ބެލިޔަސް އޯކޭ ވާނެ ބައެއް ފަހަރު.\nޓިކެޓު ވިއްކަބަލަ އޮންލައިންކޮށް އައިޑެންޓިފިކޭޝަނަކަށް އެއް ޓިކެޓު ކިއުއާރު ކޯޑު ނޫނީ ބާކޯޑުލާފަ. ދެން އެންޓްރެންސްގަ އައިޑެންޓިފިކޭޝަން ދިމާވޭތޯ ބަލާފަ ވައްދަބަލަ. އޭރުން މީހަކަށް5ޓިކެޓުވެސް ވިއްކާކަށް ނުޖެހޭނެ. ދަނޑަށް ވަންނާނީވެސް ޓިކެޓު ގަތްމީހާ.\nބަލަގަ އޮންލައިން ކޮށް ޓިކެޓްގަންނަން ނޭގޭމީހުންވެސް އުޅޭ. ދެނޯ؟\n5،000 ޓިކެޓް ވިއްކިޔަސް، މިވާގޮތަކީ އަގުހެޔޮކޮށް ވިއްކާ ޓިކެޓްތައް މިގަންނަނީ 500 ޓިކެޓް އެއްފަހަރާ ގަނެފަ މިވިއްކަނީ 1،000 ރުފިޔާއަށް ޓިކެޓެއް، ދެން ފަހުވަގުތު ޓިކެޓް ނުލިބުނީމަ ދިވެހިންނަށް ނޯވޭ އިތުރު ގޮތެއް އަގުބޮޑުކޮށް ޓިކެޓް ގަތުން ނޫން. ދިވެހިންގެ ތެރެއިން މަދުބަޔަކު މިބޭނުންވަނީ ކުއްލިއަކަށް މުއްސަނދި ވާން. އެފް.އޭ.އެމްއިން މީހަކަށް އެއް ޓިކެޓްގެ އުޞޫލުންނެއް ނޫން ވިއްކަނީ. އެފް. އޭ.އެމް މީ ފެއިލްވެފަ އޮތް ތަނެއް.\nސަރުކާރު އޮފީސްތަކަށް ހާއްސަ ޓިކެޓް (ޔައުނީ ސިޔާސީ ޓިކެޓް) ނެގުމަށްފަހު ބާކީ އެއްޗެއް އޮތިއްޔާ ރައްޔިތުންނަށް. ދެން މީހުން ވަދެގަތީމާ އެމީހުން ކުށްވެރި ކުރެވޭނެތަ؟\nކީއްވެ ނުވާންވީ؟ ދެގޯހުން ރަގަޅެއް ހަމަވޭތަ؟\nބަންގްލަދޭޝް މީހުންނައް ޓިކެޓު ނުވިއްކުމުން އެކަން އޯކޭވި މީހުން އޭގެ ދެދުވަހެއް ފަހުން ޓިކެޓް ނުލިބިގެން ތެޅިފޮޅެނީ. މި ދުނިޔެއަކީ ވިސްނައިފި މީހަކައް އިބުރަތުން ފުރިގެން ވާ ތަނެއް.


ހުވާ ކޮށްފާ ބުނަން ލޯބި ވޭ4– Esfiya\nލޯބި ވެރިޔާ ( ނަން ހާމަ ކުރަން ބޭނުންމެނޫން ) : ހަލޯ ( ދެރަވެފާ )\nއަހަރެން : ކިހިނެއް ވީ ؟\nލޯބިވެރިޔާ : އަހަންނަށް މާފް ކުރޭ … އަހަރެން ތި ލޮއިއްބަށް އެޅުނީ ހުރަހެއް އަދި އަހަރެން ގެ ހިތުގައިވަނީ ތި ނަން އެކަމް އަހަރެން ގެ މައިންބަފައިން މިހާރު އޯކޭ އެއް ނޫން …\nއަހަރެން : އޭ ކީއްވެ ؟\nލޯބިވެރިޔާ : ނޭންގެ … އަހަރެން މި އުޅެނީ އެހެން މީހަކާ އިންނަން ..\nއަހަރެންގެ ކަންފަތަޢް އެ އަޑު ޖެހުމުން އަހަންނަށް ލިބުނީ އެހެން ކަހަލަ ހިތްދަތި ކަމެއެވެ . އިތުރަށް ވެސް ލިބުނީ އެހެން ހިތް ދަތި ކަމެއެވެ . އެއީ ތަޤުދީރެއެވެ.\nމި ހިތް އެއްކޮށް ކުދި ކުދި ވި ކަހަލައެވެ . މިއީ ކޮށްފަދަ ދުނިޔެ އެއް ހެއްޔެ ؟ އަހަންނަކީ ކޮންފަދަ ބަދު ނަސީބު ވެރި އެއް ހެއްޔެވެ ؟ އަހަރެން އެ ހިޔާލުގައި އިންދައި އަހަރެން ގެ އެއްމެ ގާތް އެކުވެރިޔާ ގެ ފޯން ކޯލް އެއް އައެވެ . ނަމަވެސް އަހަންނަކަށް ވާހަކަ ދެއްކޭނޭ ހިތް ވަރެއް ނެތެއެވެ . އަހަރެން ގެ ހަށިގަނޑުން ވަރު ދޫވާ ކަހަލައެވެ . އަހަރެންގެ ލޮލުން ކަރުނަ ފޫދިގެން ހިގައްޖެއެވެ . އަހަރެންނަކީ ކޮންކަހަލަ މީހެއް ހެއްޔެވެ ؟\nއަނެއްކާ ވެސް އަހަރެންގެ އެންމެ ގާތް އެކުވެރިޔާ ފޯނު ކޯލް އެއް އެވެ . އަހަރެން އެ ފޯން ކޯލް ނެގީމެއެވެ.\nޒައިދް : ހޭ މޭން … ކައޭ ކީއްކުރަނީ ފޯނު ނުނަގާ\nއަހަރެން : ކަ ….. ކަ ….. ކަމެއް ނުކުރަން\nޒައިދް ؛ އަނެއްކާ ކަމެއް ގޯސް ވީ ތަ ؟ ބުނެބަލަ މޭން\nއެހެން ބުނުމް އަހަރެން ރޮވެން ފަށާފިއެވެ . އަވަސް އަވަހަށް އަހަރެން ފޯން ބޭއްވީމެއެވެ . ބޭއްވުމަށް ފަހު އަނެއްކާ ވެސް ޒައިދް ގުޅަން ފަށާފިއެވެ . އަހަރެން އެ ފޯން ނުނަގަމެއެވެ . އަހަރެން ފޯން ނިއްވާލީމެއެވެ . އަހަރެން އެ ވާހަކަ ނުދެއްކުމުގެ ނިޔަތުގައެވެ . އަހަރެން ބޭނުން ވަނީ އެކަނި ވެލާށެއެވެ . އަހަރެން ގެ އިހުސާސްތަށް ނޭންގޭ މީހުންނަށް ނޭންގުމަށެއެވެ .\nބޮލަށް ބަރުވެފައި ހުރުމުގެ ސަބަބުން އަހަރެން ކުޑަކޮށް ޖައްސާލީމެއެވެ . އަހަރެން ގެ އޮފިސް ބޮޑު މީހާއަށް މެސްޖް އެއް އަކުން މިޔަދު ބަލިވެ އުޅޭ ވާހަކަ ބުނުމަށް ފަހު މިޔަދު ސަލާމް ޖެހީމެއެވެ .\nއެހެން އޮވެ ނިދުނު ވަގުތެއް ނޭންގުނެއެވެ . އަހަންނަށް ހޭލެވުނީ އަހަންނަށް މީހަކު ގޮވާ އަޑަށެއެވެ . އަހަރެން ލޯ ހުޅުވާލި އިރު އަހަރެން ވަށައިގެން އެތަކެއް ބައެއް ތިއްބެއެވެ . ވާނުވާ ހާލުގައި އެ މީހުން ބަލަން ތިއްބެއެވެ . އަހަރެން ގެ ގާތް އަދި ހުރިހާ ކަމެއް ވެސް ހިއްސާ ކުރަމުން އަންނަ ޒައިދް ވެސް ހުއްޓެއެވެ .\nއަހަރެން އަގައިން ވެސް ނުބުނެ އަހަރެން ހިގައިގަތީ ޒައިދް އާ އެކު ކޮފީ ބޯށެއެވެ . އަހަރެން ރުއި އަދި އަހަރެން ކުރާ ހިތާމަ އެކަކަށް ވެސް އެއްގުމެއް ނެތި އަހަރެން ދިޔައީ ޒައިދް އާއެކު ކޮފީ އަކަށެވެ\n8 މިނެޓް ފަސް\nއަހަރެން : އަހަރެން އެންމެ ލޯބިވާ މީހާ މިޔަދު ގުޅި ގުޅާފާ ބުނި އަހަރެންނާ އެކު އުޅެން ބޭނުން ނުވާ ކަމަށާއި އަދި އޭނަގެ އާއިލާ މީހުން އެހާ ރަގަޅު ނޫން ކަމަށް ވެސް ބުނި އަދި އެހެން މީހަކަށް އިންނަން އުޅޭ ވާހަކަ ވެސް ބުނި މިޔަދު އަހަރެން އޮފީހަކަށް ވެސް ނުދަން\nޒައިދް : ކީކޭ ؟ ކައޭ ހަމަތަ ؟ ހަމަތަ ؟ ދޮގު ނުހަދާ\nއަހަރެން : އާން … އެހެން ބުނުމަށޯ މި ގުޅީ … އެހެން ބުނުމަށް ފަހު އިރު ކޮޅެއް ނުވެ ޒައިދް ތި ގުޅީ އަހަރެން އެކަން ފޯން އިން އަންގަން ބޭނުން ނުވާތީ އަހަރެން ފޯނު ބޭއްވީ ވެސް އަދި އަހަރެން ބޯ އަބުރާތީ ޖައްސާލީ ވެސް .. ދެން އަހަރެން ނަށް ހޭވެރިކަން ވީއިރު ޒައިދް ތިޔައީ އަހަންނަށް ވެސް ނޭންގޭ ބައެއް ގޮވާގެން ދެން ކިހިނެއް ވާނީ ؟\n5 ވަނަ ބަޔަށް އިންތިޒާރު ކޮށް ލައްވާ ……………\nThyga thi iny ekithanthan kolhu repeat vefa… Maaginain… Dhen faharaku rangalhu kohlahchey ??.. Adhi thankolheh in.. Mi maahaulaky.. Mieehbaheh vakavakin ehnoon ingey.. Plx dnt mind dear.. Aneheh v reethi


Umurun 107, boakoshaathaa 96 aharu | Mihaaru\nލައިފްސްޓައިލް / އުމުރުން ދުވަސްވީ މީހުން\nއެންތަނީ މަންޝިނެލީގެ އުމުރުން މިހާރު 107 އަހަރެވެ. އޭނާގެ މަސައްކަތަކީ ބޯކޮށުމެވެ. އުމުރުން ކިތަންމެ ދުވަސް ވިޔަސް މި މީހާ އާމްދަނީ ހޯދަން ކުރާ މަސައްކަތަކަށް ހުއްޓުމެއް، ވަރުބަލި ކަމެއް އަދި ފޫހިވުމެއް ނެތެވެ. އެންތަނީ ބޯކޮށުމުގެ މަސައްކަތް ކުރާތާ މިހާރު 96 އަހަރުވެއްޖެ އެވެ.\nދުނިޔޭގެ ރެކޯޑް ފޮތުން ވެސް އޭނާ ވަނީ ޖާގަ ހޯދައިފަ އެވެ. އެންމެ ދުވަސްވީ ބޯކޮށާ މީހާގެ ރިކޯޑް އެންތަނީ އަށް ލިބުނީ އުމުރުން 98 އަހަރުގައި 2009 ގަ އެވެ.\nދިރިއުޅުގެ ކޮންމެ ދުވަހަކީ ވެސް އެންތަނީ ކަސްޓަމަރުންގެ އިންތިޒާރުގައި ހުންނަ ދުވަހެކެވެ. ނިއު ޔޯކްގެ ނިއު ވިންޑްޒާ އަވަށުގައި "ފެންޓާސްޓިކް ކަޓްސް" ގެ ނަމުގައި ހިންގާ ކުޑަކުޑަ ސެލޫގައި ލޯތްބާއި ޝައުގުވެރިކަމާ ހިދުމަތް ދިނުމުގައި މިވަރެއް ނެތެވެ.\nއޭނާގެ ކައިރިން ގަވައިދުން ހިދުމަތް ހޯދާ މީހުން ބުނާ ގޮތުގައި އެ މީހުންގެ ބޯ އެންތަނީ ކޮށައިގެން ނޫނީ ހިތްހަމަޖެހުމެއް ނުލިބެ އެވެ. އޭގެ ތެރެއިން އެކަކީ ފާއިތުވި 10 ވަރަކަށް އަހަރު އެންތަނީ ލައްވައި ނޫނީ ބޯނުކޮށުވާ ކްރިސް ޑޫން އެވެ. އޭނާ ބުނާ ގޮތުގައި އެންތަނީ ނޫނީ "ފްލެޓް ޓޮޕް" ސްޓައިލަށް ބޯކޮށަން އެނގޭ މީހަކު ނެތެވެ.\n"އެންމެ ފަހު ނޭވާއާ ހަމައަށް ވެސް މި މަސައްކަތުގައި ދެމިހުންނާނަން."\n"ހަޔާތުގެ ކޮންމެ ދުވަހަކީ ވެސް އުފާވެރި އަދި ހިތްހަމަޖެހޭ ދުވަހެއް. ކަސްޓަމަރެއްގެ އިންތިޒާރުގައި ހުރުމަކީ އަހަންނަށް ހިތްހަޖެހުން ލިބޭ ކަމެއް،" އެންތަނީ ބުންޏެވެ.\nއޭނާ ބުނި ގޮތުގައި އެއްވެސް މަސައްކަތެއް ނުކޮށް ގޭގައި ހުންނާކަށް އޭނާގެ ހިތެއް ގަބޫލެއް ނުވެ އެވެ. އެހެންވެ އެންތަނީއަކީ އަބަދުވެސް މަސައްކަތުގައި ހަރަކާތްތެރިކޮށް އުޅޭ މީހެކެވެ. އުމުރުން ގަރުނަކަށް ވުރެ ގިނަ ދުވަސް ކަނޑައްތުވި އިރު ވެސް، އޭނާ ސިއްހަތު ރަނގަޅުކޮށް ހުރީ އެ ސަބަބާ ހުރެ އެވެ.\n"އެއްވެސް ކަމެއް ނުކޮށް ގޭގައި ހުރުމަކީ އަހަންނަށް ވާނެ ކަމެއް ނޫން. ހުއްޓުމެއް ނެތި މަސައްކަތް ކުރާތީ އަހަންނަށް އަބަދުވެސް އިހުސާސް ކުރެވެނީ ޒުވާންކަން،" އޭނާ ބުންޏެވެ.\nއެންތަނީ ބޯކޮށުމުގެ މަސައްކަތަށް ނުކުތީ އުމުރުން އެންމެ 11 އަހަރުގަ އެވެ. އެއީ އޭރު އޭނާގެ ބައްޕަ އަށް ހަފުތާއެއްގެ މައްޗަށް ލިބޭ 25 ޑޮލަރުން ދެކޮޅު ނުޖެހޭތީ އާއިލާ އަށް އެހީތެރިވުމުގެ ގޮތުންނެވެ. އެންތަނީގެ ދިރިއުޅުން ވެސް ކޮޅަށް ޖަހައިދިން ކެރިއަރު އެ ހިސާބުން ފެށުނީ އެވެ. ފަސްއެނބުރި ބެލުމެއް ނެތެވެ.\n"އެންމެ ފަހު ނޭވާއާ ހަމައަށް ވެސް މި މަސައްކަތުގައި ދެމިހުންނާނަން،" ހަތް ބެއިން ތިބި އާއިލާއަކަށް ނިސްބަތްވާ އަދި މިހާރު ހުވަފަތްވެފައި ހުރި އެންތަނީ ބުންޏެވެ. "އަހަރެން ވަރަށް ގަޔާވާ ކަމެއް ބޯކޮށަމުން މީހުންނާ އެކި ކަހަލަ ވާހަކަތައް ދެއްކުމަކީ. އެހެންވީމަ މި މަސައްކަތާ ނުލައެއް އަހަންނަކަށް އެންމެ ދުވަހަކަށް ވެސް ނޫޅެވޭނެ."\nއުމުރުން ދުވަސްވީ މީހުން އެމެރިކާ\nރާއްޖޭގަ 60އިން މަތިވީމަ ކިރިޔާ ހިނގާބިގާވެ އުޅެވޭނީ. އެހެން ނޫނީ ބަލި ހާލުގަ އެނދުމަތިވެފަ ގިނަ މީހުން. ބްލެސް ހިމް.


މިސަރވިސްގެ ބޭނުމަށް HPE ޗެސިސް އަދި ސާރވަރ ބްލޭޑްތަށް އަޕްޑޭޓްކޮށްދޭނެ ފަރާތެއް ހޯދުން\nމިސަރވިސްގެ ބޭނުމަށް HPE ޗެސިސް އަދި ސާރވަރ ބްލޭޑްތަށް އަޕްޑޭޓްކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 22 މެއި 2019 ގެ 13:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 27 މެއި 2019 ދުވަހުގެ 11:00 ގައި މި ސަރވިސްގެ އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 22 މެއި 2019 ދުވަހުގެ 16:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


މާޅޮސްމަޑުލު ދެކުނުބުރީ އޭދަފުށީ ކައުންސިލް އިދާރާ\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާއާއި، އަދި ރަމަޟާންމަހުގެ ޚާއްޞަ އިނާޔަތުގެ ފައިސާ.\nމުނިސިޕަލް ސަރވިސް ސެކްޝަނަށް ލިބޭ/ މެސެޖް ތަކަށް ޖަވާބު ދިނުން.\nވިހާ / މަރުވާ ރަށުގެ އާބާދީގެ ރަޖިސްޓްރީއާއިބެހޭ ކަންތައްތައް ބެލެހެއްޓުން.\nއެކިބޭނުމަށް ރަށުން ދޫކުރެވޭ ބިންބިމާއި ވަގުތީގޮތުން ދޫކުރެވޭ ބިންބިމާއިބެހޭ ކަންތައްތައް ބެލެހެއްޓުން.\nއެކެއްގެ އެއްޗަކުން އަނެއް ފަރާތަށް ދަތިވާ މައްސަލަތައް ބަލައި ނިންމައި ދިނުން.\nގޯތިގޯއްޗާއި، ބިންބިމާއި މަގަށް އަރާ ރުއްގަހަށް ބަދަލު ދިނުމުގެ މައްސަލައި ނިންމައި ދިނުން.\nބިންބިމާއި ޢިމާރާތްތަކާއި ގޯތީގެ ރަޖިސްޓްރީ ކުރުމާއި ބިމުގެ ރަޖިސްޓްރީ އަޕްޑޭޓްކޮށް ބެލެހެއްޓުން.\nރަށުގެ ބޯފެނާއި ފާޚާނާގެ ނިޒާމް ބެލެހެއްޓުން.\nއެކިއެކި ބޭނުމަށް ރަށުން ދޫކުރެވޭ ބިންބިމާއި ވަގުތީ ގޮތުން ދޫކުރެވޭ ބިންބިމާބެހޭ ކަންތައްތައް ބެލެހެއްޓުން.\nއިޖުތިމާއި މަރުކަޒު، ކުޅިވަރުކުޅޭ ތަންތަން އަދި ބޯޅަދަނޑު ފަދަ ތަންތަން އުސޫލުތަކާއި އެއްގޮތަށް ހިންގާ ބެލެއްޓުން.\nމުނިސިޕަލް ސަވިސަސްއާއިގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުންނާއި މިއިދާރާގެ ކައުންޓަރުން ލިބެންހުންނާނެއެވެ.)\nހ. ޙާޞިލްކޮށްފައިވާ ތައުލީމަށް ބަލައިގެން.\nނ. ޤާބިލުކަން ކަށަވަރުކުރުމަށް ކުރާ އިންޓަރވިއު/ ޕްރެޒެންޓޭޝަން/ ޕްރެކްޓިސްއަށް ބަލައިގެން.\nރ. މަސައްކަތުގެ ދާއިރާ އާއިގުޅޭ ކުރު މުއްދަތުގެ ތަމްރީނަށް ބަލައިގެން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 އޮގަސްޓް 2018 ވަނަ ދުވަހުގެ 14.00 ގެ ކުރިން، މާޅޮސްމަޑުލު ދެކުނުބުރީ އޭދަފުށީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 6608305 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 09 އޮގަސްޓް 2018 އާއި 12 އޮގަސްޓް 2018 އާ ދެމެދު، ދުވަހެއްގައި މާޅޮސްމަޑުލު ދެކުނުބުރީ އޭދަފުށީ ކައުންސިލް އިދާރާ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6608303 އަށެވެ. ފެކްސް ކުރާނެ ނަންބަރަކީ، 6608305 އެވެ. އީ-މެއިލް ކުރާނީ [email protected] އަށެވެ.\nސުންގަޑި: 05 އޮގަސްޓް 2018 1400


Assange Jalugai Ohnairu "Roohaanee Aduthakeh" Eyna Ah Iveykamah Bunefi - Vaguthu\nއެމެރިކާގެ ސިއްރު އެތައް ހާސް ލިޔުމެއް ލީކް ކޮށްލި ވިކިލީކްސްގެ ފައުންޑާ ޖޫލިއާ އަސާންޖް އިނގިރޭސިވިލާތުގެ ޖަލުގައި މިހާރު އޮންނައިރު އޭނާ އަށް "ގޮތް ނޭނގޭ ރޫހާނީ އަޑުތަކެއް" އިވޭކަމަށް ސައިކޭޓްރިސްޓަކު މިއަދު ކޯޓުުގައި ބުނެފިއެވެ.\nއިނގިރޭސިވިލާތުގެ ކޯޓަކުން ނެރުނު ކަފާލާތުގެ އަމުރަކާއި ހިލާފުވި މައްސަލައިގައި އަސާންޖްގެ މައްޗަށް އިއްވާފައިވާ ޖަލު ޙުކުމް އޭނާ ތަންފީޒު ކުރަމުން ގެންދަނީ އިނގިރޭސިވިލާތުގެ ސަލާމަތީ ކަންކަން އެންމެ ވަރުގަދަ ޖަލުތަކުގެ ތެރެއިން ޖަލެއްގައެވެ.\nއަސާންޖް އެމެރިކާ ސަރުކާރާއި ހަވާލުކުރުމާއި މެދު ގޮތެއް ނިންމަން ކުރިއަށް ގެންދާ ޝަރީޢަތުގައި އަންގާރަ ދުވަހު ސައިކޭޓްރިސްޓެއް ކަމަށްވާ މައިކަލް ކޮޕުލްމަން ބުނީ އަސާންޖްގެ ނަފްސާނީ ހާލަތު ހުރީ ވަރަށް ގޯސްކޮށް ކަމަށާއި އޭނާ ދަންޖެހިގެން މަރުވުމުގެ ފުރުސަތު ވެސް ވަރަށް ބޮޑު ކަމަށެވެ.\nމައިކަލް ވަނީ އަސާންޖްގެ ނަފްސާނީ ހާލަތު ބެލުމަށް ވިއްސަކަށް ފަހަރު އޭނާ އާއި ބައްދަލު ކޮށްފައެވެ.\nމައިކަލް ބުނީ އަސާންޖްގެ ހާލަތައް ބަލާއިރު އޭނާ ހުރީ ވަރަށް ބޮޑު ޑިޕްރެޝަނެއްގައި ކަމަށާއި ޖަލުގައި އެކަހެރި ކޮށްފައި ހުރުމުން އަސާންޖްގެ ހާލަތު އިތުރަށް ގޯސްވަމުންދާ ކަމަށެވެ.\n"ނުފެންނަ މީހަކު އަސާންޖް ކައިރީގައި ކަލެއަކީ ކުނިގަނޑެއް ކަމަށް ބުނާ އަޑު އޭނާ އަށް އިވޭ. އޭނާ އާއި ކައިރިއަށް މަރު އަންނަމުންދާ ކަމަށް ވެސް ނުފެންނަ އަޑަކުން އަސާންޖް ކައިރީގައި ބުނާ އަޑު އަސާންޖަށް އިވޭ." މައިކަލް ބުންޏެވެ.\nއަސާންޖްގެ ލޯބިވެރިޔާ ސްޓެއްލާ މޮރިސް ވެސް މީގެ ކުރިން ބުނެފައި ވަނީ އަސާންޖް އަމިއްލައަށް މަރުވެދާނެ ކަމުގެ ބިރު ވަރަށް ބޮޑު ކަމަށެވެ. ސްޓެއްލާ އާއި އަސާންޖަށް ދެދަރިން ލިބިފައި ވެއެވެ.\nއަސާންޖްގެ ވަކީލުން މަސައްކަތް ކުރަމުން ގެންދަނީ އެމެރިކާ ސަރުކާރާއި އަސާންޖް ހަވާލު ކުރުމުގެ މައްސަލަ އަސާންޖް ކޮޅަށް ނިންމުންމަށެވެ. ނަމަވެސް ތަޖުރިބާކާރުން ބުނާ ގޮތުގައި އަސާންޖް ސަލާމަތް ވުމަކީ ވަރަށް ނާދިރު ކަމެކެވެ.\nއަސާންޖް އެމެރިކާގެ ސިއްރު ލިޔުންތައް ލީކް ކޮށްލި މައްސަލައިގައި އެމެރިކާ އިން ވަނީ 18 ދައުވާއެއް އޭނާގެ މައްޗަށް އުފުލާފައެވެ. އިނގިރޭސިވިލާތުން އަސާންޖް އެމެރިކާ ސަރުކާރާއި ހަވާލުކޮށްފިނަމަ އޭނާގެ މައްޗަށް މަރުގެ ޙުކުމެއް ނުވަތަ 175 އަހަރުގެ ޖަލު ޙުކުމެއް އަންނާނެ ކަމަށް ބެލެވެއެވެ.


Ufaaverikamaa Hiyyhama Jehumah5Formula އުފާވެރިކަމާއި ހިތްހަމަޖެހުމަށް5ފޯމިއުލާ – Ilm Ufaaverikamaa Hiyyhama Jehumah5Formula\nއުފާވެރިކަމާއި ހިތްހަމަޖެހުމަށް5ފޯމިއުލާ\nމިދުނިޔޭގެ އުފާވެރިކަމަކީ އެންމެންވެސް ބޭނުންވާ އެކަމަށް އެދިއެދި ތިބޭ ކަމެކެވެ. އަދި އެއުފަލާއި ހިތަހަމަޖެހުން ހޯދުމަށް ގިނަބަޔަކު އެތައް މަސައްކަތެއް ކުރެއެވެ. އުފާވެރިކަމާ ހިތްހަމަޖެހުމަކީ ﷲ އަޅާއަށް ދެއްވާ ބޮޑެތި ނިޢުމަތްތަކުގެ ތެރެއިން ނިޢުމަތެކެވެ. އެހެންކަމުން, މިދުނިޔޭގައި ޙަޤީޤީ އުފަލާއި ހިތްހަމަޖެހުން ލިބިގަތުމަށް ކުރެވޭނީ ކޮންކަމެއްތޯ ޤުރުއާނާއި ސުންނަތުގެ އަލީގައި ބަލައިލަމާ ހިނގާށެވެ!\n1. އީމާންވެ ޞާލިޙު ޢަމަލުކުރާށެވެ!\n﴿مَنْ عَمِلَ صَالِحًا مِّن ذَكَرٍ أَوْ أُنثَىٰ وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً ۖ وَلَنَجْزِيَنَّهُمْ أَجْرَهُم بِأَحْسَنِ مَا كَانُوا يَعْمَلُونَ﴾ [النحل: 97].\n“މުއުމިނަކު ކަމުގައިވާ ޙާލު، ފިރިހެނުންގެ ތެރެއިންވިޔަސް، ނުވަތަ އަންހެނުންގެ ތެރެއިންވިޔަސް، ޞާލިޙު ޢަމަލެއް ކޮށްފިމީހާ (ދަންނާށެވެ!) ފަހެ، ހަމަކަށަވަރުން، އެމީހަކަށް ރަނގަޅު، ބާއްޖަވެރި ދިރިއުޅުމެއް، ތިމަންރަސްކަލާނގެ ދެއްވާހުށީމެވެ. އަދި ހަމަކަށަވަރުން، އެއުރެން ޢަމަލުކޮށް އުޅުނު އެންމެ ހެޔޮގޮތުގެ ދަރުމައިން، އެއުރެންނަށް، ތިމަންރަސްކަލާނގެ ޖަޒާ ދެއްވާހުށީމެވެ.”\nއެހެންކަމުން އުފާވެރި ހިތްހަމަޖެހޭ ދިރިއުޅުމެއް ލިބުންވަނީ އީމާންވެ ޞާލިޙު ޢަމަލުކުރުމުންނެވެ. ދުނިޔެއާއި އާޚިރަތުގައިވެސްމެއެވެ. އެނޫން ބަޔަކަށް ދުނިޔޭގެ ލައްޒަތުތައް ޙާޞިލުކުރަމުން ދިޔަކަމުގައި ވިޔަސް ހިތްހަމަޖެހުމެއް ނެތެވެ. އެހެނީ, ޙަޤީޤީ އުފާވެރިކަމަކީ ހިތުގެ އުފާވެރިކަމެވެ. ހިތުގެ ހަމަޖެހުމެވެ. އެކަން ހޯދައިދެއްވޭނެ ފަރާތަކީ ހިތްތަކުގެ ވެރިއިލާހެވެ.\n2. ﷲގެ ޒިކުރުކުރުން ގިނަކުރާށެވެ!\nހިތްހަމަޖެހުން އެދޭނަމަ الله ގެ ޒިކުރުކުރުން ގިނަ މީހަކަށް ވާންޖެހެއެވެ. ހިތާއި ދުލުންނެވެ. މާތް ﷲ ވަޙީކުރެއްވިއެވެ. ﴿ أَلَا بِذِكْرِ اللَّـهِ تَطْمَئِنُّ الْقُلُوبُ﴾ [الرعد: 28] “ހިތްތަކުގެ ހަމަޖެހުން ﷲ ހަނދުމަކުރުމުގައި ވާކަންކަށަވަރެވެ.”\nމިއީ ހިތައް އުފާވެރިކަން ގެނުވާ ހިތަހަމަޖެހޭ އެންމެ ބޮޑު އެއް ސަބަބެވެ. ވީމާ, ގިނަގިނައިން ﷲގެ ޒިކުރުކޮށް ޒިކުރުގެ މަޖިލިސްތަކާއި ހެޔޮ ނަސޭޙަތްދެވޭ މަޖިލސްތަކަށް ޙާޟިރުވާން ވާނެއެވެ.\n3. މުސްތަޤްބަލާމެދު ބިރުނުގަންނާށެވެ! މާޒީ އާމެދު ހިތާމަނުކުރާށެވެ! މިއަދު އިޞްލާޙުކުރާށެވެ!\nއާނއެކެވެ. މާޒީ އިސްވެ ހިނގައްޖެއެވެ. މުސްތަޤުބަލަކީ ތިބާގެ ބާރު ފޯރުވޭނެ އެއްޗެއް ނޫނެވެ. ތިބާއަށް ލިބިފައިވަނީ މިއަދެވެ. މިހާރެވެ. މިއަދު ޢަމަލުތައް އިޞްލާޙުކުރެވޭތޯ ބަލާށެވެ. މިއަދާއިގެން ކުރިއަށް ދާށެވެ!\nރަސޫލު ﷲ ﷺ ޙަދީޘްކުރެއްވިއެވެ.\n“ތިބާއަށް ފައިދާ ކުރަނިވި ކަންތައްތަކުގެ މައްޗަށް ތިބާ ދަހިވެތިވާށެވެ. އަދި ﷲގެ ޙަޟްރަތުން މަދަދަށް އެދޭށެވެ. އަދި (ހެޔޮކަންތައްތަކަށް) ނުކުޅެދިގެންވާ މީހެއްގެ ގޮތުގައި ނުވާށެވެ. އަދި ތިބާއަށް މުޞީބާތެއް ޖެހިއްޖެނަމަ ފަހެ ތިބާ ނުބުނާށެވެ، އަހުރެންނަށް މިވެނި އެވެނި ގޮތަކަށް ކަންތައްކުރެވުނު ނަމައެވެ. އަދި ކިއެއްތަ! ތިބާ މިފަދައިން ބުނާށެވެ. “قَدَرُ اللهِ وَمَا شَاءَ فَعَلَ”، މާނައީ “(މިއީ) ﷲ މިންވަރުކުރެއްވި ގޮތެވެ. އެކަލާނގެ އިރާދަކުރެއްވިގޮތަށް ކަންތައްކުރައްވައިފިއެވެ.” އެހެނީ ހަމަކަށަވަރުން “ނަމައޭ ކިޔުން” ޝައިތާނާގެ ޢަމަލުތައް ހުޅުވައިދެއެވެ.” (رواه مسلم)\n4. ދުނިޔަވީ ކަންކަމުގައި ތިބާއަށް ވުރެ ދަށުގައިވާ މީހުންނަށް ބަލާށެެވެ!\nމިއީ ވަރަށް ހިތްހަމަޖެހޭ ދިރިއުޅުމަކަށް ވަރަށް މުހިއްމު ކަމެކެވެ. ތިބާ ފަހަރެއްގައި ޝަކުވާކޮށްފާނެއެވެ. މިވެނި މީހަކު އަތުގައި މިވެނި ވައްތަރެއްގެ ސައިކަލެއް އިނދެއެވެ. އަހަރެން މިއުޅެނީ ކުރީގެ ބާ ސައިކަލު ގަނޑެއްގައެވެ. ނޫނެކެވެ! ތިޔަހެން ނުވިސްނާށެވެ! ތިބާގެ އަތުގައި އެ ސައިކަލު އިން ކަމަށްޓަކައި އުފާކުރާށެވެ. ސައިކަލެއް ކީއްކުރަންތޯ އެވެ؟ ބައިސްކަލެއްވެސް ގަންނާނެ ފަދައެއް ނެތް އެތައް ބަޔަކު އެބަ އުޅެއެވެ. އަދި ކީއް ހެއްޔެވެ؟ ހިނގާބިނގާވެ އުޅުމުގެ ނިޢުމަތުން މަހުރޫމު ވެފައިވަނީ ކިތައް މީހުން ހެއްޔެވެ؟ ރަސޫލު ﷲ ﷺ ގެ މިޙަދީޘަށް ޢަމަލުކުރެވޭތޯ ބަލާށެވެ! އެކަލޭގެފާނު ޙަދީޘްކުރެއްވިއެވެ. ((انْظُرُوا إِلَى مَنْ هُوَ أَسْفَلَ مِنْكُمْ، وَلاَ تَنْظُرُوا إِلَى مَنْ هُوَ فَوْقَكُمْ فَإِنَّهُأَجْدَر أَنْ لَا تَزْدَرُوا نِعْمَةَ اللهِ عَلَيْكُمْ)) رواه البخاري ومسلم\n5. ﷲ އަށް ފުރިހަމައަށް ވަކީލުކުރާށެވެ!\nމިއީ ތިބާ ހާސްކަމާއި ކަންބޮޑުވުމުން ސަލާމަތްކޮށް ދީ ހަމަޖެހިގެންވާ ހިތެއްގެ ވެރިއަކަށް ވުމަށް ކޮންމެހެން ލާޒިމު ކަމެކެވެ. ﷲ އަށް ބަރޯސާވެ އެކަލާނގެ އަށް ވަކީލުކުރާ ކަމުގައިވާނަމަ އެމީހަކު ހުންނާނީ ހަމަޖެހިގެންނެވެ. ފުދިގެންނެވެ. މާތް ﷲ ވަޙީކުރެއްވިއެވެ. ﴿ وَمَنْ يَتَوَكَّلْ عَلَى اللَّـهِ فَهُوَ حَسْبُهُ ۚ ﴾ [الطلاق: 3] މާނައީ: “އަދި ﷲއަށް ވަކީލުކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ.”


ބިގްބޮސް 13: ރަޝްމީ ޝޯ ކާމިޔާބު ކުރުމަށް ކުރީގެ ލޯބިވެރިޔާ އަރްހާންގެ ބޭނުން ކުރަނީތަ؟ – Dhen.mv\nބިގްބޮސް 13: ރަޝްމީ ޝޯ ކާމިޔާބު ކުރުމަށް ކުރީގެ ލޯބިވެރިޔާ އަރްހާންގެ ބޭނުން ކުރަނީތަ؟\nFebruary 11, 2020 - 11:49 pm\nބިގްބޮސް ސީޒަން 13 ނިމެން ހަފްތާއަކަށް ވެފައިވާއިރު، މި ޝޯ ވެފައިވަނީ އިންޑިއާގެ ނަމްބަރު ވަން ރިއަލިޓީ ޝޯއަށެވެ. ބިގްބޮސް 13 އަކީ ގިނަ ދިވެހިން ވެސް ބަލަމުން ގެންދާ ޝޯއެކެވެ. ކްލާސް ޓީވީ އިން ދައްކާ ބިގްބޮސްގެ 13 ވަނަ ސީޒަންވެސް ހޯސްޓް ކުރަމުންދަނީ މަޝްހޫރު ބަތަލް ސަލްމާން ހާންއެވެ. ބިގްބޮސްގެ މިފަހަރުގެ ސީޒަން ވެގެން ގޮސްފައިވަނީ ޑްރާމާއި އާއި އަރާރުންވުމާއި ޒުވާބު ކުރުން ވަރަށް ބޮޑު ސީޒަން އަކަށެވެ.\nބިގްބޮސް 13ގެ ބައިވެރިއެއް ކަމަށްވާ ރަޝްމީ ޑެސާއީގެ ޒާތީ ދިރިއުޅުމާއި ގުޅޭ ވަރަށް ގިނަ ވާހަކަތަކެއް ވަނީ މި ޝޯގެ ތެރެއިން ތިލަވެގެން ގޮސްފައެވެ. ރަޝްމީގެ ލޯބިވެރިޔާ އަރްހާން ހާންވެސް މި ޝޯގައި ބައިވެރިވެފައިވާއިރު، ޝޯގެ ހޯސްޓް ސަލްމާން ހާން ވަނީ އަރްހާންގެ ހަގީގަތް ރަޝްމީއަށް ކިޔައިދީފައެވެ. އަރުހާން މީހަކާއި އިނދެގެން ދަރިއެއް ހުންނަ ވާހަަކަ ޝޯގެ އެޕިސޯޑެއްގެ ތެރެއިން ރަޝްމީ ކައިރި ސަލްމާން ބުނުމުން، ރަޝްމީއަށް ވަރަށް ބޮޑު ޝޮކެއް ވެސް ލިބުނެވެ.\nއެހެންނަމަވެސް، އެ ހުރިހާ ވާހަކަތަކެއް ފަޅާ އަރާ، އޭގެ ދެދުވަސް ފަހުން ރަޝްމީ ވަނީ އަރްހާން އަށް މާފްކޮށް ޝޯގެ ތެރެއިން އަރްހާން އަށް ލޯބިވެސް ހުށަހަޅާފައެވެ. ނަމަވެސް އަނެއްކާ އޭގެ ފަހުން އަރުހާން ޝޯއިން ކެޓުމަށްފަހު ރަޝްމީއާއި ބެހޭ ގޮތުން ދެއްކި ވާހަކަތަކެއްގެ ސަބަބުން ރަޝްމީ މިވަނީ ޝޯގެ ތެރެއިން ހަމަ އަރްހާން އާއި ގުޅުން ނިންމާލީ ކަަމަށް އިއުލާންކޮށްފައެވެ.\nއަރްހާން މީހަކާއި އިނދެގެން އުޅޭ ވާހަކަ ސަލްމާންހާން ބުނުމުން ރަޝްމީ ވަނީ އޭނާއަށް އެކަން އެނގޭ ކަމަށް ބުނެފައެވެ. ނަމަވެސް އޭގެ މަހެއްހާ ދުވަސް ފަހުން އަނެއްކާ އެވާހަކަތައް ތިލަވުމުން ރަޝްމީ ވަނީ އަރްހާން މީހަކާއި އިނދެގެން އުޅޭކަން އޭނާއަށް ނޭނގޭ ކަމަށް ބުނެފައެވެ. އަރްހާން މީޑިއާގައި ވާހަކަދައްކަމުން ބުނެފައިވަނީ ރަޝްމީއަށް ހުރިހާ ވާހަކަތަކެއް އެނގޭ ކަމަށެވެ.\nަރަޝްމީ ޑެސާއީގެ ވާހަކަތައް ދިމާނުވާތީ ގިނަ ބަޔަކު ވަނީ އޭނާ ޝޯ ކާމިޔާބު ކުރުމަށް ކުރީގެ ލޯބިވެރިޔާ އަރްހާންގެ ބޭނުން ކުރަނީ ކަމަށް ތުހުމަތު ކޮށްފައެވެ.


Atlantic Kandu Huraskoh Dhaan Ulhunu 75 Aharuge Myhaku Maruvefa Ohva Fenije\nސާވިން އޭނާގެ ކެނޯގައި\nއެޓްލާންޓިކް ކަނޑު ހުރަސްކޮށް ދާން އުޅުނު 75 އަހަރުގެ މީހަކު މަރުވެފައި އޮއްވާ ފެނިއްޖެ\n25 ޖެނުއަރީ 2022 - 06:52:27\nއެޓްލާންޓިކް ކަނޑު ހުރަސްކޮށް ދާން އުޅުނު އުމުރުން 75 އަހަރުގެ ފްރާންސްގެ މީހަކު ކަނޑުމަތީގައި މަރުވެފައި އޮއްވާ ފެނިއްޖެ އެވެ.\nއެޑްވެންޗަރާ ޖީން-ޖެކް ސާވިން މީގެ ކުރިން ވަނީ 2019 ވަނަ އަހަރު ބޮޑު ބެރެލްއެއްގައި ކަނޑު ހުރަސްކޮށްފައެވެ.\nއެފަހަރު ސާވިން ވަނީ ކާމިޔާބުކަމާއެކު އެޓްލާންޓިކް ކަނޑު ހުރަސްކޮށް، ބެރެލްގެ ބައްޓަމަށް އޮތް، އޮރެންޖް ކެޕްސޫލެއްގައި، ކަނޑުގެރާޅުތައް އެކަނި ބޭނުންކޮށްގެން، 4500 ކިލޯމީޓަރު (2800 މޭލު) 122 ދުވަހުގެ ދަތުރެއް ފުރިހަމަ ކޮށްފައިވެއެވެ.\n"ނަމަވެސް އަހަރުމެންގެ ކަނޑު ދެކެ ލޯބިވާ، ދަތުރުކޮށް ހެދުމަށް ބޭނުންވާ ރަހުމަތްތެރިޔާއަށް ވުރެ ކަނޑު މިފަހަރުމާ ވަރުގަދަ،" އޭނާގެ ސަޕޯޓް ޓީމުގެ ފޭސްބުކް ޕޭޖުން ނެރުނު ބަޔާނެއްގައި ބުނެފައިވެއެވެ.\nމިދިޔަ ހަފްތާގައި ކަނޑުމަތީގައި ފޮއި ގްރާސް އާއި ޝެމްޕެން އާއެކު އޭނާގެ 75 ވަނަ އުފަން ދުވަސް ފާހަގަކުރި އެވެ. އެއަށް ފަހު މިމަހުގެ އެއް ވަނަ ދުވަހު ޕޯޗުގަލްގެ ދެކުނުގެ ސަގްރޭސް އިން ފުރައިގެން އޭނާ ދިޔައީ ކަނޑު ސޯލޯ ހުރަސް ކުރުމުގެ މަގްސަދުގައެވެ.\nމަރުވުމުގެ ތިން ދުވަސް ކުރިން، އޭނާ ފޭސްބުކްގައި ކޮށްފައިވާ ޕޯސްޓެއްގައި ބުނެފައިވާގޮތުން 900 ކިލޯމީޓަރުގެ ދިގު ދަތުރަކަށް ދަތުރު ދެމިގެން ދާން މެދުވެރިވީ ގަދަ ވައިރޯޅިތަކެއްގެ ސަބަބުންނެވެ. އަދި އޭނާއަށް އޭނާގެ ސޯލަ ޕަވަ އިން އުނދަގޫތަކެއް ކުރިމަތިވާ ކަމަށް ބުނެފައިވެއެވެ. ނަމަވެސް "ޔަގީން، އަހަރެންނަށް ނުރައްކަލެއް ނެތް،" ކަމަށް އެދުވަހުގެ އެ ޕޯސްޓުގައި ބުނެފައިވެއެވެ.\nއޭނާ ބުނި ގޮތުގައި އަޒޫރަސްގެ ވެރިރަށް ޕޮންޓާ ޑެލްގާޑާގެ "ރީތި މެރީނާ" އަށް ދެވުމުން އެ މައްސަލަތައް ހައްލުކުރަން އޭނާ ވަނީ ރާވާފައެވެ.\nއޭނާ ނިންމާފައި އޮތީ އޭނާގެ "ރަހުމަތްތެރިޔާ"ގެ ގޮތުގައި ނަން ދެވިފައިވާ އަށް މީޓަރުގެ(26 ފޫޓު) ކެނޯގައި ގާތްގަނޑަކަށް ތިން މަސް ދުވަސް ހޭދަ ކުރުމަށެވެ. އަދި ފަލި ޖެހުމަކީ އޭނާގެ އުމުރުގެ ފަހުކޮޅުގެ ހިތްހަމަ ޖެހުންކަމަށް ވެސް އޭނާ އެދުވަހުގެ ޕޯސްޓުގައި ސިފަކޮށްފައިވެއެވެ.\nއޭގެ ތިން ދުވަސް ފަހުން އޭނާގެ ކެނޯ ފުރޮޅާލާފައި އޮއްވާ ޕޯޗުގަލްގެ މެރިޓައިމް އޮފިޝަލުންނަށް ފެނުނީ އުތުރު އެޓްލާންޓިކް ކަނޑުގައި އޮންނަ ޖަޒީރާ ޗެއިންއެއް ކަމަށްވާ އަޒޫރަސްއިންނެވެ.\nކެނޯ ބަންޑުން ޖަހާލާފައި\nއޭނާ މަރުވުމަށް މެދުވެރިވީ ސީދާ ސަބަބެއް އަދި ސާފުވެފައެއް ނުވެއެވެ.